ބޮޑުއަގުގައި ޓެކްސީކޮށްގެން 1 އަހަރު ތެރޭގައި3ފަހަރަށް ޖޫރިމަނާކޮށްފި ނަމަ ޓެކްސީކުރުމުގެ ހުއްދަ ބާތިލުކުރަނީ!\nޓްރާންސްޕޯޓު އޮތޯރިޓީއިން ކަނޑައަޅާފައިވާ އަގަށްވުރެ ބޮޑުއަގުގައި ޓެކްސީކޮށްގެން 1 އަހަރު ތެރޭގައި3ފަހަރަށް ޖޫރިމަނާކޮށްފި ނަމަ އެ ފަރާތެއްގެ ޓެކްސީކުރުމުގެ ހުއްދަ ބާތިލުކުރާނެކަމަށް ޓްރާންސްޕޯޓު އޮތޯރިޓީއިން ބުނެފިއެވެ.\nއެ އޮތޯރިޓީއިން މިއަދު ކުރި އިއުލާނެއްގައި ބުނެފައި ވަނީ ޓެކްސީ ދުއްވާ ފަރާތްތަކުން ބޮޑު އަގު ނަގަމުންދާކަމުގެ ޝަކުވާ އެ އޮތޯރިޓީއަށް ލިބެމުން އަންނަ ކަމަށާއި ބޮޑު އަގު ނަގާނަމަ އެއްގަމު ދަތުރުފަތުރުގެ ގާނޫނުގެ ދަށުން ޖޫރިމަނާކުރުމުގެ އިތުރުން އެއް އަހަރު ދުވަހުގެ ތެރޭގައި ތިންފަހަރަށްވުރެ އިތުރަށް މިފަދަ ކުށެއް ތަކުރާރުކޮށްފިނަމަ އެ ފަރާތެއްގެ ޓެކްސީގެ ހިދުމަތް ދިނުމުގެ ލައިސަންސް ބާތިލު ކުރެވޭނެ ކަމަށެވެ.\nމާލެއާއި ހުޅުމާލެ އަދި ހުޅުލެއަށް ބްރިޖާއި ލިންކްރޯޑުން ކުރާ ދަތުރުތަކަށް ޓްރާންސްޕޯޓު އޮތީރިޓީއިން ކަނޑައަޅާފައިވާ އަގަށްވުރެ ގިނައިން ނަގާނަމަ އެ އޮތޯރިޓީއަށް އެންގުމަށް ވަނީ ހޮޓްލައިނެއްވެސް ގާއިމުކޮށްފައެވެ.\nމާލެއާއި ހުޅުމާލެއާ ދެމެދު ދަތުރުކުރުމަށް އެންމެ ބޮޑު އަގެއްކަމަށް ޓްރާންސްޕޯޓު އޮތޯރިޓީއިން ކަނޑައަޅާފައިވަނީ 75 ރުފިޔާއެވެ. މާލެ އަދި ހުޅުމާލެއިންވެސް ހުޅުލެއަށް ދަތުރުކުރެވޭނީ 60 ރުފިޔާއަށެވެ.\nބޮޑު އަގު ނަގާ ޓެކްސީތައް 750 ރުފިޔާއިން ޖޫރިމަނާކުރުމުގެ މަސައްކަތް ޓްރާންސްޕޯޓާއާއި ފުލުހުން ގުޅިގެން ދަނީ ކުރަމުންނެވެ.\nކާނިވާ ސަރަަހައްދުގައި ބަސް ސްޓޮޕެއް ހަދަނީ!\nއަމިއްލަ ކުންފުންޏެއްގެ އަތުން ގިނަ ޢަދަދެއްގެ ފައިސާ ހޯދަން އޭޖީ އޮފީހުން ދަޢުވާކޮށްފި\nހުކުރު ދުވަހުގެ 10 ގެ ފަހުން ސައިޓްތަކުގަ މަސައްކަތް ކުރުވާތީ ޢާރިފް ކަންބޮޑުވުން ފައުޅު ކުރައްވައިފި\nވެހުނު ވާރޭ ފޮދާއެކު މާލޭގެ ބޮޑު ބައެއްގައި ފެންބޮޑުވެއްޖެ!\nދިވެހި އަންހެންނަކު މާލޭގެ ގެސްޓްހައުސްއެެއްގައި މަރުވެފައި އޮއްވާ ފެނިއްޖެ!


ވައްކަމުގެ ދެ މައްސަލައަކާ ގުޅިގެން ކުޅުދުއްފުށިން ތިން މީހަކު ހައްޔަރުކޮށްފި\nއާދިއްތަ ،30 ޑިސެމްބަރ 2018 / 16:04\nކުޅުދުއްފުށި ޕޮލިސް ސްޓޭޝަނަށް ހުށަހެޅުނު ވައްކަމުގެ ދެ މައްސަލައަކާ ގުޅިގެން ކުޅުދުއްފުށިން ތިން މީހަކު ހައްޔަރުކޮށްފިއެވެ.\nމިމައްސަލަތަކާ ގުޅިގެން ހައްޔަރުކޮށްފައިވަނީ 27 އަހަރުގެ ދެ ފިރިހެނުންނާއި 18 އަހަރުގެ ފިރިހެނެކެވެ.\nމި ދެމީހުންގެ ތެރެއިން 18 އަހަރުގެ މީހާއާއި 27 އަހަރުގެ މީހަކު ހައްޔަރުކޮށްފައިވަނީ ކުޅުދުއްފުށީ ގެއަކުން ގިނަ ޢަދަދެއްގެ އިލެކްޓްރޯނިކް ސާމާނު ވަގަށް ނަގާފައިވާކަމަށް ބުނެ ޑިސެންބަރު 27 ވަނަ ދުވަހު ކުޅުދުއްފުށީ ޕޮލިސް ސްޓޭޝަނަށް ހުށަހަޅާފައިވާ މައްސަލައިގެ ތުހުމަތުގައެވެ. މިމައްސަލައާއި ގުޅިގެން ކުޅުދުއްފުށީ ޕޮލިސް ސްޓޭޝަނުން ހިންގި އޮޕަރޭޝަނުގައި ވަނީ، ވަގަށް ނަގާފައިވާކަމަށް ބެލެވޭ އިލެކްޓްރޯނިކްސް ސާމާނުތައް ހޯދާފައެެވެ.\nމިތަކެތީގެ ތެރޭގައި ހިމެނެނީ ލެޕްޓޮޕަކާއި ލެޕްޓޮޕް ޗާޖަރާއި ޓެބްލެޓަކާއި މޯބައިލް ފޯނުތަކެއްގެ އިތުރުން ޕެންޑްރައިވް ތަކަކާއި މެމޮރީ ކާޑުތަކެކެވެ. މިތަކެތި ހޯދާފައިވަނީ ޑިސެންބަރު 27 ވަނަ ދުވަހުގެރޭ ކުޅުދުއްފުށި ޕޮލިސް ސްޓޭޝަނުން ހިންގި އޮޕަރޭޝަނުގައި، މިމައްސަލައިގައި ހައްޔަރުކޮށްފައިވާ ދެމީހުން ދިރިއުޅެމުންދާ ގެ ކޯޓު އަމުރެއްގެ ދަށުން ބަލައިފާސްކޮށެވެ.\nމިމައްސަލައިގައި ހައްޔަރުކޮށްފައިވާ ދެމީހުންގެ ބަންދާއިމެދު ގޮތެއް ނިންމުމަށް ކުޅުދުއްފުށި މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބޭތިއްބުމަށް 12 ދުވަހުގެ މުއްދަތުވަނީ ދީފައެވެ.\nހައްޔަރުކޮށްފައިވާ ތިން މީހުންގެ ތެރެއިން 27 އަހަރުގެ އިތުރު މީހަކުވެސް މިވަނީ ހައްޔަރުކޮށްފައެވެ. މިމީހާ ހައްޔަރުކޮށްފައިވަނީ ކުޅުދުއްފުށީ ފިހާރައެއް ކައިރީގައި ޕާކުކޮށްފައިހުރި ސައިކަލެއްގެ ސައިޑް ޕޮކެޓުގައި އޮތް ވޮލެޓެއް ވަގަށްނަގާފައިވާ ކަމަށްބުނެ ޑިސެންބަރު 29 ވަނަ ދުވަހު ހުށަހަޅާފައިވާ މައްސަލައަކާއި ގުޅިގެން ހިންގި އޮޕަރޭޝަނެއްގައެވެ. ކޯޓު އަމުރެއްގެ ދަށުން މިމީހާ ހައްޔަރުކޮށް، ތުހުމަތުކުރެވޭ ސަރަޙައްދުތައް ބަލައިފާސްކުރިއިރު އެރަށުގެ ފަޅު ގެއެއްގެ ތެރެއިން ވަނީ ވަގަށް ނަގާފައިވާ ވޮލެޓް ފެނިފައެވެ. މި ވޮލެޓްގައި ކޭޝް ކާޑާއި އައިޑީ ކާޑުގެ އިތުރުން 7000 ރުފިޔާ އޮތެވެ.\nމިމައްސަލައިގައި ހައްޔަރުކޮށްފައިވާ މީހާގެ ބަންދާއިމެދު ގޮތެއް ނިންމުމަށް ނޮޅިވަރަން މެޖިސްޓްރޭޓް ކޯޓަށް ހާޒުރުކުރުމުން، މިނިސްޓްރީ އޮފް ހޯމް އެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތެއް ވަނީ ދީފައެވެ.\nމި ދެ މައްސަލަ ކުޅުދުއްފުށި ޕޮލިސް ސްޓޭޝަނުން ދަނީ ތަޙުޤީޤު ކުރަމުންނެވެ.


އިމްޕޯޓް/އެކްސްޕޯޓް އިން ދައުލަތަށް ލިބުނު އާމްދަނީ އިތުރުވެއްޖެ\nMay 16, 2019 15:54:36\nމިއަހަރުގެ އޭޕްރީލް މަހުގެ ނިޔަލަށް ދައުލަތަށް އިމްޕޯޓް އަދި އެކްސްޕޯޓް މުދަލުން ލިބުނު އަމްދަނީ 14 އިންސައްތަ އިތުރުވެއްޖެއެވެ.\nމޯލްޑިވްސް ކަސްޓަމްސް އިން މިއަދު ނެރުނު ތަފާސް ހިސާބުތަކުން ދައްކާގޮތުން، މިިދިޔަ އަހަރުގެ އޭޕްރީލް މަހާއި އަޅައިބަލާއިރު، މިއަހަރުގެ އޭޕްރީލް މަހު ދައުލަތަށް އެކްސްޕޯޓް އަދި އިމްޕޯޓް މުދަލުން ލިބުނު އާމްދަނީ ވަނީ 14 އިންސައްތަ އިތުރުވެފައެވެ. 2018 ވަނަ އަހަރުގެ އޭޕްރީލް މަހު ދައުލަތަށް ފައިދާގެ ގޮތުގައި 262 މިލިއަން ރުފިޔާ ލިބިފައިވާއިރު، 2019 ވަނަ އަހަރުގެ އޭޕްރީލް މަހު ދައުލަތަށް ފައިދާގެ ގޮތުގައި ލިބިފައިވަނީ، 300 މިލިއަން ރުފިޔާއެވެ.\nމީގެއިތުރުންވެސް ތަފާސް ހިސާބުތަކުން ދައްކާގޮތުގައި، ފާއިތުވި އޭޕްރީލް މަހު ރާއްޖެއިން އިމްޕޯޓް ކުރެވުނު މުދަލުގެ އެފް އޯ ބީ އަގު 2018 ވަނަ އަހަރުގެ އޭޕްރީލް މަހާއި އަޅާއިބަލާއިރު9އިންސައްތަ ވަނީ އިތުރުވެފައެވެ. 2018 ވަނަ އަހަރުގެ އޭޕްރީލް މަހު ދިވެހިރާއްޖެއިން 3.6 ބިލިއަން ރުފިޔާގެ މުދާ އިމްޕޯޓް ކޮށްފައިވާއިރު، މިއަހަރުގެ އޭޕްރީލް މަހު އެ އަދަދުވަނީ 4.1 ބިލިއަން ރުފިޔާއަށް އިތުރުވެފައެވެ.\nރާއްޖެއަށް އެންމެ ގިނައިން މުދާ އެތެރެކޮށްފައިވަނީ ޔޫއޭއީ އިންނެވެ. ދެވަނަ އަށް އެންމެ ގިނަ މުދާ އެތެރެކުރީ ޗައިނާ އިންނެވެ. ތިންވަނައަށް ސިންގަޕޫރުންނެވެ. ރާއްޖެއިން އެންމެ ގިނަ އަދަދަކަށް މުދާ އެކްސްޕޯޓުކުރީ ތައިލެންޑުންނެވެ. ދެވަނަ އަށް އެމެރިކާ އިންނެވެ. ތިންވަނަ އަށް އެންމެ ގިނައިން ރާއްޖެއިން މުދާ އެކްސްޕޯޓުކުރީ ޖަރުމަނަށެވެ.


Story: Vaudhu (18) | Dhiislam\nޖަނާ މުޙައްމަދު މެއި 11, 2020\nފޯނަށް ލިބުނު މެސެޖު ބެލުމުގެ ޝައުޤެއް އޭނަގެ ހިތުގައި އެއްގޮތަކަށް ވެސް ނެތުމުން އަޔާޒްގެ ކާރު ގޮސް ކާރަށް ވައްދާލެވުނު ވަގުތުވެސް އޭނައަށް ހުރީ އޭތި ނުފެނިއެވެ. ބޭސްފިހާރައިން ގެއަށް އައި އެ ދަތުރުގެ ބޮޑުބައިގައި އޭނައަށް އިނދެވުނީ އެދުވަހު އޭނައާއި މަލާކާއި ދެމެދު ހިނގި ވަގުތުކޮޅުތަކުގެ މަތިން ހަނދާންކޮށް ހިނިތުންވެވިފައެވެ. އެކަމާމެދު އަޔާޒަށް އަމިއްލަ ނަފްސު ކުށްވެރި ކުރެވެމުން ދިޔައީ މައުވާގެ މަތިން ވެސް ހަނދާންވަމުން ދިޔައީތީވެއެވެ. އެހެނަސް އެކަން އެގޮތަށް ނަހަދަން އޭނަ ނިންމީ އޭނަ ވަކި މަލާކާއިމެދު ލޯބިވެރިއެއް ނޫނީ އަނތްބެއްގެ ގޮތުގައި ވެސް ނުދެކޭކަމަށް ހިތާހިތުން ކިޔަމުންނެވެ. އަދި ރާއްޖެތެރޭ 'ދަށް' ފެންވަރުގެ ކުއްޖަކާމެދު އޭނައަށް އެގޮތަށް ދެކުމަކީ ވެސް ނާދިރު ކަމެއްކަމަށް އަޔާޒް އަމިއްލަ ނަފްސުގާތު ބުނެލައިފިއެވެ. ވީއިރު މަލާކްގެ ޚިޔާލުތައް މިގޮތަށް ކުރެވުނަސް އޭނަ ހާސްވާންވީ ސަބަބެއްނެތެވެ.\nއެހެންކަމުން އަޔާޒް ލިފްޓުން ފޭބުމަށްފަހު އެދުވަހު ދެވަނަ ފަހަރަށް އެމީހުން އުޅޭ ގެއަށް ވަދެގެން ދިޔައީ ހަމަޖެހިފައިވި ހިތަކާއި އެކީގައެވެ. ހަމަ އެހިނދު އަޔާޒްގެ ކޮޓަރިން ނިކުތް ވަސީމާއަށް އެ މޫނުމަތިން ފެނުނު އާރޯކަން ފެނިފައި ވަސީމާއަށް ވެސް ހިނިތުންވެލެވުނީ އުއްމީދުން ފުރިގެން ދިޔަ ހިތަކާއި އެކީގައެވެ.\n"މިހާރު ނިދިފަ މަލާކް އޮތީ....ވަރަށް ވަރުބަލިވެފަ ހުރިހެން ހީވަނީ. އަސްލު ހިއެއްނުކުރަން މަލާކް މިހާ ބަލިވެދާނެ ކަމަކަށް...މަލާކަށް ޖެހިފަ ހުރި ބަލީގެ ސަބަބުން ކަންނޭނގެދޯ އެއީ؟" ވަސީމާ ސުވާލުކުރިއެވެ. އަޔާޒް ހިނިތުންވުމަކާއެކީ ބޮޑުމަންމަ ކައިރިއަށް އައިސް ތުންފިއްތާލަމުން ބޯޖަހާލިއެވެ. ބޮޑުމަންމަ ދެން އަޔާޒް ބަލާނަންދޯއޭ ބުނެލުމުން އަޔާޒް ދެވަނަ ފަހަރަށް ވެސް ބޯޖަހާލުން ނޫންކަމެއް ނުކުރިއެވެ. ބޮޑުމަންމަ އޭނައާއި ދިމާލަށް ޒާތަކަށް ހީލާފައި ދިޔަގޮތުން އަޔާޒްގެ ގާތަށް ހިނިއައެވެ. އޭނަ ގޮސް މަލާކާއި ކައިރިވާނެ ކަމަށް ބޮޑުމަންމަ ހީކުރަނީތޯ ހިތް ބުނުމުންނެވެ. ބޮޑުމަންމަ ދިޔުމުން އަޔާޒް ކޮޓަރިއަށް ވަންނަން ދިޔައީ އަމިއްލަ ނަފްސާއި ކަހަލަ ގޮތަކަށް ބޯހޫރުވާލަމުންނެވެ.\nކޮޓަރިއަށްވަދެ މަޑުމަޑުން ދޮރު ލައްޕާލުމަށްފަހު ފަސްއެނބުރި ވަގުތުން މަލާކަށް ގޮވައި ބޭސްދޭން އަޔާޒްގެ ހިތަށްއެރިއެވެ. އެހެނަސް އެދިމާލަށް ބަލައި މަލާކްގެ ނަމުން ގޮވަން އުޅުނު ވަގުތު ފެނުނު މަންޒަރުން އޭނަ ހުއްޓުންއެރިއެވެ. ދެލޯ މެރިފައި އެނދުމަތީގައި އެއޮތް އަންހެން ކުއްޖާއަކީ ކާކުކަން ވެސް އަޔާޒް ހިނދުކޮޅަކަށް ހަނދާންނެތުނެވެ. އޭނަގެ ހިތަށް ލޮޅުމެއް އައީ އެ މޫނުމަތިން ފެނުނު ރީތިކަން އެ ހިތާއި ކުޅެލުމުންނެވެ. ސިކުންތުކޮޅެއްގެ ތެރޭގައި އެތައް ގޮތަކުން އޭނައަށް އެ ސޫރައަށް ތަޢުރީފު ކުރެވުނެވެ. އޭނައަށް މަލާކް ނިދިފައި އޮތް މަންޒަރު މި ފެނުނީ ފުރަތަމަ ފަހަރަށްކަން އެނގުންވީ އެއަށްފަހުއެވެ.\nމަންޒަރު ބަލަން ހުރެފައި މަލާކްގެ ނަން ހިތަށް ވެރިވުމުން އޭނައަށް އޭނަގެ ޚިޔާލުތަކުން ނިކުމެވުނެވެ. ހަމަ އެއާއެކު އަޔާޒް ދެބުމަ ކައިރިކޮށްލަމުން ފުން ނޭވައެއް ދޫކޮށްލިއެވެ. އެހެން ނޫނަސް ނިދަން އޮންނައިރު ރީތި ނުވާނީ ކޮން ޒުވާން އަންހެން ކުއްޖެއްތޯ ހިތާހިތުން ކިޔަމުން އަޔާޒް މަލާކާއި ދިމާލަށް ދާންފެށިއެވެ. މަލާކްގެ އެނދު ކައިރިއަށް ގޮސް މަޑުކޮށްލަމުން އަނެއްކާވެސް އޭނައަށް ގޮވާލަން އުޅުނެއްކަމަކު އަނެއްކާވެސް އަޔާޒްގެ ދުލުގައި ތަޅުއެޅުވިގެން ދިޔައީ މަލާކްގެ މޫނުމަތިން ފެނުނު އަސަރުންނެވެ. ދެލޯ މަރައިގެން ނިދިފައި އޮތެއްކަމަކު އެ މޫނުމައްޗަށް ވެރިވެފައިވީ އުދަގުލެއްވެގެން އުޅޭ ފަދަ އަސަރެކެވެ. ނިދުމުގެ ކުރިން ތަދު އިޙްސާސް ކުރެވެމުން ދިޔައިރު އެ މޫނުމައްޗަށް ވެރިވެފައިވި އަސަރު އެހާއިރު ވީއިރުވެސް ނުފިލާ ހުރި ފަދައެވެ. އެ މަންޒަރު ފެނިފައި އަޔާޒް ދެންވެސް ހަނދާންވެގެން ދިޔައީ އޭނަ މަލާކްގެ އެ ބައްޔާއިމެދު ދިރާސާ ކުރިއިރު ފެނުނު ވާހަކަތަކެވެ. އެ ވާހަކަތަކާއެކީ މަލާކްގެ އެމްއާރްއައި ސްކޭން މަތިން ވެސް ހަނދާންވުމުން އެ ވާގޮތް އަޔާޒަށް ސާފުކޮށް ދޭހަކުރެވުނެވެ. މަލާކަށް އޭނަގެ މޫނުމައްޗަށް ވެރިވާ އަސަރުތަކަށް ވެސް ބާރު ފޯރުވޭނީ ވަކި ވަރަކަށްކަން އޭނައަށް އެނގުންވިއެވެ. ހަމަ އެއާއެކު މަލާކްގެ ބާރެއް ނެތް މިންވަރު ހިތަށް ގެނެވުމުން މަލާކަށް އެހީވާން އޭނަގެ ހިތުގައި އޮތް އެދުން ބޮޑުވިއެވެ. އެވަގުތުން ވަގުތަށްވެސްމެއެވެ. އެކަމަށްޓަކައި އަޔާޒް ކުރުފައި މައްޗަށް ތިރިވީ ދެވަނަ ވިސްނުމެއްވެސް ނެތިއެވެ. ހަމަ އެހިނދު ހަނދަންވީ ގޮތްވެސް އޭނަގެ ސިކުނޑި ވަގުތުން ކިޔައިދީފިއެވެ. އެކަން އެގޮތަށް ކުރުމުން މަލާކްގެ މޫނު އެވަގުތު ބަދަލުވެގެންދޭތޯ ވެސް ބަލަން ޑޮކްޓަރެއްގެ ޙައިސިއްޔަތުން އޭނަ ކެތްމަދުވިއެވެ. އެހެން ކަމުން އޭނަ ބޭސްކޮތަޅު އެނދުމަތީގައި ބޭއްވުމަށްފަހު މަލާކްގެ މޫނާއި ދިމާލަށް އޭނަގެ އަތް ގެންދިޔައެވެ. އޭނައަށް ވީހާވެސް މަޑުމަޑުން ގޮސް މަލާކްގެ ނިތުގައި ޝަހާދަތް އިނގިލި ޖައްސާލީ މަލާކް ސިއްސައިގެން ހިނގައިދާނެތީ ވަރަށް ވެސް ބޮޑު ނުތަނަވަސްކަމެއްގައި ވެސް ހުރެއެވެ. އޭނަގެ މަޤްޞަދަކަށްވެފައިވީ އޭނަ މި ބަލާ 'ބަލިމީހާއަށް' އިތުރު އުދަގުލެއް ނުވެ އޭނަގެ ފަރުވާ އެ ބަލިމީހާއަށް ފޯރުކޮށްދިނުމެވެ. އެކަން އެގޮތަށް ކުރުމުގައި އޭނަ ނާކާމިޔާބުވެއްޖެނަމަ އޭނަގެ ނާޤާބިލިއްޔަތުކަން އޭނައަށް އިޙްސާސް ކުރެވޭނެއެވެ.\nއެހެނަސް އަޔާޒަކީ ނާޤާބިލިއްޔަތު ޑޮކްޓަރެއްނޫނެވެ. އެ ނާޒުކު ދަނޑިވަޅުގައި ވެސް އޭނަ ނުހަނު ވިސްނައިގެން މަލާކްގެ ނިތުގައި އިނގިލިން މަސާޖުކުރަން ފެށުމުން ވެސް މަލާކް ސިއްސައިގެނެއް ނުދެއެވެ. އެކަމާމެދު ފަޚުރުވެރިކަމުން އަޔާޒްގެ ހިތް ފުރިގެން ދިޔަ ހިނދު އޭނައަށް ހިނިތުންވެލެވުނެވެ. އެ ހިނދު އޭނައަށް ނޭނގުނު ކަމަކީ އެ ވީ އުފަލުގައި އޭނައަށް އޭނަގެ އިނގިލިތައް ހިންގެން ފެށީ އިހުނަށްވުރެ ހަލުވިކޮށްކަމެވެ. އެހެންނޫނީ އޭނަ އެހެން ހެދިޔަސް މަލާކްވީ ފުން ނިދީގެ ސަބަބުން މަލާކަށް ހޭނުލެވޭނެ ކަމަށް ހީކުރެވުނީއެވެ.\nނަމަވެސް ނިދީގައި އޮތް މަލާކަށް އޭނަގެ ނިތުގައި އެއްޗެއް ޖެހޭހެން އެވަގުތު ހީވިއެވެ. އެއާއެކު އޭނަގެ ހިތް އެންމެ ފުރަތަމަ ނުތަނަވަސްވިއެވެ. އޭގެ ދެވަނަ ސިކުންތުގައި އޭނަގެ ބުރަކަށްޓަށް ވަމުން ދިޔަ ތަދު އިޙްސާސް ކުރެވުމުން އޭނަ އޮތް ތަން ހަނދާންވެ މީގެ އިރުކޮޅެއް ކުރިން ބޮޑުމަންމަ ކޮޓަރިން ނިކުމެގެން ދިޔަ ހަނދާންވެސްވިއެވެ. އޭނައަށް ނިދުނުއިރު ކޮޓަރީގައި އެއްވެސް މީހަކު ނެތިއްޔާ އޭނައަށް މީހެއްގެ އިނގިއްޔެއްގެ އިޙްސާސް މި ކުރެވެނީ ކީއްވެތޯ ހިތް ސުވާލު ކުރި ވަގުތު އެ ހިތް ބިރުވެރިކަމުން ފުރިގެންއައެވެ. ނުބައެއްގެ އިންޒާރު އޭނަގެ ސިކުނޑި ދިނުމާއެކު މަލާކަށް ހަޅޭކަކާއެކީ ލޯ ހުޅުވާލަމުން ތެދުވެލެވުނެވެ. ހަމަ އެ ހިނދު އެފަދަ ކަމަކަށް ތައްޔާރުވެގެން ނެތް އަޔާޒަށް ވެސް ލިބުނު ސިހުމާއެކީ ހަޅޭއްލަވައިގަތް ހިނދު ކުއްލިއަކަށް ދުރުކޮށްލަން ޖެހުނު އަތުގެ ސަބަބުން ބިމަށް ތިރިވިއެވެ. ކުރު ނޭވައެއް ލެވުނު މަލާކަށް އަޔާޒާއި ދިމާލަށް ބަލާލެވުނީ ހިތުގެ ތެޅުން އަވަސްވެފައިވާ ޙާލުގައެވެ. އެހިނދު އަޔާޒް މޭގައި އެއްއަތް އަޅައިގެން ބިންމަތީގައި އިށީނދެވިފައި އިންގޮތުން މަލާކަށް ބަލަހައްޓައިގެން އިނދެވުނެވެ. ކަންވީގޮތް ނަގައިގަންނަން އޭނައަށް ހިނދުކޮޅެއް ނެގިއެވެ. އޭނަގެ ނިތުގައި އިނގިލިތައް ޖެއްސީ އަޔާޒް ކަމާއި އޭނައަށް ކުއްލިއަކަށް ތެދުވެވުމުން އޭނައާއެކީ އަޔާޒަށް ވެސް ހަޅޭއްލަވަގަތް ހިނދު އަޔާޒް ވެއްޓުނީކަން އެނގުންވިއެވެ. އެ މަންޒަރު ލޮލަށް ސިފަވެގެން ދިޔުމުން މަލާކްގެ ގާތަށް އައީ ނުލަފާ ހިންޏެވެ. އޭނަ ހިނިގަނޑު ކޮންޓްރޯލް ކުރުމަށްޓަކައި ދެތުންފަތް އެތެރެއަށް ވައްދަމުން ފިއްތާލަމުން އަނގަމަތީގައި އެއްއަތް އަޅާލިއެވެ. އެ ހިނދު އޭނަގެ ލޯމަތިން ލާނެތް ވިދުވަރެއް ފާޅުވަމުން ދިޔަ މަންޒަރު އަޔާޒަށް ފެނުނެވެ. މަލާކަށް އެއުޅެނީ ކިހިނެއްވާކަން އަޔާޒަށް އެނގުންވި ވަގުތަކީ މަލާކްގެ ބަޑި ފަޅައިގެން ގޮސް އޭނައަށް ހެވެން ފެށި ވަގުތެވެ. އެ ހިނދު އޭނަގެ ވަށައިގެންވި ހުރިހާ އެއްޗެއް ހިނދުކޮޅަކަށް ގެއްލުނުހެން އަޔާޒަށް ހީވިއެވެ. އޭނަގެ ހުރިހާ ސަމާލުކަމެއް ހުއްޓިގެން ދިޔައީ މަލާކްގެ ހިނިތުންވުމަށެވެ. އަދި ރީތި ރާގެއް ފަދައިން އޭނަގެ ކަންފަތުގައި ގުގުމަމުން ދިޔަ ހުނުމުގެ އަޑަށެވެ. މަންޒަރު ބަލަން އިނދެ އޭނައަށް ހިނިތުންވެލެވުނެވެ. ހަމަ އެ ހިނދު ދެންމެ އޭނައަށާއި މަލާކަށް އެކުއެކީގައި ހަޅޭއްލެވިގެން ދިޔަ ގޮތް އެނގުންވެގެން ދިޔުމުން އޭނައަށް ވެސް ހެވެން ފެށިއެވެ. ހަމަ އެ ހިނދު މަލާކް އޭނަގެ ހުނުން ކޮންޓްރޯލް ކުރަމުން ވާހަކަ ދެއްކިއެވެ.\n"އައި...އައި އޭމް ސޯ ސޮރީ. ހެހެހެ..." މަލާކަށް ދެންވެސް ހުއްޓުމެއްނެތި ހެވުނީއެވެ. އޭނައަށް ރޮވެން ފަށައިފިނަމަ ހުއްޓަން އުދަގޫވާ ފަދައިން ހެވެން ފަށައިފިނަމަވެސް އެ ހުއްޓުމަކަށް ގެނައުމަކީ އެހާމެ އުދަގޫކަމެކެވެ. އެކަމަށްޓަކައި މަލާކް އަމިއްލަ ނަފްސު ދެކެ އަންނަނީ އަމަށަކު ރުޅިއެއްނޫނެވެ. އެ ހިނދު ވެސް އޭނަ ހުނުން ހުއްޓުވޭތޯ އެތައް މަސައްކަތެއް ކުރަމުން ގެންދިޔައެވެ. މީހަކު މިއުޅެނީ ވެއްޓިގެން ކަމާއި މި ވަގުތުކޮޅުގެ ސީރިއަސްކަން އަމިއްލަ ނަފްސަށް ވިސްނައިދެވޭތޯ ބެލިއެވެ. އެހެނަސް ދެންމެ ކަންތައްވީ ގޮތް ތަކުރާރުކޮށް އޭނަގެ ސިކުނޑި ހަނދާންކޮށްދެމުން ދިޔަ ގޮތުން މަލާކް އެކަމުގައި ކާމިޔާބުވުން ނާދިރު ކަމަކަށްވިއެވެ.\n"ކޮން ކަމަކަށްޓަކައި ސޮރީ ތިބުނަނީ؟" އަޔާޒް ޓައިލްސް މަތީގައި އޭނަގެ ދެއަތް ވިއްދައި މަލާކަށް މި ވަމުންދާ ގޮތާއިމެދު ވިސްނަމުން އަހާލިއެވެ.\n"ހެހެ...އަހަރެން ސިއްސައިގެން ދިޔައީމަ އަޔް...ޔާޒްވެސް ސިއްސައިގެން ދިޔައިމަ...އަޔާ.ޒް ވެސް ވް..ވެއްޓުނީމަ. އަދި..ހެ....މި ގަޑީގަ ހެވޭތީ..ހެހެހެ....." މަލާކަށް ހުއްޓުމެއްނެތި ހެވުނެވެ. އެ ހިނދު އޭނަ ހުއްޓަން ކުރަމުން ދިޔަ މަސައްކަތް އޭނަގެ ލޯމަތިން ވެސް ދޭތެރެދޭތެރެއިން ފާޅުވަމުން ދިޔައެވެ. އަޔާޒް އެ މަންޒަރަށް ފަރުވާތެރިކަމާއެކީ ބަލަން އިނދެފައި ވާހަކަ ދެއްކިއެވެ.\n"ސޮރީ ޤަބޫލުކުރެވޭނީ ކޮންމެވެސް ކަމެއް ކޮށްދީގެން." އަޔާޒް އޭނަގެ އަތް ބިންމަތިން ނަގައި ސީދާވެލަމުން ބުނެލިއެވެ.\n"ކް...ކޮންކަމެއް؟" މަލާކް އެހެން ބުނެލި ހިނދުވެސް ހުނުން މައިތިރިކުރަން އޭނަ އެތައް މަސައްކަތެއް ކުރަން ޖެހުނެވެ. އޭނައަށް ބާރު ނުފޯރުވޭ އެ ޤައިދުގައި ވަނިކޮށް ކުއްލިއަކަށް އަޔާޒް ކަކޫ މައްޗަށް ތެދުވެ އޭނައާއި ކައިރިއަށް ޖެހިލަމުން އޭނަގެ ދެކޮނޑުގައި ހިފަހައްޓާލިއެވެ. އެ ހިނދު މެއަށް ފިނިވެގެން ދިޔަ މަލާކް އޭނަ ހޭންޖެހެންވީ ހުރިހާ ސަބަބެއްގެ މަތިން އެއްފަހަރާ ހަނދާން ނެތުނެވެ. ކަންވީ ގޮތް ނަގައިގަނެވުނު ވަގުތު އަޔާޒްގެ މޫނުވީ އޭނަގެ މޫނާއި ޖެހޭ ނުޖެހޭ ހިސާބުގައެވެ. އެ ހިނދު އަޔާޒްގެ ގައިން ދުވަމުން ދިޔަ ސެންޓު ވަހެއްގެ ސަބަބުން މަލާކްގެ މޭތެރޭގައި ނުތެޅި އޮތް ބައެއް ތެޅެން ފެށިހެން ހީވިއެވެ. ދުވަހަކުވެސް ނުކުރެވޭ އިޙްސާސްތައް ކުރެވެން ފެށި ވަގުތު މަސްތެއްގެ ތެރެއަށް އޭނަ ގެއްލެން ފެށިހެން މަލާކަށް ހީވިއެވެ.\nއޭނަގެ އެ ޙަރަކާތުގެ މުރާދުވެސް ޙާޞިލުވެގެން ދިޔުމުން އަޔާޒަށް މިފަހަރު ހިނިތުންވެލެވުނީ އެއްމިޔަކަނުންނެވެ. އޭނަ ބޭނުން ގޮތަކަށް އޭނައަށް މި ކުއްޖާއާއި ކުޅެވިދާނެތާއޭ އޭނަގެ ހިތް ބުންޏެވެ. އެ ޚިޔާލުން އޭނަގެ ހިތް ހިސާބަކަށް ބިރުވެސްގަތެވެ. ކުރިމަތީގައި ހުރި ކުއްޖާގެ މައްޗަށް އޭނައަށް ފޯރުވޭނެ ބާރު ހިތަށް ގެނެވެމުންނެވެ. އެހެނަސް ހަމަ އެވަގުތުން އެވަގުތަށް ވެސް އަޔާޒަށް އަމިއްލަ ނަފްސާއި ވަޢުދުވެވުނެވެ. އޭނައަށް މި ކުއްޖާއާއިމެދު އެނގިފައިވާ މަޢުލޫމާތުގެ އެހީގައި އެ ކުއްޖާއަށް އެއްވެސް ކަހަލަ ދެރައެއް ނުދިނުމަށެވެ. އަދި ބަދަލުގައި އޭނައަށް ވެވުނުހާ މިންވަރަކުން އެކުއްޖާއަށް އެހީވުމަށެވެ.\nއަޔާޒް އޭނަގެ ޚިޔާލުތަކުގައި ވަނިކޮށް ފިނިވެފައިވި މަލާކް ދެލޯ މަރައި އިސްޖަހާލި މަންޒަރު ފެނިފައި އޭނައަށް މަލާކްގެ އަތުން ދޫކޮށްލެވުނެވެ. މިވަގުތު މަލާކަށް ކުރެވެމުން ދާނެ އިޙްސާސްތައް އެނގުންވުމުން އޭނައަށް ކަރުކެހިލަމުން މަލާކާއި ދުރުވެލެވުނެވެ. އެ ހިނދު މަލާކް އިސްއުފުލާލަމުން އަޔާޒަށް ބަލާލީ ހަމައަކަށް އެޅެން މަސައްކަތް ކުރަމުންނެވެ.\n"ސޯ ވަޓް އައި ވޯޒް ސޭއިންގް.....ސޮރީ ޤަބޫލުކުރެވޭނީ ކަމެއް ކޮށްދީގެން. މަލާކަށް އަހަންނަށްޓަކައި ކޮށްދެވޭނެ ކަމެއް އެބައޮތް." އަޔާޒް އެހެން ބުނެލީ ހަމަ ޙަޤީޤަތުގައި ވެސް އޭނައަށް މަލާކްގެ އެހީ ހޯދިދާނެ ކަމެއްގެ މަތިން ހަނދާން ކުރަމުންނެވެ.\n"ކޮންކަމެއް؟" މަލާކް އެނގެން ބޭނުންވެފައި ހުރިވަރުން ދެންމެ ކުރެވުނު އިޙްސާސްތަކުގެ މަތިން ވެސް ހިނދުކޮޅަކަށް ހަނދާން ނެތުނެވެ. ޖަވާބުގައި އަޔާޒް މަލާކަށް ހިނިތުންވުމެއް ދައްކާލިއެވެ.\nމަލާކަށް ކޮށްދެވޭނީ ކޮންކަމެއްކަން މަލާކަށް ކިޔައިދިނުމަށްފަހު އަޔާޒް ކޮޓަރިން ނިކުމެގެން ދިޔައީއެވެ. އެ ނިކުމެގެން ދިޔަ ގޮތަށް އޭނަ ދިޔައީ ދޮންބެ ކޮބައިތޯ ބެލުމަށެވެ. ކަންދިމާކުރި ގޮތުން އޭނަ ނިކުތްތާ މިނެޓްތަކެއްގެ ތެރޭގައި ދޮންބެ ދެކުދިންނާއެކީ ގެއަށްއައެވެ. އެއަށްފަހު ދެބެއިން އެކީގައި މަޝްޣޫލުވެގެން ދިޔައީ ދެބެއިން ވެގެން ހުޅުމާލޭގައި ފަށަން އުޅޭ ބޮޑު ގަރާޖެއް ހުޅުވައި ގަރާޖުގެ ޚިދުމަތްތަކުގެ ވާހަކަ ވީހާވެސް ގިނަ ބަޔަކަށް ފޯރުކޮށްދެވޭނެ ގޮތަކާއިމެދު މަޝްވަރާ ކުރުމުގައެވެ. މިގޮތުން ހަވީރުގެ އެ ވަގުތު ވެސް ހުޅުމާލެއަށް ގޮސް، އެމީހުންނަށް ލިބިފައިވި ބިމުގައި ހަދާފައި ހުރި ގަރާޖު ބަލައި އެތަނަށް ގެނެސްފައި ހުރި ކާރުތައް ބަލައި، އޭގެތެރެއިން ސެކަންޑް ހޭންޑް ކާރުތައް ރަނގަޅުކުރަން ކުރަންޖެހޭ މަސައްކަތްތަކާމެދު އެމީހުން މަސައްކަތަށްޓަކައި ގެނެސްފައި ތިބި މީހުންނާއި ވާހަކަ ދެއްކިއެވެ. އެދެމީހުން މާލެއަށް އަނބުރާ އައީ ޢިޝާ ނަމާދަށް ވެސް ފަހުގައެވެ. ގަރާޖު އިޝްތިހާރު ކުރުމާމެދު ވާހަކަ ދެއްކުމަށްޓަކައި އެމީހުންގެ ވިޔަފާރިތައް އިޝްތިހާރު ކުރުމުގައި އިސް ދައުރެއް އަދާކުރާ މާރކެޓިންގް މެނޭޖަރު ކަމަށްވާ މަޒުހަރު ގެއަށް ގެނެވޭނެ ވާހަކަ ގެއަށް އައި މަގުމަތީގައި ދޮންބެ ހަނދާންކޮށްދިނެވެ.\nމަޒުހަރު އެރޭ އަޔާޒްމެންނާއި ބައްދަލުކުރަން އެމީހުންގެ ގެއަށް އައީ ކުރިން ވާހަކަ ދެކެވިފައިވި ފަދައިން 8 ޖެހި ވަގުތެވެ. އަޔާޒްގެ ދެބެއިންނާއި އެކީގައި މަޒުހަރު ގޮސް ސިޓިންގް ރޫމުގެ ސޯފާގައި އިށީނީ ގަރާޖުގެ ޚިދުމަތްތައް އިޝްތިހާރު ކުރުމަށްޓަކައި މަޒުހަރު ހަދާފައި ހުރި ޕޯސްޓަރުތައް ދެއްކުމަށެވެ. ސޮފްޓްވެއާރއެއްގެ އެހީގައި ލެޕްޓޮޕް އެގޭގެ ސްމާޓް ޓީވީއާ ކަނެކްޓް ކުރެވިފައިވުމުން ލެޕްޓޮޕް ސްކްރީނަށް މަޒުހަރު އަޅުވަމުން ދިޔަ މަންޒަރުތައް ޓީވީއިން ފެންނަމުން ދިޔައެވެ. ނިޝާން މަޒުހަރު ހަދާފައިވި އާދައިގެ ޕޯސްޓަރުތަކަށް ބޯޖަހަމުން ދިޔައީ ނުހަނު %


Ek Hazaro Main Meri Behena Hai Ge ''Maama'' Tarla Joshi Maruvejje - Vaguthu\n3 ގަޑިއިރު ކުރިން ( ޖޫން 7, 2021 )\nސްޓަރ ޕްލަސްއިން ދެއްކި މަގު މަގުބޫލު ޑުރާމާ ''އެކްހަޒާރޮމޭ މޭރީ ބެހެނާ ހޭ'' ގައި ''ބަޅީ ދާދީ'' ގެ ރޯލުން ފެނިގެން ދިޔަ ބަތަލާ ތަރުލާ ޖޯޝީ މަރުވެއްޖެއެވެ.\nތަރުލާ ޖޯޝީ މަރުވެފައިވަނީ ހާޓް އެޓޭކެއް ޖެހިގެން އިއްޔެ ހެނދުނުއެވެ. މި ޑުރާމާގެ ފަންނާނުން ވަނީ ތަރުލާ މަރުވުމުގެ ހިތާމާގައި މީސް މީޑިޔާގައި ޕޯސްޓްތައް ހިއްސާކޮށްފައެވެ.\nމި ޑުރާމާގައި މާންވީގެ ރޯލުން ފެނިގެން ދިޔަ ނިއާ ޝަރުމާ ޑުރާމާގެ ބައެއް ފަންނާނުންނާއި އެކު ނަގާފައިވާ ފޮޓޯއެއް ހިއްސާކޮށް ބުނެފައިވަނީ ތަރުލާ ޖޯޝީ މަރުވެއްޖެ ކަމަށާއި އޭނާައަށް ހެޔޮ ދުޢާ ކޮށްފައެވެ. އަދި އަބަދުވެސް އޭނާގެ ''ބަޅީ ދާދީ'' އެއްގެ ގޮތުގައި ދެކޭނެ ކަމަށް ވެސް ބުނެފައެވެ.\nމި ޑުރާމާގައި ވިރާޓް ސިންގް ވަދޭރާގެ ރޯލުން ފެނިގެން ދިޔަ ކުޝާލް ޓަންޑަން ވެސް ތަރުލީ މަރުވުމާއި ގުޅިގެން މީސް މީޑިޔާގައި ޕޯސްޓެއް ހިއްސާ ކޮށްފައިވެއެވެ. ތަރުލާއަށް ހެޔޮ ދުޢާކޮށް ކޮށްފައިވާ މި ޕޯސްޓުގައި ޑުރާމާގައި ވިރެން ސިންގް ވަދޭރާގެ ރޯލުން ފެނިގެން ދިޔަ ކަރަން ޓެކާރައާއި ޖާންވީގެ ރޯލުން ފެނިގެން ދިޔަ ކްރިސްޓަލް ޑި ސޫޒާ ޓެގްކޮށްފައިވެއެވެ.\n2011 ވަނަ އަހަރު ދައްކަން ފެށި މި ޑުރާމާއަކީ ގިނަ ބައެއްގެ މަގުބޫލުކަން ހޯދާފައިވާ ޑުރާމާއެކެވެ. ދެ އަހަރު ދުވަހަށް ދެމިގެން ދިޔަ މި ޑުރާމާގައި ތަރުލާ ޖޯޝީ އަދާކޮށްފައިވަނީ ނިއާ ޝަރުމާއާއި ކްރިސްޓަލް ޑި ސޫޒާގެ މާަމާއެއްގެ ރޯލެވެ. މިއީ ދެ ދައްތައެއްގެ ދެމެދުގައި އޮންނަ ގުޅުން ދައްކުވައިދޭ ޑުރާމާއެކެވެ.


Fennamun midhanee ACC ah Menbarun ayyan kurun laskuran kurevunuhaakameh kuraathan: Usham - One Online\nވިލިމާލެ ދާއިރާގެ މެންބަރު އަހުމަދު އުޝާމް: އެމްއެމްޕީއާރުސީގެ ފައިސާއިން މަންފާ ލިބުނު ކަމަށް ބުނެ ލިސްޓެއް އާންމު ކުރީ ސިޔާސީ ބޭނުމެއްގައި ކަމަށް ވިދާޅުވޭ -- ވަން ފޮޓޯ: މުހައްމަދު އައުޒަމް\nއެންޓިކޮރަޕްޝަން ކޮމިޝަން (އޭސީސީ)ގެ މެންބަރުން ވަކިކުރަންވީމަ ދައުރުން ބޭރުން މަޖިލިސް ޖަލްސާތައްވެސް ބޭއްވި ކަމަށާއި ނަމަވެސް އޭސީސީއަށް މެންބަރުން އައްޔަންކުރަންވީމަ މި އެކަން ލަސްކުރަން ކުރެވުނުހާ ކަމެއް ކުރާތަން މިހާރު ފެންނަ ކަމަށް މޯލްޑިވްސް ނޭޝަނަލް ޕާޓީ (އެމްއެންޕީ)ގެ ނާއިބު ރައީސް އަދި ވިލިމާލެ ދާއިރާ މެންބަރު އަހުމަދު އުޝާމް ވިދާޅުވެއްޖެއެވެ.\nއުޝާމް މިހެން ވިދާޅުވީ، ހުރިހާ މެންބަރުން އިސްތިއުފާ ދެއްވުމުން ގާނޫނީ ހުސްކަމެއްގައި ހާރު އޮތް އޭސީސީގެ މެންބަރުކަމަށް ކުރިމަތި ލުމަށް ރައީސުލްޖުމްހޫރިއްޔާގެ އޮފީހުން ހުޅުވައިލި މުއްދަތު މިއަދަށް ހަމަވާން އޮއްވައި، އެ މުއްދަތު އިއްޔެ އިތުރު ކުރުމާ ގުޅިގެންނެވެ.\nއެކަމާ ގުޅިގެން އުޝާމް ކުރެއްވި ޓުވީޓެއްގައި ވިދާޅުވީ، އޭސީސީ ފަދަ މުހިންމު މުއައްސަސާއެއް ގާނޫނީ ހުސްކަމެއްގެ ތެރޭގައި މިހާގިނަ ދުވަސް ވަންދެން ބޭއްވުމަކީ ވަރަށް ސީރިއަސް މައްސަލައެއް ކަމަށެވެ.\nއުޝާމް މިހެން ވިދާޅުވިއިރު، މީގެ ކުރިން އޭސީސީގައި ތިއްބެވި ހުރިހާ މެންބަރުން ވަކި ކުރުމަށް މަޖިލިސް ޗުއްޓީ ތެރޭގައި ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީން ނިންމައި މަޖިލިސް ތަޅުމަށް ހުށަހެޅުމުން، އެ ބޭފުޅުން އޭސީސީން ވަނީ އިސްތިއުފާ ދެއްވައިފައެވެ.\nއެ މައްސަލަ މިނިވަން މުއައްސަސާތަކުގެ ކޮމިޓީން މަޖިލިސް ތަޅުމަށް ފޮނުވުމުން، ހުސްވި ޑިސެމްބަރު މަހުގެ 16 ވަނަ ދުވަހު ދައުރުން ބޭރު މަޖިލިސް ޖަލްސާއެއް ބާއްވައި އެމީހުން ވަކިކުރުން ކުރިއަށް ގެންދަން ނިންމެވިއެވެ.\nއެކަމަށް ޓަކައި ދައުރުން ބޭރުން މަޖިލީހުގެ ޖަލްސާއެއް ބޭއްވީ މަޖިލީހުގެ ގަވާއިދުގައިވާ ގޮތުގެމަތިން މަޖިލީހުގެ 31 މެންބަރަކު އެކަމަށް ޓަކައި މަޖިލީހުގެ ޖަލްސާތަކެއް ބާއްވައި ދިނުމަށް އެދިވަޑައިގެން މަޖިލީހުގެ ރައީސަށް ހުށަހެޅުއްވުމުންނެވެ. އެކަމަށް އެދިވަޑައިގެން ހުށަހެޅުއްވި ހުރިހާ މެންބަރުންނަކީވެސް އެމްޑީޕީގެ މެންބަރުންނެވެ.\nއެ މަސައްކަތް މަޖިލީހުގެ ތަޅުމުގައި ފެށުމުން އޭސީސީގައި އޭރު ތިއްބެވި ހުރިހާ މެންބަރުން އެކި ދުވަސްމަތިން އިސްތިއުފާ ދެއްވިއެވެ.\nއޭރު އޭސީސީގައި ތިއްބެވީ، އެކޮމިޝަންގެ ރައީސް ރައީސް މަރިޔަމް ޝިއުނާ އާއި ނައިބު ރައީސް ފާތުމަތު އަނޫލާ އާއި މެންބަރުން ކަމަށްވާ އާއިޝަތު އަބުދުﷲ އާއި އިބްރާހިމް ޝަކީލް އާއި އަލީ އަޝްރަފެވެ.\nއޭސީސީގެ މެންބަރު ކަމަށް ކުރިމަތި ލުމުގެ މުއްދަތު ރައީސުލްޖުމްހޫރިއްޔާގެ އޮފީހުން މިހާރު އިތުރު ކޮށްފައި ވަނީ މިމަހު 31 ވަނަ ދުވަހުގެ ނިޔަލަށެވެ.\nރައީސް އޮފީހުން ބުނީ، އޭސީސީގެ މެންބަރު ކަމުގެ މަގާމަށް ކުރިމަތިލުމަށް އެދޭ ފޯމު ބަލައިގަތުމަށް ހަމަޖެހިފައިވަނީ، މި މަހުގެ 30 އަދި 31 ވަނަ ދުވަހު ހެނދުނު 9:30 އިން މެންދުރު 12:30 އަށް ކަމަށެވެ.\nގުޅޭ ޓެގު ރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން ރައްޔިތުންގެ މަޖިލީހުގެ މެންބަރު އަހުމަދު އުޝާމް މިނިވަން މުއައްސަސާތަކާ ބެހޭ ކޮމެޓީ


Foakaidhoo balikoh Nilandhoo amaazu haasilkohfi | Mihaaru\nދިރާގު ދިވެހި ޕްރިމިއާ ލީގުގައި ނިލަންދޫ އާއި ފޯކައިދޫ ބައްދަލުކުރި މެޗުގެ ތެރެއިން.-- ފޮޓޯ: ނިޝާން އަލީ/ މިހާރު\nފޯކައިދޫ ބަލިކޮށް ނިލަންދޫ އަމާޒު ހާސިލްކޮށްފި\n29 ނޮވެމްބަރ 2018 - 19:28\nދިރާގު ދިވެހި ޕްރިމިއާ ލީގުގައި މިއަދު ހަވީރު ކުޅުނު މެޗުގައި ށ. ފޯކައިދޫ އަތުން 4-0 އިން ހޯދި ބޮޑު މޮޅާ އެކު ފ. ނިލަންދޫ އިން މުބާރާތަށް ކަނޑައެޅި އަމާޒު ހާސިލްކޮށްފި އެވެ.\nމުބާރާތުގެ ގަދަ ހަޔަކުން ފުރުސަތު ނުލިބި ފުރަތަމަ ބުރަށް ފަހު މިނިވަން ޗެމްޕިއަންޝިޕްގެ ޗެމްޕިއަން ތ.ތިމަރަފުއްޓާއި ބ. ފެހެންދޫ ވަނީ މުބާރާތުން ކަޓައިފަ އެވެ. ދެ ވަނަ ބުރުގައި ވާދަކުރީ ފޯކައިދޫ އާއި ނިލަންދޫ އެވެ. މި މެޗުން ހޯދި މޮޅާ އެކު ނިލަންދޫ ލީގު ނިންމާލީ 16 މެޗުން 13 ޕޮއިންޓާ އެކު ލީގުގެ ހަ ވަނައިގަ އެވެ. ފޯކައިދޫ ހަތް ވަނައިގައި އޮތީ 16 މެޗުން 12 ޕޮއިންޓާ އެކު އެވެ. ވިކްޓަރީ މިރޭ ކުޅޭ މެޗުން ގްރީން ސްޓްރީޓްސް އަތުން މޮޅުނުވެއްޖެނަމަ އެ ޓީމު ލީގު ނިންމާލާނީ އަށް ވަނައިގަ އެވެ. އެ ޓީމަށް މި ވަގުތު އޮތީ 15 މެޗުން 10 ޕޮއިންޓާ އެކު އަށް ވަނައިގަ އެވެ.\nމި ފަހަރުގެ ލީގުގެ ވަކި ހިސާބަކުން ނިލަންދޫ ޓީމާ ހަވާލުވެ، ކުރީގެ އެއް ވަނަ ފޯވާޑް އާދަމް އަބްދުއްލަތީފް (ލައްޗޭ) ޓާގެޓަކަށް ކަނޑައެޅީ މިނިވަން ޗެމްޕިއަންޝިޕުން އައި ޓީމުތަކުގެ ތެރެއިން އެންމެ މަތިން ނިންމާ ޓީމަކަށް އެ ޓީމު ހެދުމަށެވެ.\n""މިއީ މި ކުޅުންތެރިން އެކުގައި ކުރި މަސައްކަތް. ވަރަށް ހިތްހަމަޖެހޭ މި މަސައްކަތާ މެދު. ކޯޗިން ކެރިއަރަށް ބެލިޔަސް މިއީ ވަރަށް ރަނގަޅު މަސައްކަތެއް،" ކުރިން ނިއު އާއި ވެލެންސިއާ އަށް ކުޅުނު ލައްޗޭ ބުންޏެވެ.\nއެންމެ ފަހުން ކުޅުނު މެޗުން ވިކްޓަރީ އަތުން ހޯދި މޮޅާ އެކު ލިބުނު އިތުބާރު ދަމަހައްޓައި މިއަދުގެ މެޗު ފަށައިގެން ތިން ވަނަ މިނިޓްގައި ނިލަންދޫ އަށް ލީޑުނަގައިދިނީ ކުރިން ފުރަތަމަ ޑިވިޝަނުގެ ޓީމުތަކަށް ކުރިން ކުޅުނު ފާރޫގު އިސްމާއިލް އެވެ. އޭގެ ފަހުން މެޗުގެ 15 ވަނަ މިނިޓްގައި ނިލަންދޫގެ ލީޑުފުޅާކޮށްދިނީ އާދިލް އަލީ (އާއްލާ) އެވެ. އޭގެ ހަ މިނިޓް ފަހުން އާއްލާ ދިން ބޯޅަ އަކުން ބިދޭސީ ކުޅުންތެރިއާ ލޫކަސް ވަނީ ނިލަންދޫ އަށް ތިން ވަނަ ލަނޑެއް ޖަހައިދީފަ އެވެ.\nފޯކައިދޫގެ ފަރާތުން ދަށް ކުޅުމެއް ފެނިގެންދިޔަ މި މެޗުގެ ފުރަތަމަ ހާފު ނިމުމުގެ ކުރިން ނިލަންދޫ އިން ވަނީ ހަތަރު ވަނަ ލަނޑެއް ވެސް ޖަހައިފަ އެވެ. މި ގޯލު ކާމިޔާބުކުރީ ކައުންޓަ އެޓޭކުގައި އާއްލާ އެވެ. އާއްލާ ފުރަތަމަ ޖެހި ބޯޅަ ފޯކައިދޫގެ ކީޕަރު މުހައްމަދު ޝިފާން އަތުގައި ޖެހިފައި ނުކުތް ވަގުތު ދެ ވަނަ ފަހަރުން އޭނާ ވަނީ ގޯލުގެ ތެރެއަށް ބޯޅަ ފޮނުވާލައިފަ އެވެ.\nދެ ވަނަ ހާފްގެ ކުޅުން ފަށައިގެން ފޯކައިދޫން ކުޅުން ރަނގަޅުކޮށް ނިލަންދޫގެ ފަހަތަށް ބާރުބޮޑުކުރަން ފެށި އެވެ. އެ ގޮތުން މިސްރުގެ ޑިފެންޑަރު މަހުމޫދު ސައީދު ބޮލުން ފޮނުވާލި ބޯޅަ އާއި މުހައްމަދު ޖައިލަމް (އޮގީ)ގެ ހަމަލާ އަމާޒުވީ ގޯލުގެ ދަނޑިއަށެވެ.\nފަހު ވަގުތު ކައުންޓައެޓޭކުގައި ނިލަންދޫ އިން އިތުރު ލަނޑެއް ޖަހަން ގިނަ މަސައްކަތްތަކެއްކުރި ނަމަވެސް ކާމިޔާބުވާގޮތެއްނުވި އެވެ. އަދި ފޯކައިދޫ އިން ވެސް އެޓޭކްކުރިއިރު ލިބުނު ފުރުސަތުތަކުގެ ބޭނުން ނުހިފުނެވެ.\nމެޗަށް ފަހު ފޯކައިދޫގެ ކޯޗު އަލީ ނިސްތާރު މުހައްމަދު ބުނީ ލީގަށް ނުކުތްއިރު ގަދަ ހަޔެއްގެ ތެރޭގައި ހިމެނުމުގެ ޓާގެޓެއް އޮތް ކަމަށާއި އެކަމަކު ޕްރެޒިޑެންޓްސް ކަޕް ވެސް ނެތުމާ އެކު ފަހުން ބޮޑަށް އިސްކަންދިނީ ފުރުސަތު ނުލިބި ތިބި ކުޅުންތެރިންނަށް ފުރުސަތު ދޭން ކަމަށެވެ.\nއިތުރު ލިޔުންތައް ފ. ނިލަންދޫ ދިރާގު ދިވެހި ޕްރިމިއާ ލީގު 2018\nދަގަނޑޭގެ ހަތަރު ގޯލާ އެކު ޓީސީ ލީގާ ގާތަށް


Raducanu ge molhaa eku ingireysinnah thaareehee molheh, Raanee Elizabeth ves maruhabaa dhannavaifi\nއެމާ ރަޑުކާނޫ (ކ) އަދި ލޭލާ ފަނާންޑޭޒް (ވ) ތަށި ހިފަހައްޓައިގެން--\nރަޑުކާނޫގެ މޮޅާއެކު އިނގިރޭސިންނަށް ތާރީހީ މޮޅެއް، ރާނީ އެލިޒަބަތުވެސް މަރުހަބާ ދަންނަވައިފި\nއުމުރުން 18 އަހަރުގައި ޔޫއެސް އޯޕަންސް ކާމިޔާބުކޮށް އިނގިރޭސިވިލާތުގެ އެމާ ރަޑުކާނޫ ތާރީހީ ކާމިޔާބެއް ހޯދައިފި އެވެ. އިނގިރޭސި ރާނީ އެލިޒަބަތުވެސް ވަނީ މަރުހަބާ ދަންނަވާފަ އެވެ.\nއަންހެނުންގެ ގްރޭންޑް ސްލޭމް ސިންގަލްސް ޗެމްޕިއަންކަން އިނގިރޭސިވިލާތުން ހޯދާފައި މިވަނީ 44 އަހަރުގެ ދިގު އިންތިޒާރަކަށް ފަހުގަ އެވެ. ރަޑުކާނުގެ މިހައިރާންކުރުވަނިވި ދަތުރުގެ ނިމުން6-4އަދި6-3ން ފައިނަލުގައި ކެނެޑާގެ ލޭލާ ފަނާންޑޭޒް (19އ) ބަލިކުރުމުންނެވެ.\n5 -3ގައި ރަޑުކާނޫގެ ފައި ކެނޑުމުން އޭނާ ވަނީ މެޑިކަލް ބްރޭކެއް ނަގާފަ އެވެ. އެނބުރި އައިސް އޭނާ ވަނީ ފަނާންޑޭޒް ބަލިކޮށް ތަށި ހިއްލާލާފަ އެވެ. މެޗަށް ފަހު ދެކުޅުންތެރިންވެސް ވަނީ ބައްދާލާފަ އެވެ.\nމެޗުން މޮޅުވުމަށްފަހު އެމާ ރަޑުކާނޫ އުފާފާޅޫކުރަނީ--\nރަޑުކާނޫއަށް ސަޕޯޓުކުރަން ވާޖީނިއާ ވޭޑް ވެސް ވަނީ މެޗަށް ހާޒިރުވެފަ އެވެ. އޭނާ އަކީ މޭޖާރ ޓްރޮފީއެއް އެންމެ ފަހުން ހިއްލާލީ ހަމައެކަނި އަންހެން ކުޅުންތެރިޔާ އެވެ. އެއީ 1977 ވަނަ އަހަރު ވިމްބެލްޑަންގަ އެވެ.\nމެޗަށްފަހު ވާހަކަ ދައްކަމުން ރަޑުކާނޫ ބުނީ ވާޖީނިއާ ވޭޑް އާއި ޓިމް ހެންމަން މިތަނަށް އައިސް ހުރުމުން ވެސް ވަރަށް އުފާކުރާ ކަމަށެވެ. އަދި އޭނާއަށް އެއީ އައިކޮންސް ކަމަށާއި އެމީހުންގެ ފައިތިލަ ދަށުން ހިނގައިގެން ކަމަށް މިހާ ހިސާބަށް އާދެވުނީ ކަމަށް ވެސް އޭނާ ބުންޏެވެ.\nއެމާ ރަޑުކާނޫ ހާސިލުކުރި މިމޮޅަށް ތައުރީފުކޮށް އިނގިރޭސި ރާނީ އެލިޒަބަތުވެސް ވަނީ ރަޑުކާނޫއަށް މަރުހަބާ ދަންނަވާފަ އެވެ.\n"ތިހޯދި ކާމިޔާބީއަށް އަހަރެންގެ މުބާރިކް ފޮނުވަން. އެހާ ޒުވާން އުމުރެއްގައި ތިހޯދީ ވަރަށް ބޮޑު ކާމިޔާބީއެއް. އަދި ތިއީ ތިކުރެއްވި ބުރަ މަސައްކަތް ސާބިތުކޮށްދޭ ކަމެއް."\nއިނގިރޭސިވިލާތުގެ ރާނީ އެލިޒަބަތު\nމެޗަށްފަހު އެމާ ރަޑުކާނޫ އުފާފާޅުކުރަނީ--\nއިނގިރޭސިވިލާތުގެ ބޮޑުވަޒީރު ބޮރިސް ޖޯންސަން ވެސް ވަނީ އެމާ ރަޑުކާނޫގެ މިކާމިޔާބީ ފާހަގަކޮށް އޭނާއަށް މަރުހަބާ ދަންނަވާފަ އެވެ.\nމިމޮޅާއެކު ރަޑުކާނޫ ވެގެންދާނީ ފްލަޝިންގ މެޑޯސްގައި ވާޖީނިއާ ވޭޑަށް ފަހު މޮޅެއް ހޯދި ފުރަތަމަ އަންހެން ކުޅުންތެރިޔާ އަށެވެ. އަދި އޯޕަން އެރާއެއްގައި ގްރޭންޑް ސްލޭމްއެއް ކާމިޔާބުކުރި ފުރަތަމަ ކޮލިފަޔަރ އަށެވެ. މީގެ އިތުރުން އޭނާ އަކީ މާރިއާ ޝަރަޕޯވާއަށްފަހު ސްލޭމް އެއް ކާމިޔާބުކުރި އެންމެ ހަގު އަންހެން ކުޅުންތެރިޔާ އެވެ.\nގްރޭންޑް ސްލޭމްއެއް ކާމިޔާބުކުރި އިނގިރޭސި އެންމެ ހަގު ކުޅުންތެރިޔާގެ އިތުރުން އޭނާ އަކީ އެންމެ ސެޓެއްވެސް ވައްޓާ ނުލާ ޔޫއެސް އޯޕަންސް ކާމިޔާބުކުރި ފުރަތަމަ އަންހެން ކުޅުންތެރިޔާ އެވެ. މީގެކުރިން މިރެކޯޑް އޮތީ ސެރީނާ ވިލިއަމްސް އަތުގަ އެވެ.\nސާފް ޗެންޕިއަންޝިޕް ކެމްޕެއިން ރައީސް އިފްތިތާހު ކޮށްދެއްވައިފި


Alia ah Karan ge hiyy athulevunee3mahuge masakkathun\nއާލިއާ އަށް ކަރަންގެ ހިތް އަތުލެވުނީ3މަހުގެ މަސައްކަތުން\nއާލިއާ ވަނީ އޭނާ އަކީ އެންމެ މަގްބޫލު އެއްތަރިކަން ސާބިތުކޮށްދީފައި\nއާލިއާ ދެން އެންމެ އަވަހަށް ފެނިގެންދާނީ "ބަރަމާސްތްރާ" އިން\nއާލިއާ ވަނީ ގިނަ އެވޯޑްތަކެއް ހާސިލްކޮށްފައި\nކ. މާލެ 12 ފެބުރުއަރީ 2020 | ބުދަ 21:21 11,001\nއާލިއާ ބަޓް - ހިންދުސްތާނީ ޓައިމްސް\nބޮލީވުޑްގައި އެންމެ ކާމިޔާބު އެއްތަރިކަމަށްވާ އާލިއާ ބަޓް ބލީވުޑަށް ތަޢާރަފުވެގެން ދިޔައީ 2012 ވަނަ އަހަރު ރިލީޒް ކުރި ކަރަން ޖޯހަރުގެ ފިލްމު " ސްޓޫޑެންޓް އޮފް ދަ އިޔަރ" އިންނެވެ.\nސިދާތު މަލޯތްރާ އާއި، ވަރުން ދަވަންއާއެކު އާލިއާ ފެނިގެންދާ މި ފިލްމުގައި އޭނާ އަދާކޮށްފައިވަނީ ޝަނާޔާ ސިންހާނިޔާގެ ރޯލުންނެވެ. ފިލްމުގައި ޝަނާޔާއަކީ ކެމްޕަސްގައި އެންމެ ފެޝަން އަދި އެންމެ މަޝްހޫރު އަންހެންކުއްޖާއެވެ.\nމި ފިލްމު ރިލީޒްކުރި ދުވަހުން ފެށިގެން އާލިއާ ވަނީ އޭނާ އަކީ ފޭނުންގެ މެދުގައި އެންމެ މަގްބޫލު އެއްތަރިކަން ސާބިތުކޮށްދީފައެވެ.\nއޭރުންފެށިގެން މިހާތަނަށް އާލިއާ ވަނީ އޭނާ ކުޅެފައިވާ ގިނަ ފިލްމުތަކުން އެވޯޑުތައް ވެސް ހާސިލު ކޮށްފައެވެ.\n"ކަލަންކް"ގެ ތަރި އާލިއާ އަށް މިހާސިސާބަށް އާދެވުނު އިރު، އޭނާގެ ފުރަތަމަ އޮޑިޝަންގެ ވާހަކަ ޕްރޮޑިއުސަރ ކަރަން ޖޯހަރު ވަނީ ހިއްސާކޮށްފައެވެ.\nއޮޑިޝަންގައި ފިލްމު "އައި ހެޓް ލަވް ސްޓޯރީ" ގެ "ބަހާރާ" މި ލަވައަށް އާލިއާ ވަނީ އެކްޓްކޮށްފައެވެ. ކަރަން އަށް އޭނާގެ އެކްޓިން ކަމުގޮސް އެނާއަށް މިދާއިރާގައި ބެލުންތެރިންގެ މަޤްބޫލުކަން ހޯދޭނެ ކަމުގެ ޔަގީންކަން އޮތް ކަމަށް ކަރަން ވަނީ ބުނެފައެވެ.\nއާލިއާގެ ގާތު އޭނާގެ ބަރުދަން ލުއިކޮށް ހަށިގަނޑު ބައްޓަން ކުރެވޭނެތޯ ސުވާލު ކުރި ކަމަށް ކަރަން ބުންޏެވެ.\nއޭގެ ތިން މަސް ފަހުން އާލިއާ އާއި ދިމާވިއިރު އޭނާގެ ޖަހާފައި ހުރި ބޭބީ ފެޓްސްތައް ދުއްވާލާ ޝޭޕަށް ފިޓުވެފައިވާ ކަމަށް ކަރަން ވަނީ ބުނެފައެވެ. އަދި އާލިއާ ފެނިގެން ދިޔައީ ތަފާތު މީހެއްގެ ގޮތުގައި ކަމަށްވެސް ކަރަން ބުންޏެވެ.\nއާލިއާ މިހާރު ކުރަމުންދާ މަސައްކަތްތަކައް ބަލާއިރު، ދެން އޭނާ އެންމެ އަވަހަށް ފެނިގެންދާނީ އަޔާން މުކަރުޖީގެ ފިލްމު "ބަރްމާސްތްރާ" އިންނެވެ. މި އަހަރުގެ ޑިސެންބަރު މަހުގެ4ގައި ރިލީޒް ކުރާ މި ފިލްމުގައި އޭނާ ފެނިގެންދާނީ ލޯބިވެރިޔާ ރަންބީރު ކަޕޫރާ އެކުގައެވެ. މި ފިލްމުގެ މުހިންމު ރޯލު ތަކުން އަމީތާބް ބައްޗަން އާއި، މޯނީ ރޯއީވެސް ފެނިގެންދާނެއެވެ.\nމީގެ އިތުރުން އާލިއާގެ ކުރިއަށް ހުރި ފިލްމުތަކުގެ ތެރޭގައި އާލިއާގެ ބައްޕަ މަހޭޝް ބަޓްގެ ފިލްމް "ސަޅަކް2" ގައި ވެސް އޭނާ ފެނިގެންދާނެ އެވެ. މި ފިލްމުގައި އާލިއާއާއެކު ލީޑް ރޯލުން އޭނޭގެ ދައްތަ ޕޫޖާ ބަޓާއި، އަދިތުޔާ ރޯއީ ކަޕޫރު އަދި ސަންޖޭ ދަތު ފެނިގެންދާނެއެވެ.\nއަދި ކަރަން ޖޯހަރުގެ ފިލްމު "ތަޚްތުގައި ވެސް ރަންވީރު ސިންގް އާއި އެކު އާލިއާ ފެނިގެންދާނެއެވެ. މި ފިލްމުގައި ނަރީނާ ކަޕޫރު ޚާން އާއި، އަނިލް ކަޕޫރާއި، ޖާންވީ ކަޕޫރު، ބޫމީ ޕަދްނޭކަރު އަދި ވިކީ ކައުޝަލް ފެނިގެންދާނެއެވެ.


Parents Manual | GN. Atoll Education Centre\nބެލެނިވެރިންގެ އަތްމަތީ ފޮތް\nވާޝަން: ޖަނަވަރީ 2020\nދިރާސީ އާ އަހަރަށް ލޮބުވެތި ހުރިހާ ބެލެނިވެރިންނަށް ވަރަށް ހޫނު މަރުޙަބާއެއް ކިޔަމެވެ.\nދަރިވަރާ ބެހޭ ގޮތުން އަދި ސްކޫލުގެ ކަމަކާ ގުޅޭ ގޮތުން ބެލެނިވެރިޔާ ސްކޫލަށް ވަޑައިގަންނަވަން ބޭނުންފުޅު ވެވަޑައިގަންނަވާ ކޮންމެ ވަގުތެއްގައި ސްކޫލުގެ ދޮރާށި ބެލެނިވެރިޔާއަށްޓަކައި ވަނީ ހުޅުވިފައެވެ. ދަރިވަރާ ބެހޭގޮތުން މަޢުލޫމާތު ހޯދުމަށް ނުވަތަ އެނޫން ކަމެއްގައި ވެސް ބެލެނިވެރިޔާ އެހީތެރިކަމަކަށް ބޭނުންވެއްޖެ ކޮންމެ ހިނދެއްގައި ސްކޫލުގެ މުދައްރިސުންނާއި މެނޭޖުމަންޓުން އަބަދުވެސް ބެލެނިވެރިޔާއަށް މަރުޙަބާ ކިޔައި އެހީތެރިވެދޭނެއެވެ. ސްކޫލުން ހިންގާ އެކިއެކި ހަރަކާތްތަކުގައި ބެލެނިވެރިން ބައިވެރިވުމަށް ސްކޫލުން އަބަދުވެސް މަރުޙަބާ ކިޔަމެވެ. އަދި އެކިއެކި ހަރަކާތްތަކުގައި ދަރިވަރުންނާއި މުދައްރިސުންނަށް ހިތްވަރުދެއްވައި އެކިއެކި ކަންކަމުގައި ބެލެނިވެރިންގެ ބިނާކުރަނިވި ޚިޔާލުތައް އަބަދުވެސް ސްކޫލަށް ބޭނުންވެއެވެ. ސްކޫލުގެ ކުރިއެރުމާއި ކާމިޔާބަކީ ބެލެނިވެރިންނާއި ސްކޫލާ ދެމެދު އޮންނަ ގާތްގުޅުމުގެ މައްޗަށް ބިނާވާ ކަމެއް ކަމުގައި ސްކޫލުން އަބަދުވެސް ދެކެމެވެ.\n(ހ) ޏ. އަތޮޅު ތަޢުލީމީ މަރުކަޒުގެ ދަރިވަރުންނާ ގުޅޭ ކަންކަމުގައްޔާއި އަދި އެނޫން ބޭނުންތަކުގައި ބެލެނިވެރިންނާ ރަސްމީކޮށް މުއާމަލާތް ކުރާނީ ސުކޫލުން އެކަމަށް ކަނޑައަޅާފައިވާ ޕޯޓަލް އަދި އެޕޯޓަލްގެ މޮބައިލް އެޕްލިޚޭޝަން ބޭނުންކޮށްގެންނެވެ. މި ޕޯޓަލްގެ ނަމަކީ އެޑިޔުޕޭޖެވެ. އމީގެ އިތުރުން މައުލޫމާތު ފޯރުކޮށްދިނުމުގެ ފަސޭހައަކަށް ތިރީގައި މިވާ ގޮތްތަށްވެސް ހާލަތާއި ގުޅޭގޮތުން ބޭނުން ކުރާނެއެވެ.\nބަލްކު އެސް އެމް އެސް މެދުވެރިކޮށް\nސުކޫލުގެ ކޮމިއުނިޓީ ވައިބާ ގުރޫޕް\nސްކޫލްގެ ފޭސްބްކް ޕޭޖް މެދުވެރިކޮށް\nދިމާވާ މުހިންމު ކަންމުގައްޔާއި އަދި ކުއްލި ހާލަތުގައި ރޭޑިއޯއާއި ޓީވީ ފަދަ ވަސީލަތްތައް މެދުވެރިކޮށް\n(ށ) ރަސްމީ ކޮންމެ ދުވަހަކު ސުކޫލު ފެށުމުގެ ކުރިންނާއި ސުކޫލުން ދަރިވަރު ގެއަށް އައުމުން އަދި ރޭގަނޑު ނިދުމުގެ ކުރިން ސުކޫލުގެ މޮބައިލް އެޕްލިކޭޝަން ޗެކް ކުރުމަކީ ބެލެނިވެރިޔާގެ ޒިންމާއެކެވެ.\n(ނ) އެއްވެސް ކަމަކަށް ދަތިވާނަމަ ލަސްނުކޮށް ކުލާސްޓީޗަރަށް ގުޅުއްވާ އެމައްސަލައެއް ހައްލުކުރަންވާނެއެވެ. ހައްލު ނުކުރެވިއްޖެ ނަމަ އެޑިޔުޕޭޖް މެދުވެރިކޮށް ލީޑިންގ ޓީޗަރަށް ނުވަތަ ޑެޕިއުޓީ ޕްރިންސިޕަލް ނުވަތަ ޕްރިންސިޕަލަށް މެސެޖަކުން ހިއްސާ ކުރަންވާނެއެވެ.\n(ރ) ދަރިވަރުންގެ އުނގެނުމާއި ގުޅުންހުރި ހުރިހާ މުއާމަލާތެއް ބެލެނިވެރިންވެސް ކުރަންވާނީ އެޑިޔުޕޭގެ ޗެޓް ގުރޫޕްތައް ނުވަތަ މެސެޖިން ބޭނުންކޮށްގެންނެވެ. ކުއްލިއަކަށް ދިމާވާ ކަންކަމުގައްޔާއި ކާރިސާތަކުގެ ވަގުތުގައި ސުކޫލަށް ގުޅަން ޖެހިއްޖެ ނަމަ އެވަގުތަކު އެންމެ ފަސޭހައިން ގުޅެން އޮތް ގޮތަަކަށް ގުޅެން އޮތް ނަންބަރަކަށް ގުޅައި މައުލޫމާތު ހިއްސާ ކުރަން ވާނެއެވެ.\n(ހ) ޏ. އަތޮޅު ތަޢުލީމީ މަރުކަޒުން ކޮންމެ ޓާމަކު މަދުވެގެން ދެފަހަރު ބެލެނިވެރިންނާއިއެކު އާންމު ބައްދަލުވުން ބާއްވާނެއެވެ.\n(ށ) ސްކޫލުން ރާވާ މުހިންމު ކަންކަމާއި އަދި ދަރިވަރުންގެ ކިޔެވުމާއި އަޚުލާޤާ ގުޅޭގޮތުން ބެލެނިވެރިންނާ ބައްދަލުކުރަން ޖެހޭކަމަށް، މެނޭޖުމެންޓަށް ފެނިއްޖެހިނދެއްގައި ކޮންމެ ދުވަހެއްގައިވެސް ބެލެނިވެރިންނާ ބައްދަލުކުރާނެއެވެ.\n(ނ) ދަރިވަރުންގެ އުނގެނުމުގެ ފެންވަރާއި ތަރުބިއްޔަތާއި ގުޅޭ މުހިއްމު ވާހަކަތައް ހިއްސާ ކުރުމަށްޓަކައި ކޮންމެ ކުލާހަކުންވެސް ހަފުތާއަކު އެއްފަހަރު ބެލެނިވެރިންގެ ބައްދަލުވުން ބާއްވާނެއެވެ. މި ބައްދަލު ވުމުގެ ދިގު މިނަކީ 15 ނިނެޓެވެ. ބައްދަލުވުން އޮންނާނީ ދަރިވަރުގެ އެދުވަހުގެ ކިޔެވުން ނިމުމުގެ 15 މިނެޓު ކުރިން އެދަރިވަރު ނިސްބަތްވާ ކުލާހުގައެވެ.\n(ރ) ބެލެނިވެރިންނަށް ބާއްވާ ބައްދަލުވުންތަކަކީ މުހިންމު ބައްދަލުވުންތަކެއްކަމުން ބައްދަލުވުން ތަކަށް ހާޟިރުވުމަކީ މަޖުބޫރުކަމެކެވެ. އެހެން ކަމުން ހާޟިރުނުވެވޭ ބެލެނިވެރިންގެ މައުލޫމާތު ސުކޫލުގައި ރައްކާ ކުރެވޭނެއެވެ. އަދި ދަރިވަރަށް ފަހުން ދިމާވެދާނެ ދެރަ ހާލަތެއްގެ ތެރެއިން ދައުލަތުގެ ކަމާއިބެހޭ އިދާރާތަކުން އެދިއްޖެ ހާލަތެއްގައި އެފަދަ ބެލެނިވެރިންގެ ހާޟިރީ ރިކޯޑް ހިއްސާ ކުރެވޭނެއެވެ.\n(ބ) އެއްވެސް ސަބަބަކާހުރެ ބެލެނިވެރިޔާއަށް ބައްދަލުވުމަކަށް ވަޑައިގެންނެވެން ނެތްނަމަ، ސަބަބު ބަޔާންކޮށް އެކަން ކުލާސް ޓީޗަރަށް ނުވަތަ ގްރޭޑް ލީޑީންގ ޓީޗަރަށް އަންގަންވާނެއެވެ. މިފަދަ ހާލަތްތަކުގައި ބެލެވޭނީ ހުއްދަ ދެވިފައިވާ ނާދެވުމެއްގެ ގޮތުގައެވެ.\n(ޅ) ދަރިވަރުންނާއި ބެލެނިވެރިންނާއި ޓީޗަރުންގެ (ޓްރެއިންގިއުލަރ) ބައްދަލުވުމަށް، ސަބަބު ނާންގަވާ ބެލެނިވެރިޔާ ވަޑައިނުގެންފިނަމަ ޖެހިގެން އަންނަ ދުވަހު ދަރިވަރަށް ކްލާހުގައި ބައިވެރިވެވޭނީ ބެލެނިވެރިޔާ ސްކޫލަށް ވަޑައިގެން ސަބަބު ބަޔާންކޮށްދެއްވުމުންނެވެ. ނުވަތަ ބައްދަލުވުމަށް ވަޑައި ނުގެންނެވި ސަބަބު ކުލާސް ޓީޗަރަށް ނުވަތަ ގްރޭޑް ލީޑީންގ ޓީޗަރަށް ބައްދަލުވުމުގެ ކުރިން އަންގާފއިވާ ނަމައެވެ. މި ގޮތަށް އަންގާ އެންގުން ބަލައިގަނެވޭނީ އެޑިޔުޕޭގު ބެލެނިވެރިޔާގެ ލޮގިން އިން މެސެޖެއްގެ ގޮތުގައި އެންގުމުންނެވެ.\n(ޅ) ދަރިވަރުގެ ކިޔެވުމާއި ގުޅިގެން ބެލެނިވެރިޔާ ޓީޗަރަކާ ބައްދަލުކުރައްވަން ބޭނުންވެވަޑައިގެންފިނަމަ އެޑިޔުޕޭގުގެ ޗެޓް ނުވަތަ މެސެޖް ބޭނުންކޮށްގެން ސީދާ ޓީޗަރާއި މުއާމަލާތް ކުރެވޭނެއެވެ. ސުކޫލަށް ވަޑައިގެން ބައްދަލުކުރައްވަން އެދޭނަމަ އެޓީޗަރު އެދުވަހު ހާޟިރުވިކަން ޔަޤީން ކުރެއްވުމަށްފަހު ކުރިން އެޕޮއިންޓްމަންޓް ހެއްދެވުމަށްފަހު ދެފަރާތުން އެއްބަސްވެވޭ ގަޑިއެއްގައި ބައްދަލު ކުރެވެނޭނެއެވެ.\nސްކޫލުގެ ނޯޓިސް ބޯޑު\n(ހ) ޏ. އަތޮޅު ތަޢުލީމީ މަރުކަޒު 2020 ވަނަ އަހަރު ޑިގިޓަލް ކުރެވުމާއި ހިސާބުން ސުކޫލުގެ ހުރިހާ ކަމެއް ވަނީ ކޮމެޕިއުޓަރު ކުރެވިފައެވެ. އެހެން ކަމުން ނޯޓިސް ބޯޑުގެ ގޮތުގައިވެސް ބޭނުން ކުރާނީ އެޑިޔުޕޭޖް އެޕްލިކޭޝަންގެ ނޯޓިސްބޯޑެވެ. މި ނޯޓިސްބޯޑު ފެންނާނީ އެޑިޔުޕޭޖު ވެބްސައިޓު ނުވަތަ މޯބައިލް އެޕްލިކޭޝަނަށް ލޮގިން ވުމުންނެވެ. ސުކޫލުން ދަރިވަރުންނާއި، ބެލެނިވެރިންނާއި، ޓީޗަރުންނަށް ދެވޭ ހުރިހާ ނޯޓިސް، އަދި ދެންނެވުންތައް އެޑިޔުޕޭޖުގެ ނޯޓިސްބޯޑުގައި ހުންނާނެއެވެ. މޯބައިލް ފޯނަށް އެޑިޔުޕޭޖް އިންސްޓޯލްކޮށް ލޮގިންވެގެން ތިބޭ ބެލެނިވެރިންނަށް ވަގުތުން ނޮޓިފިކޭޝަނެއް ލިބޭނެއެވެ.


ޤުރުއާނާއި ސުންނަތުގައި އައިސްފައި ނެތް ކޮންމެ މައްސަލައަކީ، އޭގެ ޙުކުމް ކަނޑައެޅުމުގެ ފުރިހަމަ މިނިވަންކަން، ޙާކިމަށް ދެވިފައިވާ މައްސަލަތަކެކެވެ.\nއިސްލާމީ ޝަރީޢަތުގައި، ފާފަތައް (އަލްމަޢާޞީ) ތިން ބަޔަކަށް ބެހިފައިވެ އެވެ.\nކ. މާލެ | 19 ޑިސެންބަރ 2018 | ބުދަ 21:40 | 16,004\nފަނޑިޔާރުންތަކެއް ހުވާ ކުރައްވަނީ: ތަޢްޛީރުގެ ޢުޤޫބާތްތަކަކީ، ޤާޟީ ބޭނުން ގޮތެއް އިޚްތިޔާރު ކުރުމުގެ މިނިވަންކަން ދެވިފައިވާ ޢުޤޫބާތްތަކެކެވެ. - ރާއްޖެއެމްވީ\n09 ޑިސެމްބަރ 2018 ގެ ލިޔުމާ ގުޅޭ\nޙައްދު ޤާއިމު ކުރެވޭ ކުށްތައް.\nޙައްދު ޤާއިމު ކުރުމުގައި، ޒަމާނާއި ތަން ބަދަލުވި ނަމަވެސް ޙުކުމަށް ބަދަލު ނު ގެނެވޭނެއެވެ. މިކަމުގައި އިސްލާމް ދީން ވަނީ ކަނޑައެޅިގެންވާ ޚާއްސަ ޙުކުމްތަކެއް ކަނޑައަޅުއްވާ ފައެވެ. ޒަމާނާއި ތަން އަދި މުޖްތަމަޢު ބަދަލުވަމުން، ބަދަލު ގެނެވޭ މައްސަލަ ނުވަތަ ޢުޤޫބާތް ނުވަތަ ޙުކުމްތައް އިސްލާމީ ޝަރީޢަތުގައި ގެނެސްފައިވަނީ، ޙުކުމުގެ މައިގަނޑު ޤަވާޢިދު ތަކެއްގެ ގޮތުގައެވެ. ވީމާ ޙުކުމް ތަންފީޒު ކުރާ ގޮތާއި ޙުކުމް ވެސް މިފަދަ މައްސަލަތަކުގައި ތަފާތުވާނެއެވެ. އެހެނީ سورة البقرة:229 އާޔަތުގައި ﷲ ވަޙީކުރައްވަނީ: تِلْكَ حُدُودُ اللَّـهِ فَلَا تَعْتَدُوهَا މާނައީ: "އެއީ (އެކަންކަމާ މެދު) اللَّه ކަނޑަ އަޅުއްވާފައިވާ އިންތަކެވެ. ފަހެ، އެ އިންތައް ފަހަނަޅައި ތިޔަބައި މީހުން ނުދާށެވެ!" މި ގޮތުން ބަލާއިރު اللَّه ކަނޑަ އަޅުއްވާފައި ވާ ޙައްދުތައް ފިޔަވައި އެހެން ފާފަތައް ނުވަތަ ކުށްތަކަށް އެހެނިހެން އަދަބު ދެވިދާނެއެވެ.\nމިގޮތުން ބަލާއިރު، އެކިއެކި މުޖްތަމަޢުތަކާއި އެކިއެކި ނަސްލުތަކުގެ އިންސާނުންގެ ތެރޭގައި ހިނގާ، އެ އާމެދު އިންސާނުން އެއް ގޮތަކަށް ދެކޭ ނުރައްކާތެރި މައްސަލަތަކުގެ ޙުކުމް، ދީނުގައި އައިސްފައި ވަނީ ކަނޑައެޅިގެން ސީދާ ނައްޞަކުންނެވެ. ބަދަލެއް ނާންނަފަދަ ޙުކުމްތަކެއްގެ ގޮތުގައެވެ. ޤުރުއާނާއި ސުންނަތުގައި އައިސްފައި ނެތް ކޮންމެ މައްސަލައަކީ، އޭގެ ޙުކުމް ކަނޑައެޅުމުގެ ފުރިހަމަ މިނިވަންކަން، ޙާކިމަށް ދެވިފައިވާ މައްސަލަތަކެކެވެ. ކުށް ކުރި މީހާގެ ޙާލަތާއި، މުޖްތަމަޢުގެ ޙާލަތާއި ކުށުގެ ބާވަތާއި، ކުށް ކުރުން ހުއްޓުވޭނެ ގޮތަކަށް ވިސްނައި، ވަޟްޢީ ޤާނޫނުން ކަނޑައަޅައި، މިފަދަ މައްސަލަތަކުގައި ޙުކުމް ކަނޑައެޅި ދާނެއެވެ. އަދި ބޭނުން ޤަވާޢިދުތަކެއް ވެސް ހެދިދާނެއެވެ. ދީނުގެ ޙުކުމްތަކާ ޚިލާފު ނުވާ ގޮތަށް، ޤާނޫނުތައް ހެދުމަކީ މަނާކަމެއް ނޫނެވެ. އިސްލާމީ ޝަރީޢަތުގައި، ފާފަތައް (އަލްމަޢާޞީ) ތިން ބަޔަކަށް ބެހިފައިވެ އެވެ. އެއީ: 1. حد، 2. قصاص، 3. تعذير އެވެ.\nحد: މިންވަރު ކަނޑައެޅި މާތް ﷲގެ ޙައްޤެއްގެ ގޮތުގައި ވާޖިބުވެ، ދެވޭ ޢުޤޫބާތެކެވެ.\nقصاص: ޤިޞާޞަކީ އިސްލާމީ ޝަރީޢަތުގައި އައިސްފައިވާ ޢުޤޫބާތުގެ ތެރޭގައި ހިމެނޭ ބައެކެވެ. ޤިޞާޞް ގެ މާނައަކީ، ޖިނާޔަތެއް ދެވުނު މީހާ އަށް ލިބުނު ފަދަ ގެއްލުމެއްގެ ބަދަލު ޖިނާޔަތް ދިން މީހާއަށް ވެސް ދިނުމެވެ. މިސާލަކަށް، މަރުގެ ބަދަލުގައި މެރުމެވެ. ގުނަވަނެއްގެ ބަދަލުގައި އެ ގުނަވަނެވެ. ޒަޚަމްކޮށްފިނަމަ އެފަދަ ޒަޚަމެކެވެ. (ޔަޢްނީ ބަދަލަށް ބަދަލު ހިފުމެވެ.)\nتعذير: ތަޢްޒީރުގެ މާނައަކީ: އިސްލާމް ދީނުގައި ޙައްދެއް ނުވަތަ ކައްފާރާ އެއް ކަނޑައެޅިފައި ނުވާ ކުށްތަކަށް، ﷲގެ ޙައްޤެއްގެ ގޮތުގައި ނުވަތަ އާދަމުގެ ދަރިއެއްގެ ޙައްޤެއްގެ ގޮތުގައި، ދެވޭ ވަކި މިންވަރެއް ކަނޑައެޅިފައި ނުވާ ޢުޤޫބާތްތަކެވެ.\nމީހުން ކުރާ ކުށްތަކަށް އެންމެ ގިނައިން ދެވޭ ޢުޤޫބާތަކީ ތަޢްޛީރުގެ ޢުޤޫބާތެވެ. ސަބަބަކީ ޙައްދާއި ޤިޞާޞް ޤާއިމު ކުރެވެނީ މުޅި އެކު ހަތް ކަމެއްގައެވެ. އަދި ޙައްދު ޤާއިމު ކުރެވޭ ކަންތައްތަކު ގައި ހުންނަން ޖެހޭ ޝަރުޠުތައް ހަރުދަނާވެ، ވަރުގަދަ ވުމުން ގިނަ ފަހަރަށް އެކަން ޘާބިތުކޮށް، ޤާއިމު ކުރުމުގައި ޤައިދުތަކެއް ހުންނާތީ އެވެ.\nތަޢްޛީރުގެ ޢުޤޫބާތްތަކަކީ، ޤާޟީ ބޭނުން ގޮތެއް އިޚްތިޔާރު ކުރުމުގެ މިނިވަންކަން ދެވިފައިވާ ޢުޤޫބާތްތަކެކެވެ. އެ ގޮތުން ކުށެއް ކޮށްފި ނަމަ އިންޒާރު ދިނުން ނުވަތަ ނަޞީޙަތްތެރި ވުން ފަދަ ކަންކަން ޤާޟީއަށް އިޚްތިޔާރު ލިބިގެން ވެއެވެ.\nނުއުމާން: އިންޓެގްރިޓީ ހިފަހެއްޓެވި ނަމޫނާ ދެއްކެވި ބޭފުޅެއް\nދަތުރުވެރިންގެ މާރުކޭޓުގައި ބިދޭސީން ތިބޭނަމަ ގޮޅި އަތުލަނީ\nބަސް ދަތުރުގެ ޝެޑިއުލްއަށް އަނެއްކާވެސް ބަދަލު ގެނެސްފި


Iran gai covid-19 jehunu meehunge adhadhu 25 million ah araane - AO News\nއީރާނުން ކޮވިޑް-19 ޖެހުނު މީހުންގެ އަދަދު 25 މިލިއަނަށް އަރާނެ: ރޫޚާނީ\nއީރާންގެ ރައީސް ހަސަން ރޫޚާނީ. --ފޮޓޯ: ރޮއިޓާސް\nއީރާނުގައި ކޮވިޑް-19 އަށް ޕޮޒިޓިވްވެފައިވާ މީހުންގެ އަދަދު 25 މިލިއަނަށް އަރާނެ ކަމަށާއި، އިތުރު 35 މިލިއަން މީހުންނަށް ބަލިޖެހުމުގެ ފުރުޞަތު އެބައޮތްކަމަށް އެ ގައުމުގެ ރައީސް ހަސަން ރޫޚާނީ ވިދާޅުވެއްޖެއެވެ.\nއީރާންގެ ރައީސް ރޫޚާނީ މިހެން ވިދާޅުވެފައިވަނީ އެ ގައުމުގެ ހެލްތު މިނިސްޓްރީން ދާދިފަހުން ނެރުނު ރިޕޯޓެއްގައިވާ މައުލޫމާތުތަކެއްގެ މައްޗަށް ބިނާކޮށް ރައްޔިތުންނާ މުހާތަބްކޮށް އިއްޔެ ވާހަކަ ދެއްކެވިއިރުއެވެ.\n“އަހަރެމެންނަށް ލަފާކުރެވޭ ގޮތުގައި މިހާތަނަށްއައިއިރު މި ގައުމުގެ 25 މިލިއަނެއްހާ މީހުން ކޮވިޑް-19 އަށް ޕޮޒިޓިވްވެ، 14 ހާހެއްހާ މީހުން ވަނީ މަރުވެފައި،”\n“އަދި މިބަލީގެ ނުރައްކާ ގާތްގަނޑަކަށް 30 އާއި 35 މިލިއަނެއްހާ މީހުންނަށް އެބައޮތް.” ރޫޚާނީ ބުންޏެވެ.\nމެދުއިރުމަތީގެ ގައުމުތަކުގެ ތެރެއިން ކޮވިޑް-19 އެންމެ ބޮޑަށް ފެތުރިފައިވާ އިރާނުގައި 80 މިލިއަނެއްހާ މީހުން ދިރިއުޅެމުން އަންނައިރު، އެ ގައުމުން ޕޮޒިޓިވްވެފައިވާ ކަމަށް ބުނަމުން އަންނަ މީހުންގެ އަދަދަކީ 271,606 އެވެ. އަދި އެ ގައުމުން މި ބަލީގައި މިހާތަނަށް 13،979 މީހުން ވަނީ މަރުވެފައެވެ.\nމުޅި ދުނިޔޭން 14.2 މިލިއަން މީހުން ކޮވިޑް-19 އަށް ޕޮޒިޓިވްވެފައިވާއިރު، މަރުވި މީހުންގެ އަދަދަކީ 601,260 އެވެ. އަދި މި ބަލީގައި މުޅީން ރަނގަޅުވި މީހުންގެ އަދަދު ވަނީ 8.5 މިލިއަނަށް އަރާފައެވެ.\nކޮރޯނާވައިރަސްކޮވިޑް-19އީރާންއީރާންގެ ރައީސް ހަސަން ރޫޚާނީ


Data Aai Speed Aaeku Dhiraagu Fiber Broad Band Package Thakah Badhaluthakeh - Vaguthu\nކަސްޓަމަރުންނަށް އިތުރު ހަރަދަކާ ނުލާ އިތުރު ޑޭޓާ އާއި ސްޕީޑް ލިބިގެންދާނެ ގޮތަށް ދިރާގުން މިއަދު އެކުންފުނީގެ ހޯމް ފައިބަރ ބްރޯޑްބޭންޑް ޕެކޭޖްތަކަށް ބޮޑެތި ބަދަލުތަކެއް ގެނެސްފިއެވެ.\nދިރާގުން މި އަޕްގްރޭޑް ތައާރަފުކޮށްފައިވަނީ ޑިޖިޓަލް ޓެކްނޮލޮނީ ދިވެހިންގެ ދިރިއުޅުމަށް ބޮޑެތި ބަދަލުތަކެއް ގެންނަމުންދާ ދުވަސްވަރެއްގައި އަދި ވަކިން ޚާއްސަކޮށް އިންޓަނެޓަށް ނުހަނު ބޮޑަށް ބަރޯސާވާން ޖެހިފައިވާ ދުވަސްކޮޅެއްގައި ކަމަށް ދިރާގުން ބުނެފައި ވެއެވެ.\nއަދި މިގޮތަށް ހަމަޖައްސަން ނިންމީ ވޭތުވެ ދިޔަ މަސްތަކުގައި ކަސްޓަމަރުން އިންޓަނެޓް ބޭނުން ކުރާ މިންވަރަށް ބޮޑެތި ބަދަލުތަކެއް އައިސްފައިވާތަން ފެނުމާއެކުގައި ކަމަށް ދިރާގުން ބުނެފައި ވެއެވެ.\nއެގޮތުން ޕެކޭޖްތަކުގެ އަޕްގްރޭޑްތަކާއެކު ކަސްޓަމަރުންނަށް %20 އާއި %65 އާ ދެމެދުގެ އިތުރު ޑޭޓާ އަދި މާ ރަގަޅު ސްޕީޑްވެސް ލިބިގެންދާނެކަމަށް ދިރާގުން ބުނެފައި ވެއެވެ.\nދިރާގު ހޯމް ފައިބަރ ބްރޯޑްބޭންޑްގެ ހުރިހާ ޕެކޭޖްތަކެއްގެ އަޕްގްރޭޑް އޮގަސްޓް މަހުގެ ފުރަތަމަ ހަފުތާގައި ނިމޭނެއެވެ.\nމިއައި ބަދަލާ ގުޅިގެން ދިރާގު ޗީފް މާކެޓިންގ އޮފިސަރ މަހުމޫދު ދައްސަރ ވިދާޅުވި ގޮތުގައި ފައިބަރ ބްރޯޑްބޭންޑް ޕެކޭޖްތަކަށް މި ގެނައި ބަދަލަކީ ދިރާގުން ރާއްޖޭގެ ހުރިހާ ހިސާބަކަށް ހައި ސްޕީޑް އިންޓަނެޓް ހެޔޮ އަގެގައި ފޯރުކޮށްދިނުމަށް ކުރަމުން އަންނަ މަސައްކަތުގެ ތެރެއިން ކަމަށެވެ. އަދި މި ގެނައި ބަދަލާއެކު ކަސްޓަމަރުންނަށް އިންޓަނެޓް މަހުފީ އިން 21% އާއި %40 އާ ދެމެދުގެ ލުޔެއް ލިބިގެންދާނެ ކަމަށެވެ. އެހެންކަމުން، ޑިޖިޓަލް ކޮށް ކިޔަވާ، މަސައްކަތް ކޮށް އަދި އެހެނިހެން ކަންތައްތއް ކުރުމަށް އިތުރު ފުރުސަތުތައް ހުޅުވިގެން ދާނެކަމަށް އުންމީދުކުރާކަމަށެވެ.\nރާއްޖޭގެ ގިނަ ގޭބިސީތަކަށް މިހާރު ދިރާގު ފައިބަރ ބްރޯޑްބޭންޑް އަޕްގްރޭޑްގެ އިތުރު ސްޕީޑް އަދި ޑޭޓާ ތަޖުރިބާ ކޮށްލެވޭނެއެވެ. އަދި ފައިބަރ ބްރޯޑްބޭންޑް ޚިދުމަތް ލިބޭ ހުރިހާ ރަށެއްގައި ދިރިއުޅޭ ކަސްޓަމަރުންނަށް މި ޕެކޭޖްތައް ތަޖުރިބާ ކޮށްލުމުގެ މަގުފަހިކޮށްދިނުމަށް ދިރާގުން ދަނީ މަސައްކަތްކުރަމުންނެވެ. އެގޮތުން 16 ރަށެއްގައި މިހާރު ދިރާގުން ދަނީ ނެޓްވޯކް ކެޕޭސިޓީ އަޕްގްރޭޑް ކުރުމުގެ މަސައްކަތް ކުރަމުންނެވެ. މިކަމާ ބެހޭ އިތުރު މައުލޫމާތު ހޯދުމަށް\nދިރާގު ފައިބަރ ބްރޯޑްބޭންޑް ޚިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ގިނަ އެލަވަންސް އަދި އެންމެ މަތީ ސްޕީޑްގެ ޕެކޭޖްތައް ހިމެނޭ ޚިދުމަތެވެ. އަދި ހަމަ އެހެންމެ، ދިރާގު ފައިބަރ ބްރޯޑްބޭންޑް ނެޓްވޯކަކީ ރާއްޖޭގެ އެންމެ ބޮޑު ފައިބަރ ނެޓްވޯކް ވެސް މެއެވެ. އެގޮތުން އަގު، ކޮލިޓީ އަދި ސްޕީޑަށް އެއްވެސް ތަފާތުކުރުމެއް ނެތި މިހާރު ރާއްޖޭގެ ގޭބިސީގެ 76 އިންސައްތައަށް އަދި 61 ރަށަށް މިހާރު މި ޚިދުމަތް ދިރާގުން ވަނީ ފޯރުކޮށްދީފައިއެވެ.\nދިރާގަކީ އިނޮވޭޝަނާއި ޓެކްނޮލޮޖީ ބޭނުންކޮށްގެން ކަސްޓަމަރުންގެ ދިރިއުޅުމަށް ފާގަތިކަން ގެނެސްދީ ޑިޖިޓަލް ރާއްޖެއަކަށް ދިވެހި ރާއްޖެ ވާސިލްވުމަށް ކެނޑިނޭޅި މަސައްކަތް ކުރަމުންދާ ކުންފުންޔެކެވެ.\nދިރާގުން ކްލައުޑް ޔޫޓީއެމް ތައާރަފް ކޮށްފި\nއޮގަސްޓް 1, 2020 13:27\nދިރާގައް ނުގުޅިގެން އުޅޭތާ 15 ދުވަސް\nއޮގަސްޓް 1, 2020 15:03\nލާރިކަނީ ހައްދުންނެއްޓޭ ވަރަށް...\nއޮގަސްޓް 1, 2020 17:03\nއެހެން ބަޔަކަށް ފައިބަރބްރޯޑްބޭންޑަށް ހުއްދަ ދިނީމަ އިނގޭނީ ދިރާގުގެ ފެންވަރުވެސް.\nއޮގަސްޓް 1, 2020 19:27\nދެކުނކުނިވެސް ކަޑަ ހަމަފެލުން އޮތީ


ރައީސް ނަޝީދު ރ. އަތޮޅު ދުވާފަރު، އިންނަމާދޫ، ރަސްމާދޫ އަދި މީދުއަށް ވަޑައިގެންފި | President Mohamed Nasheed\nރައީސް ނަޝީދު ރ. އަތޮޅު ދުވާފަރު، އިންނަމާދޫ، ރަސްމާދޫ އަދި މީދުއަށް ވަޑައިގެންފި\nރައީސް ނަޝީދު މިހާރު ރ. އަތޮޅަށް ކުރައްވަމުން ގެންދަވާ ދަތުފުޅުގައި މިއަދުން އެންމެ ފުރަތަމަ ވަޑައިގެންނެވީ ރ. ދުވާފަރަށެވެ. ރ. ދުވާފަރަށް ރައީސް ނަޝީދު ވަޑައިގެންނެވުމުން ދުވާފަރުގެ ރައްޔިތުން ވަނީ ރައީސް ނަޝީދުއަށް ވަރަށް ހޫނު މަރުޙަބާއެއް ދަންނަވާފައެވެ.\nރައީސް ނަޝީދު ދުވާފަރަށް ވަޑައިގެން ދުވާފަރުގެ ރައްޔިތުންނާއި ބައްދަލު ކުރެއްވިއެވެ. މި ބައްދަލު ކުރެއްވުމުގައި އެމްޑީޕީ ސަރުކާރުން މިހާރު ރައްޔިތުންނަށް ހުށަހަޅާދެމުން ގެންދާ ސިޔާސަތު ތަކާއި ބެހޭގޮތުން ރައްޔިތުންނަށް މަޢުލޫމާތު ދެއްވިއެވެ. އަދި އެމްޑީޕީ ސަރުކާރުގެ3އަހރު ދުވަހުގެ ތެރޭގައި ތަޢާރަފްކޮށް ޤާއިމް ކުރެވުނު އިޖުތިމާޢީ ރައްކާތެރި ކަމުގެ ސިޔާސަތުތަކާ ބެހޭ މަޢުލުމާތުވެސް ރައްޔިތުންނާއި ހިއްސާ ކުރެއްވިއެވެ.\nރައީސް ނަޝީދު ވިދާޅުވީ އެމްޑީޕީ ނިކުތީ ތަރައްޤީގެ ސިޔާސަތު ހިފައިގެން ކަމަށާއި އެމްޑީޕީގެ އަމާޒަކީ ދުވާފަރުގެވެސް އަދި ރާއްޖޭގެވެސް ހުރިހާ ޒުވާނުންނަށް ވަޒީފާގެ ފުރުޞަތު ހޯދާދިނުން ކަމަށެވެ. އަދި ދުވާފަރުގައިވެސް ގެސްޓް ހައުސް ވިޔަފާރި ތަރައްޤީ ކުރެވިގެންދާނެ ކަމަށާއި ދުވާފަރުގެ ރައްޔިތުންނަށްވެސް އާމަދަނީ ހޯދޭނެ މަގުތަނަވަސް ވެގެން ދިއުމަކީ އެމްޑީޕީގެ އަމާޒުކަމުގައި ވިދާޅުވިއެވެ.\nދުވާފަރުގެ ރައްޔިތުންނާއި ބައްދަލު ކުރެއްވުމަށްފަހު ދުވާފަރުގައި އެމްޑީޕީގެ ދާއިރާ އޮފީހެއް ހުޅުއްވައިދެއްވިއެވެ. އެއަށްފަހު ދުވާފަރުގައި ކުރިއަށްދާ އެމްޑީޕީ ދޭތިންފަހެތި ކެންޕޭން ޓީމާ ބައްދަލުކޮށް މިހާރު މަސައްކަތް ގޮސްފައިވާ ހިސާބު އޮޅުންފިލުއްވައި އެމަސައްކަތުގައި އިތުރަށް ކުރިއަށް ދިއުމަށް ބޭނުންވާ މައުލޫމާތު ހިއްސާ ކުރެއްވިއެވެ.\nރައީސް ނަޝީދު ރ. ދުވާފަރަށް ފަހުގައި ދެން ވަޑައިގެންނެވީ ރ. އިންނަމާދޫއަށެވެ. އިންނަމާދޫ އަށް ރައީސް ނަޝީދު ވަޑައިގެންނެވުމުން އިންނަމާދޫގެ ރައްޔިތުން ވަނީ ރައީސް ނަޝީދަށް ވަރަށް ހޫނު މަރުޙަބާއެއް ދަންނަވާފައެވެ.\nރައީސް ނަޝީދު އިންނަމާދޫއަށް ވަޑައިގެން އެރަށުގައި އެމްޑީޕީގެ ހަރުގެއެއް ހުޅުއްވައިދެއްވިއެވެ. އެއަށްފަހު އިންނަމާދޫ ރައްޔިތުންނާއި ބައްދަލު ކުރައްވާ އެމްޑީޕީ ސަރުކާރުން މިހާރު ރައްޔިތުންނަށް ހުށަހަޅާދެމުން ގެންދާ ސިޔާސަތު ތަކާއި ބެހޭގޮތުން ރައްޔިތުންނަށް މަޢުލޫމާތު ދެއްވިއެވެ. އަދި އެމްޑީޕީ ސަރުކާރުގެ3އަހރު ދުވަހުގެ ތެރޭގައި ތަޢާރަފްކޮށް ޤާއިމް ކުރެވުނު އިޖުތިމާޢީ ރައްކާތެރި ކަމުގެ ސިޔާސަތުތަކާ ބެހޭ މަޢުލުމާތުވެސް ރައްޔިތުންނާއި ހިއްސާ ކުރެއްވިއެވެ.\nރައީސް ނަޝީދު މިއަދު ދެން ވަޑައިގެންނެވީ ރ. ރަސްމާދޫ އަށެވެ. ރަސްމާދޫ އަށް ރައީސް ނަޝީދު ވަޑައިގެންނެވުމުން ރަސްމާދޫގެ ރައްޔިތުން ވަނީ ރައީސް ނަޝީދުއަށް ވަރަށް ހޫނު މަރުޚަބާއެއް ދަންނަވާފައެވެ.\nރައީސް ނަޝީދު ރަސްމާދޫ އަށް ވަޑައިގެން ރަސްމާދޫގެ ރައްޔިތުންނާއި ބައްދަލު ކުރެއްވިއެވެ. މި ބައްދަލު ކުރެއްވުމުގައި އެމްޑީޕީ ސަރުކާރުން މިހާރު ރައްޔިތުންނަށް ހުށަހަޅާދެމުން ގެންދާ ސިޔާސަތު ތަކާއި ބެހޭގޮތުން ރައްޔިތުންނަށް މަޢުލޫމާތު ދެއްވިއެވެ. އަދި އެމްޑީޕީ ސަރުކާރުގެ3އަހރު ދުވަހުގެ ތެރޭގައި ތަޢާރަފްކޮށް ޤާއިމް ކުރެވުނު އިޖުތިމާޢީ ރައްކާތެރި ކަމުގެ ސިޔާސަތުތަކާ ބެހޭ މަޢުލޫމާތުވެސް ރައްޔިތުންނާއި ހިއްސާ ކުރެއްވިއެވެ.\nރައީސް ނަޝީދު ރަސްމާދޫއަށް ވަޑައިގެން އެރަށުގައި އެމްޑީޕީގެ ދިދަ ނަންގަވައި ދެއްވާ، އެއަށްފަހު ރަސްމާދޫގައި ކުރިއަށްދާ އެމްޑީޕީ ދޭތިންފަހެތި ކެންޕޭން ދޮރުން ދޮރަށް ހިނގާ ޓީމާ ބައްދަލުކޮށް ކުރެއްވިއެވެ. އަދި މިހާރު މަސައްކަތް ގޮސްފައިވާ ހިސާބު އޮޅުންފިލުއްވައި އެމަސައްކަތުގައި އިތުރަށް ކުރިއަށް ދިއުމަށް ބޭނުންވާ މައުލޫމާތު ހިއްސާ ކުރެއްވިއެވެ.\nރައީސް ނަޝީދު ރަސްމާދޫ އިން ދެން ވަޑައިގެންނެވީ ރ. މީދޫއަށްވެ. ރައީސް ނަޝީދު ރ. މީދޫއަށް ވަޑައިގަތުމުން މީދުގެ ރައްޔިތުން ވަނީ ރައީސް ނަޝީދަށް ވަރަށް ހޫނު މަރުޚަބާއެއް ދަންނަވާފައެވެ.\nރ. މީދޫއަށް އަށް ވަޑައިގެން ރައްޔިތުންނާއި ބައްދަލު ކުރައްވާ އެމްޑީޕީ ސަރުކާރުން މިހާރު ރައްޔިތުންނަށް ހުށަހަޅާދެމުން ގެންދާ ސިޔާސަތު ތަކާއި ބެހޭގޮތުން ރައްޔިތުންނަށް މަޢުލޫމާތު ދެއްވިއެވެ. އަދި އެމްޑީޕީ ސަރުކާރުގެ3އަހރު ދުވަހުގެ ތެރޭގައި ތަޢާރަފްކޮށް ޤާއިމް ކުރެވުނު އިޖުތިމާޢީ ރައްކާތެރި ކަމުގެ ސިޔާސަތުތަކާ ބެހޭ މަޢުލުމާތުވެސް ރައްޔިތުންނާއި ހިއްސާ ކުރެއްވިއެވެ.\nރައީސް ނަޝީދުގެ މީދޫއަށް ކުރެއްވި ޒިޔާރަތުގައި މީދޫގެ ޒުވާނުންނާ ބައްދަލު ކުރެއްވިއެވެ. އަދި މީދޫއިން އަލަށް އެމްޑީޕީއާއި ގުޅި ވަޑައިގަތް ފަރާތްތަކުގެ މެންބަރޝިޕް ފޯމުގައި ސޮއިކުރެއްވިއެވެ.\nރައީސް ނަޝީދު ރ.އަތޮޅަށް ކުރެއްވި ދަތުރުފުޅު ނިންމަވާލެއްވުމަށްފަހު މިރޭ އެނބުރި މާލެ ވަޑައިގަންނަވާނެއެވެ.\nMay 30, 2013 / ހަބަރު


Rizey ge hat-trick Foakidhoo kolhah7landu\nރިޒޭގެ ހެޓްރިކް، ފޯކައިދޫކޮޅަށް ހަތް ގޯލް\nމިއަދުގެ މެޗުގައި ރިޒޭ ބޯޅަ ހޯދަން މަސައްކަތް ކުރަނީ\nއަހްމަދު ރިޒްވާން (ރިޒޭ) ހެދި ހެޓްރިކާއެކު، ދިވެހި ޕްރިމިއާ ލީގްގެ ތިން ވަނަ ބުރުގައި ކުލަބު އީގަލްސް އިން ށ. ފޯކައިދޫ ފުޓްބޯޅަ ކުލަބުގެ މައްޗަށް 7-0 ގެ ނަތީޖާ އަކުން ބޮޑު މޮޅެއް ހޯދައިފި އެވެ.\nމި މޮޅަކީ ދެ ވަނަ މަގާމުގައި ހަމަޖެހިލުމަށް އީގަލްސްއަށް މުހިންމު މޮޅެކެވެ. ފުރަތަމަ ހާފުގައި އީގަލްސްގެ ދެ ލަނޑުވެސް ކާމިޔާބު ކުރީ ރިޒޭ އެވެ. އޭގެ އިތުރަށްވެސް ލަނޑު ޖަހާނެ ތިން ފުރުސަތެއް ފުރަތަމަ ހާފުގައި އޭނާ އަށް ލިބިގެން ދިޔަ އެވެ.\nފުރަތަމަ ލަނޑު ރިޒޭ ކާމިޔާބު ކުރީ މެޗުގެ 12 ވަނަ މިނެޓްގަ އެވެ. ދެ ވަނަ ލަނޑު ކާމިޔާބު ކުރީ 25 ވަނަ މިނެޓްގަ އެވެ. ފުރަތަމަ ހާފުގައި އީގަލްސްގެ ހަސަން ރާއީފް އަހްމަދު (ހަންނަ) އާއި ޖަޕާންގެ މިޑްފީލްޑާ ޓޮށިކީ އޮކަމޯޓާއަށް ވެސް ވަނީ ލަނޑު ޖަހާނެ ރަނަގުޅު ފުރުސަތުތަކެއް ލިބިފަ އެވެ.\nރިޒޭ ހެޓްރިކް ހެދީ، ދެ ވަނަ ހާފުގެ ފުރަތަމަ މިނެޓްގަ އެވެ. އަދި މެޗު 57 ވަނަ މިނެޓްގައި އޭނާ ވަނީ ހަތަރު ވަނަ ލަނޑު ކާމިޔާބު ކޮށްފަ އެވެ. އަނިޔާގެ ސަބަބުން ފޯވަޑް އަލީ ފާސިރު (ސެންޓޭ) އަށް ފުރުސަތު ނުދިން މެޗުގައި އީގަލްސްގެ ކޯޗް މުހައްމަދު ޝިޔާޒު (މޯހަން) ވަނީ ބަދަލު ކުޅުންތެރިންގެ ގޮތުގައި ޒުވާން ކުޅުންތެރިންނަށް ފުރުސަތު ދީފަ އެވެ. އޭގެތެރެއިން ގަލޮޅު ދަނޑަށް މުޅިން އަލަށް ނުކުތް 16 އަހަރުގެ ޒައިން ޒަފަރު ފާހަގަ ކޮށްލަން ޖެހެ އެވެ.\nރިޒޭ ނިސްބަތްވާ ކ. ދިއްފުއްޓަށް ނިސްބަތްވާ ޒައިން ވަނީ އޭނާގެ ފުރަތަމަ މެޗުގައި ދެ ލަނޑު ޖާހާފަ އެވެ. އޭނާގެ ފުރަތަމަ ލަނޑު ކާމިޔާބު ކުރީ އޭރިއާގެ ބޭރުން ފޮނުވާލި ބޯޅައިންނެވެ. އެއީ މެޗުގެ 66 ވަނަ މިނެޓްގަ އެވެ. އީގަލްސްގެ ހަ ވަނަ ލަނޑު އޭނާ ކާމިޔާބު ކުރީ 72 ވަނަ މިނެޓްގަ އެވެ.\nމެޗަށް ފަހު ވާހަކަ ދައްކަމުން މޯހަން ވަނީ ޒައިން އަށް ތައުރީފް ކޮށްފަ އެވެ. އޭނާ ބުނީ ޒައިން އަކީ ކުރިމަގު އޮތް ކުޅުންތެރިޔެއް ކަމަށާއި މަޑުމަޑުން ފުރުސަތު ދެމުންދާ ވަރަކަށް އޭނާގެ ފަރާތުން އިތުރު ކުރިއެރުން ފެންނާނެ ކަމަށެވެ. އީގަލްސްގެ ހަތް ވަނަ ލަނޑު ކާމިޔާބު ކުރީ ޓޮށީ އެވެ.\nމެޗުގެ ފަހު ކޮޅުގައި، ފޯކައިދޫއިން ކުރިއަށް ޖެހިލައި ހަމަލާތައް ވަރުގަދަ ކުރި އެވެ. އެ ޓީމުގެ އެންހަލް ކަރެސްކޯ މުނޯޒް އަށް އީގަލްސްގެ ޕެނަލްޓީ އޭރިއާގެ ރޮނގުމަތިން ލިބުނު ބޯޅަ ވެއްޓިގެން ފައި ކުރިއަށް ފޮނުވާލި ނަމަވެސް އެ ބޯޅަ ދިޔައީ ހުރަސް ދަނޑީއާ އިންޗިއެއްހައި މަތިން ބޭރަށެވެ. އޭގެ ފަހުން އެ ޓީމުގެ މުހައްމަދު ނަޝީދު ހުސްކޮށް އަރައި ފޮނުވާލި ބޯޅަ އަމާޒުވީ ދަނޑި އަށެވެ.


Sarahahdhee bodybuilding mubaaraathun Mohamed Moosa Raajje ah ran medal eh hoadhaidheefi | Mihaaru\nރާއްޖޭގެ މުހައްމަދު މޫސާ (މ)އާ ޓްރޮފީ ހަވާލުކުރަނީ.-- ފޮޓޯ: ހާފްކޯޓްއެމްވީ/ އަބްދުﷲ އަބީދު\nސަރަހައްދީ ބޮޑީ ބިލްޑިން މުބާރާތުން މުހައްމަދު މޫސާ ރާއްޖެ އަށް ރަން މެޑަލް ހޯދައިދީފި\n19 ޖުލައި 2019 - 18:294comments\nނޭޕާލުގެ ކަތުމަންޑޫގައި މިހާރު ކުރިއަށްދާ 12 ވަނަ ސައުތު އޭޝިއަން ބޮޑީ ބިލްޑިން އެންޑް ފިޒީކް ސްޕޯޓްސް ޗެންޕިއަންޝިޕުގެ 55 ކިލޯ ކެޓަގަރީން ރާއްޖޭގެ އެތުލީޓް މުޙައްމަދު މޫސާ ރަން މެޑަލް ހޯދައިފި އެވެ.\nދެކުނު އޭޝިއާގެ ވަރުގަދަ ގައުމުތަކުގެ އެތުލީޓުންނާ ވާދަކޮށް ރާއްޖޭގެ މޫސަ މި ކާމިޔާބީ ހޯދިއިރު، މިއީ މި މުބާރާތުގައި މި ފަހަރު ރާއްޖެ އަށް މިހާތަނަށް ލިބުނު ހަމައެކަނި މެޑެއްޔެވެ. އޭނާ އެއް ވަނަ މަގާމު ހޯދީ އަފްގާނިސްތާނާއި އިންޑިއާގެ ބޮޑީ ބިލްޑަރުންނާ ވާދަކޮށެވެ.\nމި ފަހަރުގެ މުބާރާތުގައި ރާއްޖޭން ތަފާތު ކެޓަގަރީތަކުން ހަތް އެތުލީޓުން ވާދަކުރަން ވަނީ ނިންމައިފަ އެވެ. ރާއްޖޭގެ ބޮޑީ ބިލްޑިން ޓީމުގެ ކޯޗަކީ މުހައްމަދު އިބްރާހިމް އެވެ.\nރާއްޖޭގެ އުމުރުން 19 އަހަރުގެ ބޮޑީ ބިލްޑަރު އަހުމަދު މާހިލް ސައީދު ވަނީ ސީނިއާ ކެޓަގަރީއެއް ކަމަށްވާ 65 ކިލޯގެ ކެޓަގަރީން ހަތަރު ވަނަ ހޯދައިފަ އެވެ. މާދަމާ ޖޫނިއާ ކެޓަގަރީގައި މާހިލް ވާދަކުރާއިރު، މި ބައިން ރާއްޖެ އަށް މެޑަލް ލިބުމުގެ ފުރުސަތު ބޮޑެވެ.\nމީގެ ކުރިން 2017 ވަނަ އަހަރު އޭޝިއާގެ ބޮޑީބިލްޑިން މުބާރާތުގެ 55 ކިލޯގެ ކެޓަގަރީން ރާއްޖޭގެ އެތުލީޓު ޝާހީން އިބްރާހިމް ދީދީ (ޝާންޓެ) ވަނީ ރަން މެޑަލް ހާސިލްކޮށްފަ އެވެ. އޭގެ އިތުރުން ވެސް ދެކުނު އޭޝިއާގެ މުބާރާތްތަކުން ރާއްޖޭން ވަނީ މީގެ ކުރިން ރަނގަޅު ވަނަތަކެއް ހޯދައިފަ އެވެ.\nކަތުމަންޑޫގައި މިއަދު ދެކުނު އޭޝިއާގެ ބޮޑީ ބިލްޑިން އަދި ފިޓްނަސް ފެޑެރޭޝަނުގެ އާންމު ޖަލްސާއެއް ވެސް ވަނީ ކުރިއަށް ގޮސްފަ އެވެ. އެ ޖަލްސާގައި ރާއްޖޭގެ ބޮޑީ ބިލްޑިން އެސޯސިއޭޝަނުގެ ރައީސް އިބްރާހިމް ހަމީދު ވަނީ ދެކުނު އޭޝިއާގެ ފެޑެރޭޝަނުގެ ނައިބު ރައީސްގެ މަގާމަށް އިންތިހާބުވެފަ އެވެ. އަދި ރާއްޖޭގެ ބޮޑީ ބިލްޑިން އެސޯސިއޭޝަނުގެ އެކްސްކޯ މެމްބަރު އަލީ ރިފާއު ވަނީ ދެކުނު އޭޝިއާގެ ފެޑެރޭޝަނުގެ އެކްސްކޯ އަށް އައްޔަްކޮށްފަ އެވެ.\nއަންނަ އަހަރު އޭޝިއަން ބޮޑީބިލްޑިން އެންޑް ފިޒީކް ސްޕޯޓްސް ޗެމްޕިއަންޝިޕް ބާއްވާނީ ރާއްޖޭގަ އެވެ. ރާއްޖޭން މި މުބާރާތް ބޭއްވުމުގެ ބިޑް ކާމިޔާބުކޮށްފައިވާއިރު، ޖުމްލަ 400 އެތުލީޓުންނާ އެކު މި މުބާރާތް ރާއްޖޭގައި ބާއްވަން މަސައްކަތްކުރާނީ މާލޭން ބޭރުގައި ކަމަށް ސްޕޯޓްސް މިނިސްޓަރު އަހުމަދު މަހުލޫފް ވަނީ މީގެ ކުރިން ވިދާޅުވެފަ އެވެ.\nއިތުރު ލިޔުންތައް ބޮޑީ ބިލްޑިން


Bainal Aguvaamy Pasta Dhuvas ބައިނަލް އަގުވާމީ ޕާސްތާ ދުވަސް – Huvadhoo News Bainal Aguvaamy Pasta Dhuvas Huvadhoo News\nބައިނަލް އަގުވާމީ ޕާސްތާ ދުވަސް\nދުނިޔޭގެ ތާރީޚަށް ބަލާލާއިރު ތަފާތު ދުވަސްތައް އަންނަނީ ފާހަނގަކުރަމުންނެވެ. އެގޮތުން މިއަދަކީ ދުނިޔޭގެ ޕާސްތާ ދުވަހެވެ. ކޮންމެ އަހަރަކުވެސް އޮކްޓޯބަރ 25 ވަނަ ދުވަސް ފާހަނގަވެގެން ދަނީ ދުނިޔޭގައި ތިބި ޕާސްތާ ލަވާސް އަށް އުފާވެރި ދުވަހަކަށެވެ. ބައިނަލްއަގްވާމީ ޕާސްތާ ދުވަހުގެ ގޮތުގައި އަދުގެ ތާރީހް ކަމުގައިވާ 25 އޮކްޓޯބަރު ފާހަގަކުރަން ނިންމީ 1995 ވަނަ އަހަރުގައެވެ. އެހެންކަމުން މިއަދަކީ ދުނިޔޭގައި މިދުވަސް ފާހަނގަކުރާ 26 ވަނަ ޕާސްތާ ދުވަހެވެ.\nމިދުވަސް އެންމެ ފުރަތަމަ ފާހަނގަކުރެވުނު ދުވަހު ދުނިޔޭގެ އެކި ކަންކޮޅުތަކުގައި ޕާސްތާ އުފައްދާ 40 ކުންފުންޏަކުން ނުވަތަ ބްރޭންޑަކުން ބައިނަލްއަގްވާމީ ޕާސްތާ ކޮންގްރެސްގެ ނަމުގައި ކޮންގްރެސްއެއް ބޭއްވިއެވެ.\nމިދުވަހާ ގުޅިގެން ޕާސްތާ ލަވާސްއަށް “ހުވަދޫ” ގެ ފަރާތުން މަރުހަބާ ދަންނަވަމެވެ.\nޕާސްތާގެ އެކިއެކި ވައްތަރުތައް އަހަރެމެން ދިވެހިންގެ ތެރޭގައިވެސް ވަނީ ވަރަށް މަޝްހޫރުވެފައެވެ. އެގޮތުން ބަލާލާއިރު ވައިޓް ސޯސް ޕާސްތާ، ކަޖުން ސްޕައިސްޑް ޗިކަން ޕާސްތާ، ވަޅޯމަސް ޕާސްތާ، ޕާސްތާ ބޮލޮގޮނައިޒްގެ އިތުރުން އަލިއޯ އެ އޮލިއޯ ޕާސްތާ އަކީ ދިވެހިންގެ މަޤްބޫލުކަން ހޯދާފައިވާ ރެސިޕީތަކެކެވެ.\nޕާސްތާއަކީ ބަރުދަން ލުއިކުރާ މީހުންނަށް ވަރަށް މުހިންމު ކެއުމެކެވެ. އިޓަލީގެ ސައިންސްވެރިން ކުރި ދިރާސާ އަކުން ދައްކާ ގޮތުގައި އެކަށީގެންވާ ބަރުދަނެއްގައި ހުރުމަށް ޕާސްތާ އެހީވެދެއެވެ. ސައިންސްވެރިން ބުނަނީ އާންމުކޮށް ޕާސްތާ ކައި މީހުން މެދުގައި ހަށިގަނޑު ފަލަނުވެ ރަނގަޅު މިންވަރެއްގައި ހިފެހެއްޓުމުގެ ފުރުސަތު ބޮޑުކަން ފާހަގަވެފައިވާ ކަމަށެވެ.\nނިއުޓުރިޝަން އެންޑް ޑައިބެޓީސް ގައި ޕަބްލިޝް ކޮށްފައިވާ މި ދިރާސާގައި ކަނޑައަޅާފައި ވަނީ ޕާސްތާ އަކީ ކާން ރަނގަޅު ސިއްހީ އެއްޗެއް ކަމަށެވެ. މި ދިރާސާގައި ފާހަގަވި އަނެއް ކަމަކީ ޕާސްތާ ގިނައިން ކައި އުޅޭ މީހުން ސިއްހީ ޑައެޓެއް ކަމަށް ބަލާ މެޑިޓެރޭނިއަން ޑައެޓް ބޭނުންކުރުން އިތުރު ކަމެވެ.\nސައިންސްވެރިން ދެކޭގޮތުގައި މެޑިޓެރޭނިއަން ޑައެޓަކީ ހަނދާން ނެތުމާއި ސްޓްރޯކް ޖެހުމަށާއި ހިތުގެ ބަލި ފަދަ ކަންކަމަށް އެކަށީގެންވާ ޑައެޓެކެވެ. މެޑިޓެރޭނިއަން ޑައެޓްގައި ޒައިތޫނު ތެލާއި ތަރުކާރީ އާއި މޭވާ އާއި މަހާއި ގޮވާމުގެ ބާވަތްތައް ހިމެނެ އެވެ. އަދި މި ޑައެޓްކޮށްގެން ހަށިގަނޑު ފަލަނުވެ ހެޔޮވަރު މިނެއްގައި ބެހެއްޓިދާނެ ކަމަށް ސައިންސްވެރިން ބުނެއެވެ.


ސިންގަޕޫރުގައި ހުރިހާ ސްކޫލް ދަރިވަރުންނަށް ސަރުކާރުން ފޭސް ޝީލްޑު ދީފި\nއިބްރާހިމް އާދަމް 10 ޖޫން 2020 12:02\nސިންގަޕޫރުގައި ސްކޫލް ކުއްޖަކު ފޭސް ޝީލްޑް އަޅައިގެން\nކޮވިޑު-19 އާއި ގުޅިގެން ސިންގަޕޫރުގެ ސްކޫލްތައް ބަންދުކޮށްފައި އޮތުމަށްފަހު އަލުން ހުޅުވިއިރު، ސްކޫލްތަކުން ހުރިހާ ދަރިވަރުންނަށް ފޭސް ޝީލްޑާއި ހޭންޑް ސެނިޓައިޒަރ ހިލޭ ދީފިއެވެ.\nމިގޮތުން މި ސާމާނު ސިންގަޕޫރުގެ ސްކޫލް ދަރިވަރުންނަށް ދީފައިވަނީ އެ ޤައުމުގެ ސަރުކާރުގެ ވިޔަފާރި ކުންފުނީ ޓެމަސެކެ ގެ ދަށުން ހިންގަމުން އަންނަ ޓެމަސެކް ފައުންޑޭޝަނަނުންނެވެ. ސްކޫލް ދަރިވަރުންގެ އިތުރުން ސްކޫލްތަކުގެ މުވައްޒަފުންނާއި ޓީޗަރުންނަށްވެސް ވަނީ ފޭސް ޝީލްޑު ދީފައެވެ.\nމާސްކުގެ ބަދަލުގައި ފޭސް ޝީލްޑު ބޭނުން ކުރަން ސިންގަޕޫރުގެ ސަރުކާރުން ނިންމީ، އެއްފަހަރަށްވުރެ ގިނައިން ފޭސް ޝީލްޑު ބޭނުން ކުރެވޭތީއެވެ. އަދި އަނގަ އާއި ނޭފަތުގެ އިތުރުން މުޅި މޫނު ފޭސް ޝީލްޑުން ފޮރުވޭއިރު، މާސްކަކަށްވުރެ ފޭސް ޝީލްޑުން ފޯރުކޮށްދޭ ރައްކާތެރިކަން ބޮޑު ކަމަށް ބައެއް މާހިރުން ބުނެއެވެ.\nސިންގަޕޫރުގެ ކަމާއި ބެހޭ ފަރާތްތަކުން ހާމަކޮށްފައިވާ ގޮތުގައި ސެނިޓައިޒާ އަދި ފޭސް ޝީލްޑަކީ އާ އާންމު ހާލަތައް ދާއިރު ރައްކާތެރި ކަމުގެ ގޮތުން މުހިންމު ތަކެއްޗެއެވެ. ސިންގަޕޫރުން ދަނީ2ޖޫން އިން ފެށިގެން ކޮވިޑު-19 އާއި ގުޅިގެން އަޅާފައިވާ އެކި ފިޔަވަޅުތަކަށް ލުއިދޭން ފަށާފައެވެ.\nމުޅި އެކު 650،000 ސްކޫލް ދަރިވަރުންނާއި 42،000 ޓީޗަރުންނަށް ފޭސް ޝީލްޑާއި ސެނިޓައިޒާ ލިބޭނެ ކަމަށް ސިންގަޕޫރުގެ ސަރުކާރުން ވަނީ ހާމަކޮށްފައެވެ.\nސިއްހަތު ބަލިމަޑުކަން ކޮވިޑު-19\nApril 26, 2020 04:51:24\nމާލެއިން 36 މީހަކު ކޮވިޑު-19 އަށް ޕޮޒިޓިވްވެއްޖެ\nMay 20, 2020 19:58:28\nލަންކާގައި ކޮވިޑު-19 ޖެހުނު 94 އަހަރުގެ މީހަކު ބަލިން ފަސޭހަވެއްޖެ\nMay 22, 2020 23:23:57\nރާއްޖޭގައި ކޮވިޑު-19 ބަލިން ރަނގަޅުވި މީހުންގެ އަދަދު 109 އަށް އަރައިފި


SunOnline: Kujja ge Bappa ge bandhah 15 dhuvas jahaifi\nދެކުނުގެ ރަށެއްގައި ކާފަ އާއި މުނިކާފަގެ ފަރާތުން ޖިންސީ ގޯނާތަކެއް ލިބުނު ދެ އަހަރުގެ ތުއްތު ކުއްޖާގެ ބައްޕަގެ ބަންދަށް ކުރިމިނަލް ކޯޓުން 15 ދުވަސް ޖަހައިދީފި އެވެ.\nއުމުރުން 33 އަހަރުގެ އޭނާ ހައްޔަރުކޮށްފައި ވަނީ، އެ މައްސަލަ ފަންމަތިވި ފަހުން ކުއްލިއަކަށް ރަށް ދޫކޮށް މާލެ އައިސް އުޅެނިކޮށް، އޭނާ ދިރިއުޅެމުން އައި ހުޅުމާލޭގެ 108 ނަމްބަރު ފްލެޓުން ރޭގެ ވަގުތެއްގަ އެވެ. ފުލުހުން އޭނާ ހައްޔަރު ކުރީ، އެ ފްލެޓު ދޮށަށް މީހުން އެއްވެ މުޒާހަރާކޮށް ބޮޑެތި ހަމަނުޖެހުންތަކެއް ހިނގި ފަހުންނެވެ.\nފުލުހުން ބުނީ 33 އަހަރުގެ އެ މީހާގެ ބަންދުގެ މުއްދަތު އިތުރު ކުރަން މިއަދު ކުރިމިނަލް ކޯޓަށް ހާޒިރުކުރުމުން 15 ދުވަހަށް ބަންދަށް ބަހައްޓައިގެން ތަހުގީގު ހިންގުމުގެ އަމުރެއް ކޯޓުން ފުލުހުންނަށް ދީފައިވާ ކަމަށެވެ.\nފުލުހުން މިއަދު ބޭއްވި ޕްރެސް ކޮންފަރެންސްގައި ބުނެފައިވާ ގޮތުގައި ކުއްޖާގެ ބައްޕަ ހައްޔަރު ކުރީ، އެ ކުއްޖާގެ މަންމަ ފަރާތު އާާއިލާއާ ކުއްޖާ ހަވާލުކުރުމަށް ދެކޮޅު ހަދައި އެކަމަށް ބައްޕަ ހުރަސްއަޅާފައި ވާތީ އެވެ.\nމަންމަ ފަރާތު އާއިލާއިން ތުހުމަތު ކުރާ ގޮތުގައި، ކާފަ އާއި މުނިކާފަ ކުއްޖާއަށް ޖިންސީ ގޯނާ ކުރީ ކުއްޖާގެ ބައްޕައަށް އެނގިގެން އޭނާގެ ބައިވެރިވުމެއް ވެސް އެކަމުގައި އޮވެގެން ރާވައިގެންނެވެ. އަދި މަންމަ ފަރާތުގެ ބޮޑު ދައިތައެއް ކުއްޖާ ގެންގޮސް ބަލަމުން ދަނިކޮށް ރޭގަނޑު ނިންދަވަން ކަމަށް ބުނެ، ކުއްޖާ އަނބުރާ ބައްޕަގެ ގެއަށް ގެންގޮސްފައި ވަނީ ވެސް ކުއްޖާގެ ބައްޕަ ކަމަށް ވެސް އެ އާއިލާއިން ބުނެ އެވެ.\nއެ ކުއްޖާއަށް ޖިންސީ ގޯނާކޮށް، ކުއްޖާ ރޭޕްކުރި ކަމަށް ތުހުމަތުވާ ކުއްޖާގެ ބައްޕަ ފަރާތުގެ ކާފަ އާއި މުނި ކާފަ އިއްޔެ ވަނީ ރަށުން ހައްޔަރުކޮށް، މިއަދުގެ ހެނދުނުގެ ވަގުތެއްގައި މާލެ ގެނެސް ދޫނިދޫގައި ބަންދުކޮށްފަ އެވެ. އެދެބަފައިން ހައްޔަރުކޮށް، ބަންދުގެ މުއްދަތު ޖަހަން ގއ. ގެމަނަފުށީ ކޯޓަށް ހާޒިރުކުރުމުން އެ މީހުންގެ ބަންދަށް ވެސް ވަނީ 15 ދުވަސް ޖަހައިދީފަ އެވެ.\nއަނިޔާ ލިބުނު ކުއްޖާ މާލެ ގެނެސް، މިހާރު ވަނީ ކުއްޖާގެ މަންމަ ފަރާތުގެ މާމަޔާ ހަވާލުކޮށްފަ އެވެ.


BOSS - TrendingRED\nބޮސް ( ފަހުބައި )\n7 ނޮވެންބަރ 2017 - 18:00\nދުވާލުގެ ހަލަބޮލިކަން ކެނޑި ހަމަހިމޭން ފިނި ރެއަކަށް ދުނިޔެ މަރުޙަބާ ކިޔައިފިއެވެ. ނާއިކްއާއި އާނާގެ ކައިވެނި ހަފްލާއަށްޓަކައި ރަންގަލީގެ ރީތި ގޮނޑުދޮށް ވަރަށްފުރިހަމައަށް ޒީނަޒްތެރި ކުރެވިފައި ވެއެވެ. ދުރުދުރަށްދާންދެން ފެތުރިފައިވާ ސާފުހުދު ދޮންވެލިގަނޑުގެ ސަބަބުން ހިތްތަކަށް އުފާވެރިކަން ގެނުވަމުންދިޔައެވެ. ގުދުރަތީ ސާފުވަޔާއި ރާޅުގެ ހިތްގައިމު މިއުޒިކުން ތަކުގެ ފުރިހަމަކަން އިތުރުކޮށްދީފައިވެއެވެ. އާނާއާއި ނާއިކް އެމީހުނަށްޓަކައި ޚާއްސަކުރެވިފައިވާ މަސަންދުގައި އިށީނދެލައިގެން ތިބިއިރު، ގުދުރަތީ މަލުގެ ހިތްގައިމުވަހުން އެމީހުންގެ ހިއްސުތަކަށް ދިރުން ގެނުވިއެވެ. މަސަންދުގެ ވަށައިގެން ރަތްކުލައިގެ ފިނިފެންމަލުގެ ދޫލައެއް އަޅާފައިވީއިރު ތަފާތުވައްތަރުގެ މާމެލާއިމެއްޔާއި އުއްބައްތީގެ ހިތްގައިމު އަލިން ތަންވަނީ ޖަރީކުރެވިފައެވެ.\nކައިވެންޏަށް ހާޒިރުވި ކޮންމެ މެހެމާނެއްގެ މޫނުމަތިންވެސް ހައިރާންކަމާއި އުފާވެރިކަން ފާޅުވަމުން ދިޔައެވެ. ފަހަރަކު ބަޔަކު އައިސް ނާއިކްމެންނަށް މަރުޙަބާ ކިޔަމުން ދިޔައެވެ. އާއިލާމީހުންގެ އިތުރުން ނަވާޒްގެ އޮފީހުގެ މުއައްޒަފުންނާއި ނާއިކްގެ އޮފީހުގެ ހުރިހާ މުއައްޒަފުންވެސް ބައިވެރިވިއެވެ. އޭގެ އިތުރުން ނަވާޒްއާއި ނިޔާޒްގެ ދުވަސްވީ ރަހުމަތްތެރިންނާއި ކަމުވޮށިގެންވާ ވިޔަފާރިވެރިންވެސް ހަފްލާގައި ބައިވެރިވިއެވެ. އާނާ އެންމެ އުފާވީ އަފްރީންއާއި އޭނާގެ އާއިލާވެސް އެހަފްލާއަށް އައުމުންނެވެ. އަފްރީންގެ މަންމަ އައިޝާއަށް އާނާ ފެނުމުން ވަރަށް އުފާވިއެވެ. އަފްރީންގެ ފަރާތުން ސަނާގެ ހަޤީޤަތް އެނގިފައިވީތީ އޭނާ ސަނާއާބެހޭ އެއްވެސް ސުވާލެއް ނުކުރެއެވެ. އަނަސް ހަފްލާއަށް އައި ނަމަވެސް އޭނާހުރީ ވަރަށް މަޑުންނެވެ.\n" ވާއު....ހާދަރީއްޗޭ މިތަން......" ވަށައިގެން ނަޒަރު ހިންގާލަމުން އާނާ ބުނެލިއެވެ.\n"މިތަނަށްވުރެ އަހަރެންގެ ލޯބިލޯބި ވައިފްގެ ރީތިކަން އެތައް ގުނައަކަށް އިތުރު...އަހަރެން ހަމަ ރަނގަޅަށްވެސް މިރޭ މޮޔަވާނެ..." އާނާއާ ގާތްވެލަމުން ނާއިކް ސަމާސާކޮށްލި ގޮތުން އާނާ ރަކިވިއެވެ.\n" ދެން ނިކް...އަހަރެން މިބުނީ މިތަން ރީތި ވާހަކަ.. އަހަރެން ދުވަހަކުވެސް ހިއެއްނުކުރަން މިހާރީތިތަނެއްގަ އަހަރެންގެ ކައިވެނީގެ ހަފްލާބޭއްވިދާނެ ކަމަކަށް..." އާނާ ސީރިއަސްވެލާފައި ބުނެލިއެވެ.\n" އަދި މިރޭ ކުރިޔަށް އޮތްތާނގަ ހީނުކުރާ ކިތަންމެ ކަމެއްވާނެ....އެކަމަށްވެސް ތައްޔާރުވެގެން ހުންނަށްޗޭ!" އާނާއާ ދިމާއަށް ބަލާލާފައި ލާނެއްގޮތަކަށް ހީލަމުން ނާއިކް ބުންޏެވެ. ނާއިކް ބުނި އެއްޗެއްގެ މާނަ އެނގުނު ނަމަވެސް އާނާ އެނގޭކަމަށް ނުހަދާ އަނެއްކާވެސް ތަނުގެ ރީތި ވާހަކަ ފެށިއެވެ.\n"މިއީ އަހަރެންވެސް ހީކުރިގޮތެއްނޫން....ބޮޑުބޭބެ އަހަރެމެންނަށް ދިން ސަޕްރައިޒެއްނުމީ...." އާނާގެ އަތުގައި ހިފާލަމުން ހިނިތުންވެފައި ނާއިކް ބުންޏެވެ.\n" ހޫމް....ބައްޕަ ވަރަށް ސުވާލުކުރި ކޮންތާކުތޯ ހަފްލާ ބާއްވަން ބޭނުންވަނީ....އަހަރެންބުނީ ނިކްއަށް ކަމުދާތަނެއްގައޭ ބާއްވާނީ.....އެކަމު ނިކްއަށްވެސް އަންގާނުލާ ހުރިހާކަމެއްކުރީދޯ....އެކަމު ހާދަ ޚަރަދެކޭ މިވެސް..." އާނާ ވިސްނާލަމުން ބުނެލިއެވެ.\n" ކިތަންމެ ބޮޑު ޚަދަރެއްކުރި ނަމަވެސް އާނާގެ މަންމައަށް ލިބުނު ހިތާމަތައް ފޫނުބެއްދޭނެ....އެކަމު ބޮޑުބޭބެ ހިތަށް ކޮންމެވެސްވަރެއްގެ ލުއިކަމެއް ލިބޭނެއްނު....މިހާރު ބޮޑުބޭބެ ކިހާ އުފާވެރިފަ އެހުރީ....ހުރިހާ އެންމެންގެ މޫނުމަތިންވެސް ފެންނަނީ އުފާވެރިކަން....އަހަރެން ބޭނުންވަނީ އަބަދުވެސް ތިގޮތުގަ އާނާ އުފަލުގަ ހުރުމަށް....އިރާދަކުރެއްވިއްޔާ ދުވަހަކުވެސް އަހަރެންގެ ސަބަބުން ކުޑަނަމަވެސް ހިތާމައެއް ތިހިތަކަށް ނުދޭނަން...." އާނާގެ އަތްތިލައިގައި ބޮސްދެމުން ނާއިކް ވައުދުވިއެވެ.\nމޭޒުތަކުގައި ބައިބަޔަށް މީހުންތައް ކެއުމަށް އިންސާފުކުރަމުން ދިޔައިރު، ނިޝާމްއާއި ނާޒްވެސް އެހެންމީހުންނާ ތަންކޮޅެއްދުރުގައި ހުރި މޭޒެއްގައި ތިބި މަންޒަރު އާނާއަށް ފެނުނެވެ. އާނާ ނާއިކްއަށް އެމަންޒަރު ދެއްކުމުން ނާއިކް ހިނިތުންވެލިއެވެ.\n" ދެން އޮތީ ނާޒްގެ ކައިވެނިދޯ..." އާނާ ހީލާފައި އަހާލިއެވެ.\n" ހޫމް...އެމީހުންގެ ކަންތައްވެސް ދެން ނިންމަންވީ....އެކަމު އައިކްއާމެދުވެސް ވަރަށް ވިސްނޭ....މާޔާގެ ސަބަބުން އައިކްގެ ހުރިހާ އުއްމީދެއް ފެނަށްވެގެން ދިޔައީ....މާޔާދެކެ އައިކް ހާދަލޯބިވިޔޭ....އެކަމު ކީއްކުރާނީ މާޔާއަށް އެވަރެއް ނުވިސްނުން.....ވެދާނެ އެޔަށްވުރެ ކަމުދާމީހަކު ފެނުނީމަ ދިޔައީކަމަށްވެސް.....އެކަމު އައިކް އެގޮތަށް ހުންނާނީ އަހަރެން ވަރަށް ކަންބޮޑުވޭ..." ނާއިކް އޭނާގެ ކަންބޮޑުވުން ފާޅުކުރިއެވެ.\n" ނިކް...އަހަރެން ހިތަށްއަރަނީ އައިކް ރީމާއާ ގުޅޭނެ ނަމަ ކިހާ ރަނގަޅުހޭ....ރީމާއަކީ ވަރަށް ރަނގަޅު ދީންވެރި ކުއްޖެއް....ޤުރުއާން ހިތުދަސްކޮށްގެންހުރި ހާފިޒާއެއް....އަނެއްކާ އެދެމީހުންނަކީ އެއްކޮށް ހައިސްކޫލުގަ އުޅުނު ދެމީހުންކަމަށްވަނީ....ހަމަގައިމުވެސް މާޔާއަށްވުރެ އެތައްގުނަ ރަނގަޅުވާނެ..." އާނާ އޭނާގެ ޚިޔާލު ފާޅުކުރިއެވެ.\n" އަހަރެންވެސް ތިހެން ހިތަށްއަރާ....އެކަމު ލޯތްބަކީވެސް ވަރަށް ފާޑެއްގެ އެއްޗެއް....ހިތްއެދޭ މީހަކުދެކެ ނޫނީ ލޯތްބެއްވެސް ނުވެވޭނެ....މާޔާގެ މަތިން ހަނދާން ނައްތާލަން އައިކް ވަގުތު ބޭނުންވާނެ...." ނާއިކް ސީރިއަސްކަމާއެކު ބުނެލިއެވެ.\nހަފްލާ ކުރިޔަށްދިޔައިރު، ނަވާޒްއާއި ނިޔާޒްއާއި ފަރުޒާނާތިބީ އެއްމޭޒުދޮށުގައެވެ. ފުރޮޅުލީ ގޮނޑީގެ އެހީގައި ނިޔާޒްއަށް އެއްތަނުން އަނެއްތަނަށް ދެވުނު ނަމަވެސް، ދަތުރެކޮށްފައި މިފަދަތާކަށް އަންނަން ޖެހުމުން އޭނާއަށްވަނީ ވަރުބަލިކަން އިހުސާސް ކުރަން ޖެހިފައެވެ. ނަމަވެސް އޭނާގެ ހިތަށް ލިބެމުންދިޔަ އުފާވެރިކަން ނުހަނު ބޮޑެވެ. ހީހީފައި އެމީހުން ވާހަކަދައްކަން ތިބިއިރު، އެދެމެދުގައި އިރެއްގައި ދުރުކަމެއް އޮތްހެންވެސް ހީނުވެއެވެ.\nކައިވެނީގެ ހަފްލާ ނިމުމުން އާނާއާއި ނާއިކް އެދެމަފިރިންނަށް ޚާއްސަކުރެވިފައިވާ މަންޒިލަށް ދިޔައެވެ. ކޮޓަރިއަށް ވަދެވުމާއެކު ނާއިކް އާނާ އޭނާގެ އަތްދަނޑިމައްޗަށް އުފުލާލިއެވެ. އާނާވެސް ހިނިތުންވެލަމުން ނާއިކްގެ ކަރުގައި އަތްއަޅުވާލިއެވެ. ނާއިކް އާނާ ގެންގޮސް މަޑުމަޑުން އެނދުގައި ބޭންދިއެވެ.\n" ނިކް....އަހަރެން ބޭނުން ނަމާދުކުރަން..." ނާއިކް ގާތްވެލުމާއެކު އާނާ ބުނެލިއެވެ.\n" އޯހ...އަހަރެން ހަނދާންނެތުނީ....ދުޢާވެސް ދަސްކޮގެން މިހުރީ...." ނާއިކް އުފާވެލާފައި ބުންޏެވެ. އެއީ ކައިވެނީގެ ވާހަކަ ދެކެވުނު ދުވަހު ނާއިކްގެ ކިބައިން އާނާ އެދުނު އެދުމެކެވެ. އެހެންކަމުން ނާއިކް އާނާއަށްޓަކައި އެހުރިހާކަމެއްވެސް ދަސްކުރިއެވެ. އާނާ ފާޚާނާއަށް ވަދެ ވުޟޫކޮށްގެން ނުކުތުމުން ނާއިކްވެސް އޭނާލައިގެންހުރި ކޯޓްބޭލުމަށްފަހު ގަމީހުގެ އަތްކުރި އޮޅާލަމުން ފާޚާނާއަށް ވަނެވެ. ނާއިކް ނުކުތުމުން، ދެމަފިރިން ނަމާދުކުރުމަށްފަހު އެރެއަށް ޚާއްސަވެގެންވާ ދުޢާވެސްކުރިއެވެ.\n" އަދި އެބައޮތް އެއްޗެއް ދޭންވެފަ..." ނަމާދުކޮށް ނިމިގެން އާނާއާއެކު އައިސް އެނދުގައި އިށީންވަގުތު ނާއިކް ކުއްލިއަކަށް ހަނދާންވެގެން ބުނެލިއެވެ. އަދި އޭނާ ބޭލި ކޯޓްގެ ޖީބުން އެއްޗެއްނަގައި މުށަށްލައިގެން އައެވެ.\n" ދައްކަބަލަ އަތް..." އާނާގެ ގާތުގައި އިށީއްނަމުން ނާއިކް ބުނެލިއެވެ. އާނާ އަތްދިއްކޮށްލުމުން ނާއިކް އޭނާގެ އަތުގައި އޮތް އަނގޮޓި އާނާގެ އިނގިލީގައި އަޅުވާލިއެވެ.\n" މިއީ އަހަރެންގެ އަނގޮޓިތަ؟....ކޮންތާކުން ނިކްއަށް ލިބުނީ؟..." އާނާ ހައިރާންވެފައި އަހާލިއެވެ. އޭނާ އެއަނގޮޓި ގެއްލިގެން އުޅޭތާ ކިތަންމެ ދުވަހެކެވެ.\n" ވަރަށް ކުރިން އެއްދުވަހު ހޮސްޕިޓަލް ތެރެއިން އާނާ އަތުން ވެއްޓުނީ....ފަހުން ދޭންކަމަށް ބޭއްވިގޮތަށް ހަނދާން ނެތުނީ..." ނާއިކް އޮޅުން ފިލުވައިދިނެވެ.\n" ތޭންކްސް....ވަރަށް އުފާވެއްޖެ މިފެނުނީމަ...." އާނާ އުފާވެފައި ނާއިކްގެ ގައިގާ ބައްދާލިއެވެ.\n" އަދި ތިވަރަކުން ނުފުދޭ....އަދިބޭނުން..." އާނާގެ ކަންފަތްދޮށުގައި ނާއިކް ސިއްރު ސިއްރުން ބުނެލިއެވެ. އަދި އާނާ ގަޔާ ދުރުކޮށްލަމުން އެރީތި ސިހުރެއްފަދަ ދެލޮލަށް ނާއިކް ބަލާލިއެވެ. އާނާގެ ލޮލުގެ ޖާދޫގައި ޖެހި ނާއިކް މަސްތުވާކަށް ގިނައިރުތަކެއް ނުނެގިއެވެ. ނާއިކް މަޑުމަޑުން ގުދުވެ އާނާގެ މަޑުތުންފަތުގައި ބޮސްދޭން ފެށިއެވެ. އެއާއެކު އާނާގެ ހުރިހާ ހިއްސެއް އެއްފަހަރާ އެކަމުގައި ބައިވެރިވިއެވެ. ދިގު އިންތިޒާރަކަށްފަހު ދެހިތުގެ ވިންދު އެކުވެއްޖެއެވެ.\n****** ތިން އަހަރު ފަސް*****\nގޭގެ ޓެރަސްމަތީގައިހުރި ފުރޮޅުލީ ގޮނޑިއެއްގައި އިން މާޔާގެ ނަޒަރު ހުއްޓިފައިވަނީ ހުޅަނގުފަރާތަށް އޮއްސެމުންދިޔަ އިރާދިމާއަށެވެ. އިރުގެ އަލިކަން ކެނޑުމުން ދުނިޔެމައްޗަށް އަނދިރިކަން ފެތިރިގެންދާފަދައިން އޭނާގެ ޙަޔާތަށްވެސްވަނީ އަނދިރިކަން ވެރިވެފައެވެ. އޭނާގެ ހުރިހާ އުފާވެރިކަމެއްނެތިގޮސް މާޔޫސީކަން އޭނާގެ ހިތާއި ޒަމީރު ހިޞޯރުކޮށްފިއެވެ. ކުރިން ލިޕްސްޓިކްގެ ތަފާތު ކުލަތަކުން ފަވާލެވިފައި ހުންނަ އޭނާގެ ރީތިތުންފަތްވަނީ މިއަދު ކުރަކިވެ ކަޅުވެފައެވެ. އަބަދުހެން މޭކަޕްކޮށް އުޖާލާވެފައިހުންނަ އޭނާގެ ރީތިމޫނުގައި އެއްވެސް ކަހަލަ ދިރުމެއް މިއަދަކު ނުވެއެވެ. އެބޮޑާކަމާއި ފޮނިކަމުގައި ފަރިކޮށް އަރިއަރިއަށް ހިނގާއުޅުނު އޭނާގެ ދެފައިގައި މިއަދު އެއްވެސް ބާރެއްނެތެވެ. ތަފާތު އުސްފައިވާންތަކާއި ބޫޓުތަކުން ޒީނަތްތެރިކޮށްގެން އުޅުނު ދެފައިތިލައެއް މިއަދަކު ނެތެވެ. މުޅިއުމުރަށް އޭނާވަނީ އެނިއުމަތުން މަޙުރޫމު ވެފައެވެ. މާޔާގެ ލޮލުގެތެރޭގައި ގިނަވަމުން އައިކް ކަރުނައިގެ ތެރެއިން އޭނާގެ ހިތިމާތީ އޭނާއަށް ސިފަވަމުން ދިޔައެވެ.\nއޭނާ އައިކްއާއ ފިލައިގެން އޮސްޓްރޭލިއާއަށް ދިޔައީ ވަރަށްވެސް ފޮނި އުއްމީދެއްގައެވެ. އައިކްއާއި ނުލައި އާދިރިއުޅުމެއް އުޅުމުގެ އުއްމީދުގައެވެ. އޭނާ ހީކުރިގޮތަށް ފުރިހަމައަށް ހުރިހާކަމެއްވެސް ވަމުންދިޔައެވެ. އޭނާދެކެ އިންތިއާއަށް ލޯބިވާ މަންމައާއި ބައްޕަ އޭނާއަށް އޮސްޓްރޭލިއާގައި ދިރިއުޅެވޭނެ ގޮތް ހަދައިދިނެވެ. ވިސްނާ ފިކުރުކުރަން ޖެހޭނެ އެއްވެސްކަމެއް އޭނާގެ ނެތެވެ. އޭނާ ރަޙުމަތްތެރިންނާއެކު މަޖާކޮށް އުފާކުރިއެވެ. ހިތްއެދޭފަދަ ލޯބިވެރިއަކުވެސް ހޯދިއެވެ. އެއީ ރައުލް ނަމަކަށް ކިޔާ އޮސްޓްރޭލިއާ ޒުވާނެކެވެ. އެޒުވާނާއާ ކައިވެނިކޮށްގެން މާޔާ އޭނާ އުޅޭގެޔަށް ބަދަލުވިއެވެ.\nދުވަސްތަކެއްވާންދެން ވަރަށްވެސް އުފަލުގައި ދެމީހުން ދިރިއުޅުނެވެ. ނަމަވެސް އަހަރެއްވީއިރު ރައުލް މުޅިން ބަދަލުވިއެވެ. އޭނާ ވަޒީފާއަށް ދިއުންވެސް ހުއްޓާލިއެވެ. އޭނާގެ ކަމަކީ ރައްޓެހިންނާއެކު ބޭރުގައި ރާބޮއެ މަޖާކުރުމެވެ. މާޔާގެ ކުރިމަތީގައި ރާބޮއެ މަސްތުވެގެން އުޅެންފެށިއެވެ. ވަޒީފާއަކަށް ނުގޮސް މާޔާއަށް ލިބޭ އެއްޗަކުން އުޅެންފެށުމުން ދެކޮޅު ނުޖެހޭތަން އަންނަން ފެށިއެވެ. މާޔާ ބަލިވެއިންކަން އެނގުނީވެސް އެގޮތުގައި އުޅެނިކޮށެވެ. މާޔާ ބަލިވެއިންކަން އެނގުމުންވެސް އޭނާގެ އުޅުން ބަދަލެއްނުވިއެވެ. ދެމީހުންގެ މެދުގައި ދެބަސްވުން އުފެދި އަރާރުންވުން ގިނަވިއެވެ. ފަހުން ފަހުން އައިސް ރައުލް މާޔާއަށް އަނިޔާވެސް ކުރަންފެށިއެވެ.\n" މައީ..ދެން ވަރިވާންވީނު....ތިވަރުން ކިނިނެއް އުޅޭނީ..." އެއްދުވަހަކު ލީޒާ ލަފާދިނެވެ.\n" އޭނާ ބުނި ދުވަހަކުވެސް ވަރިއެއް ނުކުރާނަމޭ....ވަރިވާން އުޅުނަސް ނިމުނީއޭ....އޭނާ އަހަރެން ވަރަށް އިންޒާރުދޭ....ވަރިވިޔަސް މިތާ ނުވެސް އުޅެވޭނެ....އެކަމު މާލެދާކަށްވެސް ބޭނުމެއްނޫން....ދެން އަދި ކެތްކުރާނީދޯ..." މާޔާ ދެރަވެލާފައި ބުންޏެވެ.\nއެގޮތުގައި އޭނާ ދުވަސްތަކަކު ކެތްކުރިއެވެ. ނަމަވެސް ރައުލްގެ އަނިޔާވެރިކަން ހައްދުފަހަނަ އަޅާ ދިއުމުން، އޭނާގެ ބަނޑަށް އަށްމަސް ވެފައިވަނިކޮށް އޭނާ ރައުލްގެ ގާތުން ވަރިވާން މަސައްކަތްކުރިއެވެ. އެކަން ކާމިޔާބު ނުވާނޭކަން އެނގުމުން އޭނާ ގަސްތުކުރީ ރައުލްއާ ފިލައިގެން މާލެ އައުމަށެވެ. ނަމަވެސް އޭނާ ލީޒާއާއެކު އެއާޕޯރޓަށް ގޮސް ގޮސް ހުއްޓައި ރައުލް އައިސް އޭނާގެ މަގަށް ހުރަސް އެޅިއެވެ. އެންމެފަހުން އޭނާއަށް މަޖުބޫރުވީ ރައުލްގެ ކާރަށް އެރުމަށެވެ. މާޔާ ކާރަށް އެރުމުން ރައުލް ކާރު ދުއްވާލީ އޭގެ އެންމެ ބާރުމިނުގައެވެ. އޭނާގެ ހުރިހާ ރުޅިއެއް ކާރަށް ބޭލިފަދައެވެ. އިރުކޮޅެއްފަހުނ ރައުލް އޭނާގެ ކާރުގެ ދުވެލި މަޑުކުރަން އުޅުނު ނަމަވެސް އެކަން ވާގޮތްނުވީ ބްރޭކް ފެއިލް ވުމުންނެވެ. އެންމެފަހުން އޭނާއަށްވެސް ކާރު ކޮންޓްރޯލް ނުކުރެވި ކުރިމަތިން އައިކް ކާރެއްގައި ޖެހި ނުރައްކާތެރި ހާދިސާއެއް ހިނގިއެވެ. ކާރުގެ ބިއްލޫރިތައް ތެޅުނު އަޑާއި މާޔާގެ ހަޅޭކުގެ އަޑު ފަޒާގައި ގުގުމައިގެން ދިޔައެވެ. ދެން އޭނާ ހޭއެރިއިރު އޭނާގެ މުޅި ދިރިއުޅުންވަނީ ވީރާނާ ވެފައެވެ. އޭނާގެ ބަނޑުގައިވާ އެއްމާބަނޑު ދެބެއިންގެ ތެރެއިން އެއްކުއްޖަކު ނިޔާވިއިރު، ޚުދު އޭނާވަނީ މުޅި އުމުރަށް ނުކުޅެދޭ މީހަކަށް ވެފައެވެ. މާޔާގެ ފިރިމީހާވެސް އެހާދިސާގައި ނިޔާވިއެވެ.\nއަޒީޒްމެންނަށް މާޔާގެ ޚަބަރު ލިބުމާއެކު މާޔާގެ ދެމައިން މާލެގެނައެވެ. ނަމަވެސް މާޔާއެކޭ މަރުވެފައިވާ މައްޔިތެކޭ ތަފާތެއްނެތެވެ. އޭނާގެ އުއްމީދުތައްވަނީ މަރުވެފައެވެ. މިހާރު އޭނާ ދުނިޔޭގައިވެސް ހުންނަނީ ހަމައެކަނި އޭނާގެ ދަރިފުޅަށްޓަކައެވެ. އޭނާ ގަބޫލުކުރި ގޮތުގައި އޭނާއަށް އެލިބުނީ އޭނާ ނިޔާޒްއަށް ދިން އަނިޔާގެ ބަދަލެވެ. އެހެން ހިތަށް އެރުމުން އޭނާ އެކަމާ ދެރަވެ ހިތާމަކުރިއެވެ. އޭނާއަށް ކުރެވުނު ފާފައަށް ތަޢުބާވުމަށްޓަކައި ނިޔާޒްއަށް ގުޅައިގެން ރޮއެފައި މާފަށް އެދުނެވެ. އަދި އޭނާގެ ހަޤީޤަތް އަޒީޒްމެންނަށްވެސް ހާމަކޮށް އެމީހުންގެ ކިބައިންވެސް މާފަށްއެދުނެވެ. އެދެމަފިރިން މާޔާއަށް މާފުކުރިއެވެ. ނަމަވެސް އެމީހުންގެ ދެއަހަރުގެ ދަރިފުޅު މާޒްއާއި މާޔާގެ ދަރިފުޅު މާއިން، މާޔާފަދަ ކުއްޖަކަށް ނުހެދުމަށް އަޒްމް ކަނޑައެޅިއެވެ. ޚުދު މާޔާވެސް ބޭނުންވަނީ އެގޮތެވެ.\nކައިވެނީގެ ހެދުމުގައި ފުރިހަމައަށް ތައްޔާރުވެގެން ހުރި ނާޒްގެ ރީތިކަމާއި ފުރިހަމަކަމަށްޓަކައި އެތައްބައެއްގެ ހިތް މިރޭ ފިދާވާނެކަން ގައިމެވެ. ނިޝާމްގެ ނަސީބާމެދު ބަޔަކު ހަސަދަވެރިވެދާނޭވެސް އޭނާގެ ހިތަށްއަރަމުން ދިޔައެވެ. އެހާވެސް މިރޭ ނާޒް ފުރިހަމައެވެ.\n" ހާދަލޯތްބޭ....މިހާރުވެސް ކެތްވާވަރެއްނޫން..." ނާޒްގެ ކަންފަތްދޮށުގައި ސިއްރު ސިއްރުން ނިޝާމް ބުނެލިއެވެ.\n" ހޫމް...އެނގެޔޭ ތިކަން...އެކަމު ހަފްލާ ނިމޭންދެން ކެތްކޮށްލާ!....މިހާރުދެން ނިމޭކަށްނު އެއުޅެނީ..." ނާޒްވެސް ދެރަނުވާންވެގެން ބުނެލިއެވެ.\nހަފްލާގެ ހިތްގައިމުކަމުގެ ތެރޭގައި ޖޯޑު ޖޯޑަށް ކެއުމަށް އިންސާފުކުރަމުން ދިޔައިރު ނާއިކްއާއި އާނާގެ އިތުރުން އަހުސަންއާއި ސާރާވެސް ކެއުމަން އިންސާފުކުރަމުން ދިޔައެވެ. އެމީހުނާއި މާދުރުނޫން ހިސާބެއްގައި އައިކްއާއި ރީމާވެސް ތިއްބެވެ. ރީމާއާއި އައިކްގެ މެދުގައި ރަހުމަތްތެރިކަން އުފެދުނުތާ ދެއަހަރުފަހުން އައިކް ރީމާއާ ގުޅެން ބޭނުންވީ ރީމާގެ ރަނގަޅުކަން އިހުސާސްވުމުންނެވެ. މާޔާއަށްފަހު އޭނާގެ ހިތުގައި ޚާއްސަކަމެއް އުފެދުނު ހަމައެކަނި މީހަކީވެސް ރީމާއެވެ. އެހެންކަމުން މާޔާގެ މަތިން ހަނދާން ނައްތާލުމަށްފަހު، ރީމާއާއެކު އޭނާ އާ ޙަޔާތެއް ފެށީއެވެ. އައިކް ހީނުކުރާވަރަށް ލޯތްބާއި އަޅާލުން ރީމާގެ ފަރާތުންލިބުނެވެ. އެހެންކަމުން އިސާހިތަކު އޭނާގެ ހިތްވެސް ރީމާއަށް ލެނބިގެން ދިޔައެވެ. މިހާރު އޭނާގެ ހިތުން މާޔާގެ ނަން ފުހެވި ރީމާގެ ނަންވަނީ ރަންއަކުރުން ލިޔެވިފައެވެ. އެހިތުގައި މިހާރު މާޒީގެ އެއްވެސް ހިތި ހަނދާނެއް ނުވެއެވެ.\nނީޒާއާއި ނިޔާޒްއާއި ފަރުޒާނާއާއި ނަވާޒްގެ އިތުރުން ސަނާވެސް ބޮޑުމޭޒެއްގެ އެއްފަރާތުގައި ތިބިއިރު، މޭޒުގެ އަނެއްފަރާތުގައި ތިބީ ނިޝާމްގެ އާއިލާ މެމްބަރުންނެވެ. ސަނާ ކޯމާއިން ހޭއެރިތާ މިހާރު ދޮޅުއަހަރު ވެފައިވާއިރު، ނިޔާޒްވެސް އަސާގަނޑާއެކު އަމިއްލައަށް ހިނގާ ބިނގާވެ އުޅެވެއެވެ. ސަނާގެ ސިއްޚަތު ހަމައަކަށް އެޅުމުން، ފަރުޒާނާގެ ރުހުމާއެކު ނަވާޒްވަނީ އޭނާއާ ދެއަންބަށް ކައިވެނިކޮށްފައެވެ. އަދި ސަނާގެ ކިޑްނީވެސް ޓްރާންސްޕްލާންޓް ކުރެވިފައެވެ. އެހެންކަމުން މިހާރު ސަނާގެ ދިރިއުޅެމުން އަންނަނީ އެހެންމީހުން ފަދައިން އާދައިގެ ދިރިއުޅުމެކެވެ. ނަވާޒްގެ ފަރާތުން އިންތިހާއަށް ލޯތްބާއި އަޅާލުން ލިބެމުންދިޔައިރު، ފަރުޒާނާގެ ހެޔޮކަމުން ސަނާގެ ހިތްފުރެމުން ދެއެވެ. ނަވާޒް ދެއަނބިންނާމެދު ކަންތައްކުރަނީ ވަރަށްވެސް ހަމަހަމަ އުސޫލުންނެވެ. އެހެންކަމުން އެއާއިލާގެ ތެރޭގައި ލޯބިދިޔައީ އިތުރުވަމުންނެވެ.\n" މިހާރު އާނާގެ މަންމަ މުޅިން ރަނގަޅުވެއްޖެ ދޯ؟..." ސަނާއާ ދިމާ ބަލާލަމުން ސާރާ އަހާލިއެވެ.\n" އާނ...އެކަމު އަދިވެސް ގަވާއިދުން ބޭސްކާންޖެހޭ....ވަރަށް ސަމާލުވެގެން އުޅެންވެސް ޖެހެނީ.." އާނާ ބުނެލިއެވެ.\n" ބޮޑުބެދައްތަ ވަރަށް ރަނގަޅު....އާނާގެ މަންމަގެ ހުރިހާކަމެއްވެސް ވަރަށް ރަނގަޅަށް ކޮށްދޭ....އެހެންވެ ކަންނޭނގެ އެހާ އަވަހަށް އެރަނގަޅުވީވެސް....." ނާއިކްވެސް އިތުރުކޮށްލިއެވެ.\n" ކޮންމެއަކަށް ވަރަށް އުފާވެރި މަންޒަރެއް އެއީ އެހުރިހާ އެންމެން އެއްކޮށް ތިބޭތަން ފެނުމަކީ..." އަހުސަންވެސް އެމީހުންގެ ވާހަކައިގައި ބައިވެރިވެލިއެވެ.\n" ކިހިނެއްވީ؟...އާނާ އަނެއްކާ ބަނޑުގަ ރިއްސަނީތަ؟..." އާނާ ނެގިމަޑުވެފައި އިންގޮތުން ޝައްކެއްވެގެން ސާރާ އަހާލިއެވެ.\n" ހީވަނީ އެހެން....ނިކް އަސްލުވެސް ބަނޑުގަ ރިއްސައޭ އެބަ؟..." އާނާ ބިރުގެންފައި ބުންޏެވެ.\n" އެހެންތަ؟...އެކަމު ވިހަންބުނީ އެއް ހަފްލާ ފަހުންނެއްނު...." ނާއިކް ކުޑަކޮށް ހާސްވެފައި ބުނެލިއެވެ.\n" ނިކް...އެކަމު ބައެއްފަހަރު އެހެންވެސް ވެދާނެ....މަށަށް ފެންނަނީ އަވަހަށް ހޮސްޕިޓަލަށްދާން..." އަހުސަންވެސް ލަފާދިނެވެ. އެހެންކަމުން ނާއިކް އާނާ ގޮވައިގެން ހޮސްޕިޓަލަށްދާން ތައްޔާރުވިއެވެ. ނާއިކް ގޮސް ނީޒާގެ ގާތުގައި ބުނުމުން ނީޒާއާއިއެކު ފަރުޒާނާއާއި ސަނާވެސް ދިއުމަށް އަވަސްވެގަތެވެ.\n" އެންމެން ދިޔައީމަ ކަމަކު ނުދާނެ...އެއްބަޔަކު މިތާމަޑުކުރޭ!..." ހުރިހާ އެންމެން ދާން އުޅެން ފެށުމުން ނަވާޒް ބުނެލިއެވެ.\n" މަންމަ އަހަރެންނާއެކު އައީމަ ރަނގަޅުވާނެ....ހަފްލާ ނިމުނީމަ އެހެންމީހުންނަށް އާދެވޭނެއެއްނު.." ނާއިކް ލަފާދިނެވެ. އެހެންކަމުން ނީޒާއާއި ނާއިކް އަހުސަންއާއެކު ހޮސްޕިޓަލަށް ދިޔައެވެ. ގިނައިރުތަކެއްނުވެ ސަނާއާއި ފަރުޒާނާ އަދި ނިޔާޒްވެސް ނަވާޒްއާއެކު ހޮސްޕިޓަލަށް އައެވެ.\nހޮސްޕިޓަލްގެ ވެއިޓިން އޭރިޔާގައި ދެކޮޅަށް ދެކޮޅަށް ހިނގާލަ ހިނގާލާހުރި ނީޒާގެ ހިތުގެ ތެޅުން ހިނދެއް ހިނދަކަށް ދިޔައީ އަވަސް ވަމުންނެވެ. ވިއްސާކޮޓަރިއަށް އާނާ ވެއްދީއްސުރެ އޭނާއަށް އެއްތާކު ހިމޭނުން އިނދެވޭކަމަކަށް ނުވިއެވެ. މިހާރު ގަޑިއެއްހައިއިރުވީއެވެ.\n" ނީޒާ...ދެން މިތާ އިނށީދެބަލަ! " ނީޒާގެ އަމަލުތައްހުރިގޮތުން ފަރުޒާނާއަށް ނީނދެވިގެން ބުންޏެވެ.\n" ނޫނޭ ޒާނާ....އާނާ ވިހޭމަ ނޫނީ ދެން އަހަރެންނަކަށް ހަމަޖެހުމެއް ނުލިބޭނެ...ނާއިކް ބޭބީ ނެރޭނެ އިރެއްގެ އިންތިޒާރުގަ މިހުރީ..." ނީޒާ ކެތްތެރިކަމެއްނެތި ބުނެލިއެވެ. ސަނާއާއި ނަވާޒްގެ އިތުރުން ނިޔާޒްވެސް އިނީ އޭނާގެ ކާފަ ދަރިފުޅު ދެކޭހިތުން ކެތްމަދުވެފައެވެ. މިއަދު އޭނާ އެހުރީ އިންތިހާއަށް އުފާވެފައެވެ. ވާނީވެސް އެހެން ނޫން ހެއްޔެވެ؟ ހުރި ހަމައެކަނި އަންހެން ދަރިފުޅުގެ ކައިވެނި ކުރެވުނު ދުވަހު، ދޮށީ ފިރިހެން ދަރިފުޅަށް ދަރިޔަކު ލިބެނީއެވެ.\nއާނާގެ އަތުގައި ހިފާލައިގެންހުރި ނާއިކްގެ ހިތްވެސް އޮބިނޯންނަވަރަށް ތެޅެމުންދިޔައެވެ. އާނާގެ ބަނޑުގައި ރިހުން ގަދަވީވަރަކަށް ނާއިކްގެ އަތަށްވެސް ބާރުވަމުން ދިޔައެވެ. ދަރިޔަކު ވިހަން މަޔަކު އުޅޭނެހާލު ހަމަލޮލުން ފެނުމުން ނާއިކްހުރީ އާސޯޚުވެ ބަސްހުއްޓިފައެވެ. އެވަރުގެ ތަކްލީފެއް ހަމަގައިމުވެސް ބަފަޔަކަށް އަންދާޒާވެސް ނުކުރެވޭނޭ އޭނާގެ ހިތަށްއެރިއެވެ. އާނާގެ ހަށިގަނޑުގައި އަޅަމުންދާ ވޭނުގެ ސަބަބުން އެދޮން މޫނުގެ ކުލަރަތްވަމުން މުޅިމީހާ ދާހިއްލަމުން ދިޔައެވެ. ނަމަވެސް އާނާގެ ކެތްތެރިކަންފެނި ނާއިކްގެ ހިތް އާނާއަށްޓަކައި ފަޚުރުވެރިވިއެވެ. ނަރުސްކުއްޖާގެ ލަފައާއެކު އާނާގެ ފުރިހަމަ އެއްބާރުލުމާއެކު ނާއިކްގެ ދަރިފުޅު ދުނިޔެއަށް އުފަންވެއްޖެއެވެ. އެވަގުތު ކުއްޖާ ރޯލިއަޑާއި އެކު އާނާއަށް އުފާވެރިކަމުގެ ފުންނޭވާއެއް ދޫކޮށްލެވުނެވެ.\n" މަރުޙަބާ! ފިރިހެން ކުއްޖެއް..." ނަރުސްކުއްޖާ ދެމަފިރިންނަށް މަރުޙަބާ ކިޔަމުން ކުއްޖާގެ ޖިންސް ހާމަކުރިއެވެ.\nނަރުސް ކުއްޖާ ތުއްތު ދަރިފުޅު އާނާގެ މޭމަތީގައި ބޭއްވުމުން، ވީއުފަލުން އާނާއަށް ވީގޮތްވެސް ބުނެދޭކަށް ނޭނގުނެވެ. އޭނާގެ ހަށިގަނޑުގައި އެޅިހުރިހާ ވޭނެއްވެސް ފިލައިގެން ދިޔަފަދައެވެ. ދަރިފުޅު ފެނުމާއެކު ނާއިކްގެ ލޮލުންވެސް އުފާވެރިކަމުގެ ކަރުނަތައް އޮހިގަތީ ބޭއިޚްތިޔާރުގައެވެ.\n" ނިކް ބައްޕައަކަށްވީ..." އާނާ ކަރުނަވީ ދެލޮލުން ނާއިކްއަށް ބަލާލަމުން ހިނިތުންވެލިއެވެ.\n" އަހަރެންގެ ދޫނިވެސް މަންމައަކަށްވީ...." އާނާގެ ނިތްކުރީގައި ބޮސްދެމުން ނާއިކް ހީލިއެވެ. ނަރުސްކުއްޖާ ތުއްތު ދަރިފުޅުނަގައި ސާފުކޮށްލުމަށްފަހު ހުދުފޮތިގަނޑަކަށްލާފައި ނާއިކްއާ ހަވާލުކުރިއެވެ. ނާއިކް މަޑުމަޑުން ދަރިފުޅު އުރާލައިގެން ބޭރަށް ނުކުތެވެ. ނާއިކް ފެނުމާއެކު ނީޒާ ދުވެފައި އައިސް ނާއިކްގެ އަތުން ދަރިފުޅު އަތުލިއެވެ.\n" އަޅޭ...ހާދަލޯތްބޭ....މީހަމަ ނާއިކް...ހަމަ އެއްވެސް ތަފާތެއްނެތް..." ތުއްތު ދަރިފުޅު ފެނުމާއެކު ނާއިކް ވިހޭދުވަސް ހަނދާނަށް އައުމުން ނީޒާ އުފަލުން ބުނެލިއެވެ.\n" ދީބަލަ އަހަރެންވެސް އުރާލަން.." ނީޒާގެ ގާތަށް އައިސް އާދޭހުރެ ރާގަކަށް ސަނާ ބުނުމުން ނީޒާ ވަރަށް މަޑުމަޑުން ސަނާގެ އަތަށް ލައިދިނެވެ. އެވަގުތު އުފަލުން ސަނާގެ ލޯފުރިގެން އައެވެ. އޭނާއަށް މިއަދު ދުނިޔޭގެ ހުރިހާ އުފަލެއް ލިބުނުފަދައެވެ.\n" ނަވާޒް...އަހަރެމެންގެ ދަރިފުޅަށްވެސް ދަރިޔަލު ލިބުނީ....އަހަރެން މާމައަކަށްވީ..." ސަނާ ކަރުނަ ފުހެލަމުން ނަވާޒްއަށް ބުނެލިއެވެ.\n" އާނ...އަހަރެންވެސް މިއަދު ވަރަށް އުފާވެއްޖެ...." ސަނާގެ ކޮނޑުގައި އަތްބާއްވާލަމުން ނަވާޒް ބުނެލިއެވެ. ފަރުޒާނާވެސް އުފާވެފައި ތުއްތު ދަރިފުޅުގެ މޫނުގައި ފިރުމާލިއެވެ.\nއާނާ ކޮޓަރިއަށް ބަދަލުކުރިއިރުތާ މާގިނައިރުތަކެއް ނުވަނީސް ނާޒްގެ ކައިވެނީގެ ހަފްލާވެސް ނިމިޖެއްއެވެ. އެހެންކަމުން ބައިބަޔަށް މީހުންތައް އަންނަމުން ގޮސް އާއިލާގެ އެންމެން އާނާގެ ދެމައިންގެ ހާލުބަލަން އެތަނަށް ޖަމާވިއެވެ. ނިޝާމްއާއި ނާޒްވެސް ކައިވެނީގެ ހެދުމުގައި ހޮސްޕިޓަލަށް އައެވެ. ނަމަވެސް އާނާގެ ދެމައިންގެ ހާލުބަލާލުމަށްފަހު، ނީޒާގެ އެދުމަށް ނާޒްގޮވައިގެން ނިޝާމް ގެޔަށްދިޔައެވެ. ފަހަރަކު މީހަކު އާނާގެ ހާލު އަހަމުން ދިޔައެވެ. އެންމެންވެސް ކުޑަދަރިފުޅު ފެނިގެން އުފަލުން އުޅޭއިރު ހީވަނީ އެހެންފަދަ ކަމެއްހެންނެވެ.\nއޭގެ ކުޑައިރުކޮޅެއްފަހުން އަހުސަންއާއި ސާރާއާއެކު އައިކްއާއި ރީމާވެސް އައިސް ވަނެވެ.\n" ދޮންބޭ....މަރުޙަބާ!...ބައްޕައަކަށްވީއެއްނު..." ނާއިކް ފެނުމުން އުފަލާއެކު އައިކް މަރުޙަބާ ކިޔެވެ.\n" ހޫމް....ދެން އޮތީ ތިކުދިންގެ ދުވަސް.....ދެން މާގިނަ ދުވަހެއްވެސް ނެތެއްނުދޯ..." ރީމާއާ ދިމާއަށް ބަލާލަމުން ނާއިކް ބުނެލިއެވެ.\n" އާނ...މިހާރު ފަސްމަސް....އެހެންވީމަ ދެން މާގިނަ ދުވަހު އިންތިޒާރުކުރާކަށް ނުޖެހޭނެއްނު...." އައިކްވެސް އުފާވެލާފައި ބުންޏެވެ.\n" ބޭބީ ވަރަށް ލޯބި ކޮންނަމެއް ކިޔާނީ ބޭބީއަށް؟...." ރީމާ އަހާލިއެވެ.\n" އަހަރެން ފޯމްގަޖެހީ އާއިން....އާނާއާ ގުޅުވާލީމަ ރަނގަޅެއްނު..." ނާއިކް ބުނެލިއެވެ.\n" އެކަމު އެނަން ފާސްވާނެތަ؟...ކޮބާ މާނަ؟..." އާނާ އަހާލިއެވެ.\n" ފާސްނުވެއްޖެއްޔާ އެހެން ނަމެއް ހޯދިދާނެއެއްނު....އެކަމާ ހާސްނުވެބަލަ!...." ނާއިކް ލޯތްބާއިއެކު ބުނެލިއެވެ.\n" ދޮންބޭ...އަހަރެމެން ދެންދަނީ.....ފަހުން އަންނާނަން..." ރީމާގެ އަތުގައި ހިފައިގެން އައިކް ހިނގައިގަންނަމުން ބުނެލިއެވެ.\nއައިކް އެކޮޓަރިން ނުކުމެގެން ހޮސްޕިޓަލުން ނުކުތުމަށް ލިފްޓަށް އެރުމަށް ދިޔަވަގުތަކީ މާޔާވެސް މަދީހާއާއެކު ފުރޮޅުލީ ގޮނޑީގައި ބަލިމީހުންނަށް ޚާއްސަ ލިފްޓަށް އެރުމަށް ދިޔަވަގުތެވެ. މާޔާގެ އަތުގައި ނިދާފައި އޮތް ތުއްތު ކުއްޖަކު އޮތެވެ. މާޔާގެ ސިފައަށް އައިސްފައިވާ ބަދަލުން އެއީކާކުކަން ދެނެގަތުމަށް އައިކްއަށް ވަގުތުކޮޅެއް ނެގިއެވެ. ނަމަވެސް މާޔާ އައިކްއަށް ބަލާލާފައި އިސްޖަހާލިގޮތުން އެއީ މާޔާކަން އައިކްއަށް ޔަޤީންވިއެވެ. އެވަގުތު މާޔާގެ ހާލަށްޓަކައި އައިކްގެ ހިތް ހަމްދަރުދީއިން ފުރުނެވެ.\nމާޔާއަށް ދިމާވި ހިތާމަވެރިގޮތް ނިޔާޒްގެ ފަރާތުން އައިކްއަށްވަނީ އެނގިފައެވެ. ނަމަވެސް ހަމަލޮލުން މާޔާ ފެނުމުން މާޔާގެ ހިތާމެރިކަން އޭނާއަށް ތަޞައްވަރު ކުރެވިއްޖެއެވެ. އެއްއިރެއްގައި އެހިތުން ނުހަނު މަތިވެރި މަޤާމެއްދިން އެރީތި އަންހެން ކުއްޖާ މިއަދު އެވަނީ ކޮންފަދަ ނިކަމެތި ހާލަތެއްގައި ހެއްޔެވެ؟ މާޔާގެ ހުދުވެފައި މޫނާއި ކުރަކިވެފައިވާ ތުންފަތް ހެކިދެނީ، އެހަށިގަނޑުގައި ފުރާނާ ހުރިނަމަވެސް އެއްވެސް ދިރުމެއް ނެތްކަމެވެ. ނަމަވެސް މިއަދު އައިކް އެކަމާ ދެރަވުމުގެ އެއްވެސް މާނައެއްނެތެވެ. އެދުވަހު އޭނާ ދޫކޮށްފައި މާޔާ ދިޔައީ އެގޮތް މާޔާއަށް މޮޅުވީމާ ނޫންހެއްޔެވެ؟\nލިފްޓް ހުޅުވުމާއެކު ދެމީހުންވެސް އެމީހަކު އަރަންބޭނުންވި ލިފްޓަށް އެރިއެވެ. ލިފްޓްގެ ދޮރުލެއްޕުމާއެކީ މާޔާގެ ލޮލުގައި ޖަމާވެފައިވާ ކަރުނަތައް އޭނާގެ ކޯތާފަތްމައްޗަށް އޮހިގަތެވެ. ރީމާގެ އަތުގައި ހިފައިގެންހުރި އައިކް ހުރިމަންޒަރުން ފެނުމުން މިއަދު މާޔާގެ ހިތަށް އަސަރުކޮށްފިއެވެ. އޭނާ ބޭނުން ނުވެގެ އައިކް ދޫކޮށްފައި ދެވުމުން މިއަދު އެއަތުގައި ހިފައިގެން ހުރުމުގެ ނަސީބު އެލިބުނީ، އޭނާ އެއްއިރެއްގައި ނުހަނު ނަފްރަތުކުރި އަންހެން ކުއްޖަކަށެވެ. އޭނާއާއި އެއްހަމައަކަށް ދުވަހެއްގައިވެސް ނާދެވޭނެ ކަމުގައި ހީކުރި ކުއްޖަކަށެވެ. ހަޤީޤަތަކީ އެދުވަހުވެސް އައިކްގެ އަތުގައި ހިފުން ހައްޤީ ރީމާފަދަ ރަނގަޅު ކުއްޖެކެވެ. އެފަދަ ލޯތްބެއްވެސް ހައްޤީ ރީމާއަށެވެ. މިއަދު އޭނާއަށް ލިބިފައިމިވަނީ އޭނާފަދަ މީހަކަށް އެންމެ ހައްޤު ސަޒާއެވެ. ވީއިރު މިއަދު ލޮލުން ކިތަންމެ ކަރުނައެއް އޮހޮރުވިނަމަވެސް ވާނެ ފައިދާއެއްނެތެވެ. ލިބޭނެ މޮޅެއްވެސް ނެތެވެ. ނަމަވެސް ހިތުގެ ތަކްލީފުތަކަށް ލުޔެއް ލިބިދާނެއެވެ. އެނޫން ހިތްހަމަ ޖެހުމެއްވެސް ނެތެވެ.\nނާއިކް އޭނާގެ އޮފީހުގައި މަސައްކަތުގައި އަވަދިނެތި އުޅުނު ނަމަވެސް އިރު އިރުކޮޅުން އާނާގެ ހާލުބަލާލައެވެ. އެންމެ ހިނދުކޮޅަކަށްވެސް އާނާއާ އަދި ދަރިފުޅާ ދުރުގައި އުޅުމަކީ އޭނާއަށް ކެތްވާވަރުގެ ކަމެއްނޫނެވެ. ނަމަވެސް އާނާ ވިހެއިތާ ދެމަސްވުމުން އޭނާ އޮފީހަށް ނުކުތީ އާނާ އާދޭސްކުރަން ފެށުމުންނެވެ. އައިކްއާއި ނިޝާމް އޮފީހުގެ ކަންކަން ކިތަންމެ ރަނގަޅަކަށް ބަލަމުން ދިޔަނަމަވެސް އެމީހުނަށްވެސް އާއިލާއާއެކު ވަގުތު ހޭދަކުރަން ފުރުސަތުދޭން އޭނާވެސް ބޭނުމެވެ. އެހެންކަމުން ހިތާދެކޮޅަށްވެސް އޭނާ އޮފީހަށް ނުކުތެވެ.\nމިއަދު އޮފީހުގެ ކޮންމެ ދިމާއަކަށް ބަލާލިނަމަވެސް އޭނާއަށް ހިތްހަމަ ޖެހުން ލިބެއެވެ. އެއޮފީހުގެ ހުރިހާކަމެއްވެސް ބަދަލުކޮށްފައިވަނީ އާނާފަދަ ކުއްޖަކަށް އެއްވެސް ޖެހިލުމެއްނެތި ވަޒީފާ އަދާކުރެވޭނެ ފަދައިންނެވެ. ފުރަތަމަ ކަމަކަށް އޭނާ ބަދަލުކުރީ ތަނުގެ ޔުނީފޯރމެވެ. ޚާއްސަކޮށް އަންހެންކުދިންގެ ޔުނީފޯރމަކީ ދީނުގެ އުސޫލުތަކަށްފެތޭ ފުރިހަމަ ޔުނީފޯރމަކަށް ހެދިއެވެ. އަންހެން ކުދިންގެ ޔުނީފޯރމްގެ ބައެއްކަމުގައި ބުރުގާ ލާޒިމްކުރިއެވެ. އެހެންކަމުން ބުރުގާ އަޅަންބޭނުންނުވި ބައެއް މުއައްޒަފުން ވަޒީފާދޫކޮށްދިޔައެވެ. ނަމަވެސް، އޭގެ ބަދަލުގައި ބުރުގާ އަޅައިގެންތިބި ކަމަށް ޤާބިލްކުދިންނަށް ވަޒީފާދިނެވެ. ކޮންމެ ނަމާދު ވަގުތަކީ ތަކުގެ ޚިދުމަތް މެދުކެނޑޭ ވަގުތެއްކަމުގައި ހަމަޖެއްސިއެވެ. ހުރިހާ މުއައްޒަފުންވެސް ނަމާދު ވަގުތަށް ނަމާދުކުރަން ޖެހެއެވެ. އޮފީހުގައި ނަމާދުކުރަން ބޭނުން މީހަކަށް ނަމާދު ކުރެވޭނެގޮތަށް ނަމާދުކުރާ ކޮޓަރިއެއްވެސް ތައްޔާރު ކުރެވުނެވެ. އަދި އަންހެން މުއައްޒަފުންނާއި ފިރިހެން މުއައްޒަފުން މަސްހުނި ނުވާނޭގޮތަކަށް، ޝެކްޝަންތައް ޤާއިމްކުރިއެވެ. ބޭނުންމީހަކަށް އެމީހެއްގެ މޭޒުދޮށުގައި އިނދެގެން ބޭނުން މުއައްޒަފަކާ މުއާމަލާ ކުރެވޭނެގޮތް ހުރުމުން އެއީ އުނދަގޫކަމަކަށް ނުވިއެވެ. އެހެންކަމުން ކޮންމެ މީހަކަށްވެސް ފުރިހަމަ މިނިވަންކަމާއެކުގައި މަސައްކަތްކުރެވޭ ގޮތްވިއެވެ. ހަމަ އެގޮތަށް ރެސްޓޯރެންޓްގައިވެސް އަންހެނުންނަށް ވަކިބައެއް ހަމަޖެއްސިއެވެ.\nމިއުސޫލުތަކުގެ ސަބަބުން، އޮފީހަށް ޚިދުމަތްހޯދަން އަންނަ ބައެއްމީހުންގެ ފާޑުކިޔުންތައް ވަރަށްބޮޑަށް އަމާޒުވެގެން ދިޔައެވެ. ސޯޝަލް މީޑިއާގައިވެސް އެވާހަކަ ހޫނު ޚަބަރެއްގެ ގޮތުގައި ދައުރުވަމުންދިޔައެވެ. ބައެއްމީހުންނަށް އެގޮތް ކަމުނުދިޔަ ނަމަވެސް ގިނަމީހުން އެގޮތަށް ތާއީދުކުރިއެވެ. މުސްލިމުން ޤައުމެއްގައި އެކަން އޮންނަން ޖެހޭނީވެސް އެގޮތަށް ކަމުގައިވެސް ބުނަމުން ދިޔައެވެ. ނާއިކްގެ އޮފީސް ނަމޫނާއަކަށް ބަލައިގެން ބައެއް އޮފީސްތަކުގެ އުސޫލުތައްވެސް ބަދަލުކުރަމުން ދިޔައެވެ.\nމިއަދު އޭނާއަކީ އާނާއާ ފުރަތަމަ ބައްދަލުވި، ރުންކުރު، ކިބުރުވެރި ބޮޑާ، ވެރިޔާއެއްނޫނެވެ. މިހާރު އޭނާއަކީ ކުރީގެ " ބޮސް"ގެ މުޅިން އިދިކޮޅު މީހެކެވެ. ކުރީގައި އޭނާގެ މުއައްޒަފުން އޭނާއަށް އިހްތިރާމު ކުރަނީ ބިރުންނެވެ. ނަމަވެސް މިހާރު އެމީހުން އޭނާއަށް އިހްތިރާމު ކުރަނީ ލޯތްބާއި އެކުގައެވެ. މިހާރު އޭނާއަކީ ހިތްތިރި، މީހުނަށް އޯގާތެރި، ރަނގަޅުވެރިއެކެވެ. އޭނާއަކީ މިހާރު ދީނުގެ ފަރުޟުތަކަށާއި ސުންނަތްތަކަށްވެސް ފަރުވާތެރިވާ ފުރިހަމަ މުސްލިމެކެވެ. އޭނާގެ ކިބައިގައި މިރަނގަޅުކަން އަށަގަތީ ހަމައެކަނި އާނާގެ ސަބަބުންނެވެ. އާނާދެކެ ވެވުނު ތެދުވެރި ލޯތްބެއްގެ ސަބަބުންނެވެ. ކުއްލިއަކަށް ނާއިކް ސިހުނީ ވައިބަރއިން މެސެޖެއް އައުމުންނެވެ.\n" ބައްޕީ...މިސިންގް ޔޫ..." އާނާގެ މެސެޖް ފެނުމާއެކު ނާއިކްއަށް ހިނިތުންވެލެވުނެވެ. އޭނާ ގަޑިބަލާލަމުން ގެޔަށް ދިއުމަށްޓަކައި އަވަސްވެގަތެވެ. ކާރުގައި އިންއިރުވެސް އޭނާއިނީ ގެޔަށްދެވޭލެއް ލަސްވެފައެވެ.\n" ބައްޕީ...އަވަހަށް އާދެބަލަ!.." ނާއިކް ކާރުން ފައިބަ ފައިބާ ހުއްޓައި އާނާގެ ދެވަނަ މެސެޖްއައެވެ. ނާއިކް ހަލުވިކަމާއެކު ގޮސް ލިފްޓަށްވަނެވެ.\nލިފްޓްގެ ދޮރުހުޅުވުމާއެކު ޖީބުން ކީކާޑު ނަފާއި ދޮރުހުޅުވާލަން އުޅެނިކޮށް ކުއްލިއަކަށް އާނާ ދޮރުހުޅުވާލިއެވެ. އަދި ނާއިކްއަށް ހަރަކާތެއްވެސް ގެންނާނެ ފުރުސަތު ނުދީ ޓައީގައި ހިފާ އެތެރެއަށް ވެއްދިއެވެ. އާނާ ދޮރުލައްޕާލުމަށްފަހު ނާއިކް ދޮރުފަތުގައި ތަތްކޮށްލިއެވެ. އެވަގުތު ނާއިކް ފުންކޮށް އާނާއަށް ބަލާލިއެވެ. ގަދަ ރަތްކުލައިގެ ލޭސްފޮތީގެ ކުރު ނައިޓީއެއްލާފައި ހުރިއިރު އާނާގެ ހަންއޮމާން، ދޮން ދެފައިއޮތީ ހާމައަށެވެ. ދިހުންކުލަ އަރާ ކަޅު އިސްތަށިގަނޑު ފަހަތަށް ދޫކޮށްލާފައިވާއިރު ނުހަނު ހިތްގައިމެވެ. ތުންފަތުގައި މަޑުފިޔާތޮށި ކުލައެއްގެ ހުރިއިރު، ދެލޮލުގައިވަނީ އަނދުން އަޅައި ކުރިޔަށްވުރެވެސް އެސްފިޔަތަކުގެ ކަޅުކަން ގަދަކޮށްލާފައެވެ. އާނާގެ އާނާގެ މިސިފަ ފެނިފައި ނާއިކް ހައިރާންވެ، ތަލިން ކުޅުހިފައި ހުރެވުނެވެ. އާނާގެ އެރީތި ދެލޮލާ ހަތަރުކަޅު ހަމަވުމުން ނާއިކްއަކަށް އިތުރަކަށް ކެތެއްނުވިއެވެ.\n" އަހަރެން މޮޔަނުވެގެންތަ ތިއުޅެނީ؟...އޭނ..." ނާއިކް ކުއްލިއަކަށް އާނާ އޭނާގެ އަތްދަނޑިމައްޗަށް އުފުލާލަމުން މަސްތީގޮތަކަށް ބުނެލިއެވެ. އެއާއެކު އާނާ ލާނެއްގޮތަކަށް ހީލަމުން ބޯހަލުވާލިއެވެ. ނާއިކް ހީލަމުން އާނާގޮވައިގެން ގޮސް ކޮޓަރިއަށްވަދެ ދޮރުލެއްޕިއެވެ. އެއާއެކު ދެން އިވިގެންދިޔައީ އާނާގެ މިއުޒިކީ ހުނުމުގެ އަޑެވެ.\nސާދުނާ | 8 ނޮވެންބަރ 2017 - 08:31\nވަރަށް ރީތި އިތުރު ވަހަކަޔެ ކިޔާލަން ލިބޭނެ ކަމަ ހީކުރަށް\nޙައިރާން | 8 ނޮވެންބަރ 2017 - 08:58\nއަހޫ | 8 ނޮވެންބަރ 2017 - 11:35\nވ ސަޅި..ވ ކަމުދޭ\nއިނާ | 8 ނޮވެންބަރ 2017 - 12:18\nވަރަށް ރީތި މިވާހަކައިގެ ނިމުން، އައިކް އަށް އުފާވެރިކަން ލިބުނީމަ ވަރަށް ހެޕީ.....ޝައިންގެ ނިއު ސްޓޯރީއެއް ކިޔާލަން ލިބޭނެކަމަށް ހީކުރަން\nުުޫުޫު އުޝާ | 8 ނޮވެންބަރ 2017 - 17:15\nނިންމުން ވަރަށް ފުރިހަމަ\nޖިިލީ |9ނޮވެންބަރ 2017 - 00:50\nނިކް ޑެޑީ... 😂 ވާހަކަ ވަރަށް ރީތި.\nކަނބުލޮ | 10 ނޮވެންބަރ 2017 - 13:22\nށައިން ނިމުނީދޯ ވވސަޅި ވަަހަކަ ޢުންމީދު ކުރަން ގިނަދހުވަސް އިންތިޒާރުގަ ހުންނަން ނުޖެހި މއީހޭލޯތްބަކީ މިރީތިވާހަކަ ކިޔާލަން ލިބޭނެކަމައް އިންޝާﷲ ވވވވވއިންތިޒާރު ކުރަނަން😃\n💖💖💖 | 25 ނޮވެންބަރ 2017 - 21:30\nAlhey shainn konn irakunn nereniiiii myhey loehbakiii vaahaka avass avass


"Covid gai 180,000 Health workers maruvefai vedhaane"\n"ކޮވިޑާ ހެދި 180،000 ހެލްތު ވޯކަރުން މަރުވެފައި ވެދާނެ"\nޑަބްލިއުއެޗްއޯގެ ވެރިއާ ޓެޑްރޮސް އަދަނަމް: ރިޕޯޓްކުރުން ހަރުދަނާކުރަން ގޮވާލެއްވި\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ބުނާ ގޮތުގައި 2020 ވަނަ އަހަރުގެ ޖެނުއަރީ މަހުން ފެށިގެން 2021 ވަނަ އަހަރުގެ މެއި މަހާ ދެމެދު ކޮވިޑާ ގުޅުންހުރި ހާލަތްތަކުގައި 80،000 އާއި 180،000 އާ ދެމެދުގެ އަދަދަކަށް ސިއްހީ ޚިދުމަތް ތެރިން މަރުވެފައި ވުމަކީ އެކަށީގެންވާ ކަމެކެވެ.\nޑަބްލިއުއެޗްއޯގެ ވެރިއާ، ޓެޑްރޮސް އަދަނަމްގެ އެދިވަޑައި ގަތުމަކީ ކޮވިޑާ ގުޅުންހުރި މާހައުލު ތަކުން ސިއްހީ ހިދުމަތްތެރިންނަށް ދިމާވާ މައްސަލަތައް ރަނގަޅަށް ބަލައި މޮނީޓާ ކުރުމެވެ. ސިއްހީ އޮފިޝަލުންގެ މެދުގައި ބަލިފެތުރޭ ނަމަ އަދި ހިދުމަތް ތެރިންގެ ތެރެއިން މަރުވާ އަދަދު ރަސްމީ އިދާރާތަކަށް ފޮނުވަމުން ގެންދިއުމެވެ.\nޓެޑްރޮސް ވިދާޅުވީ އެފްރިކާގައި ވެކްސިން ފުރިހަމަކުރި ސިއްހީ އެހީތެރިން މަދު ކަމަށެވެ. އޭނާ ވިދާޅުވީ ކޮންމެ ދިހަ ހެލްތު ވޯކަރެއްގެ ތެރޭގައި ވެކްސިން ފުރިހަމަކުރި އެންމެ މީހަކު ވެސް ނުހިމެނޭ ގައުމުތައް ގިނަ ކަމަށެވެ.\nޑަބްލިއުއެޗްއޯ ބުނާ ގޮތުގައި ދުނިޔޭގެ 119 ގައުމަކުން އެއްކޮށްފައި ހުރި މައުލޫމާތަށް ބަލާއިރު، ވެކްސިން ފުރިހަމަ ކޮށްފައި ތިބީ ކޮންމެ ފަސް އެހީތެރިންގެ ތެރެއިން ދެމީހަކު ކަމަށެވެ.\nޑައިރެކްޓަރު ޖެނެރަލް ގައުމުތަކަށް ގޮވާލައްވަނީ ސިއްހީ އެހީތެރިންނަށް ރައްކާތެރިކަން ކަށަވަރުކޮށް ދިނުމަށާއި ގަވާއިދުން މުސާރަ ދިނުމާއެކު އެހެނިހެން ގޮތްތޮގުން އެހީތެރިވެ ދިނުމަށެވެ.\nއދ. ގެ ސިއްހަތާ ބެހޭ އިދާރާއިން ގައުމުތަކަށް އިލްތިމާސްކުރަނީ ސިއްހީ ހިދުމަތް ތެރިންނަށް ކޮވިޑް ވެކްސިން ދިނުން އިސްކޮށް އަވަސްކުރުމަށެވެ.\nކޮވިޑް ވެކްސިނަށް ހުއްދަ ދިންތާ ދިހަ މަހަށް ވުރެ ގިނަ ދުވަސް ފާއިތުވެ ދިއައިރު ވެސް ސިއްހީ ހިދުމަތް ތެރިންނަށް ވެކްސިން ފުރިހަމަ ނުކުރެވި އޮތުމަކީ ކުށެއް ކަމަށް ޓެޑްރޮސް ވިދާޅުވި އެވެ. އަދި ދުނިޔޭގެ ފެންވަރުގައި ވެކްސިން ސަޕްލައި ކޮންޓްރޯލް ކުރާ ގައުމުތަކާއި ކުންފުނިތަކަށް ދައުވާކުރެވިދާނެ ކަމަށް ވެސް ޑަބްލިއުއެޗްއޯގެ ވެރިޔާ ވިދާޅުވި އެވެ.\nޔޫއެން ޑަބްލިޔޫއެޗްއޯ ކޮވިޑް-19 + ކޮވިޑް ވެކްސިން\nހަތަރުވަނަ ޑޯޒެއް ވެސް ޖަހަން ޖެހިދާނެ: ފައިޒާ


Noorul-islam.NET :: މަދީނާގެ އިސްލާމިކް ޔުނިވާސިޓީގެ މުދީރު ދިވެހިރާއްޖޭގައި\nމަދީނާގެ އިސްލާމިކް ޔުނިވާސިޓީގެ މުދީރު ދިވެހިރާއްޖޭގައި\nތާރީޚް: 25 ޑިސެމްބަރު 2010\nމަދީނާގެ އިސްލާމިކް ޔުނިވާސިޓީގެ މުދީރު ޑރ. މުޙައްމަދު ބުނު ޢަލީ އަލްޢުޤްލާ ނުރަސްމީ ދަތުރުފުޅެއްގައި މިއަދު ހެނދުނުގެ ވަގުތެއްގައި މާލެވަޑައިގަންނަވައިފިއެވެ.<?xml:namespace prefix = "o" ns = "urn:schemas-microsoft-com:office:office" />\nއެމަނިކުފާނުގެ މި ދަތުރުފުޅަކީ ސްރީލަންކާ އަށް ކުރެއްވި ދަތުރުފުޅެއް ނިންމަވާލެއްވުމަށްފަހު އެނބުރި ސުޢޫދީ ޢަރަބިއްޔާއަށް ވަޑައިގަންނަވާ މަގުމަތީގައި ކުރައްވާ ނުރަސްމީ ދަތުރުފުޅެކެވެ.\nއެމަނިކުފާނުގެ އަރިހުގައި ޔުނިވާސިޓީގެ އިސް ބައެއް ބޭފުޅުން ވަނީ މިއަދު ރާއްޖެ ވަޑައިގަންނަވާފައެވެ. އޭގެ ތެރޭގައި ޑރ. ޢަބްދުލްޢަޒީޒް އަލްއަޙްމަދީ އާއި ޑރ. މަޙްމޫދް ޤަދްޙު އާއި ޑރ. ޢަބްދުލްޢަޒީޒް އައްޠުވައިޙާން އާއި މުދީރު ޑރ. ޢުޤްލާގެ ދަރިކަލުން ޠާރިޤް އަލްޢުޤްލާ ހިމެނިވަޑައިގަންނަވައެވެ.\nދިވެހި ރާއްޖެއިން އިސްލާމިކް ޔުނިވާސިޓީގެ މުދީރު ޑރ. މުޙައްމަދު އަލްޢުޤްލާއަށް މަރުޙަބާ ދަންނަވާފައިވަނީ މިނިސްޓަރ ޑރ. ޢަބްދުލްމަޖީދު ޢަބްދުލްބާރީއާއި މިނިސްޓްރީގެ އިސްވެރިންނެވެ.\nނޫރުލްއިސްލާމަށް މަޢުލޫމާތު ދެއްވަމުން މިނިސްޓަރ އޮފް އިސްލާމިކް އެފެއާޒް ޑރ. ޢަބްދުލްމަޖީދު ޢަބްދުލްބާރީ ވިދާޅުވީ، ޑރ. އަލްޢުޤްލާގެ ވަފްދުގެ މިދަތުރުފުޅު ނިންމަވާލެއްވުމަށްފަހު، މާދަމާގެ ވަގުތެއްގައި ފުރާވަޑައިގަންނަވާ ގޮތަށް ހަމަޖެހިފައިވާ ކަމަށެވެ.\nއެނގިވަޑައިގަންނަވާނޭ ފަދައިން އިސްލާމިކް ޔުނިވާސިޓީއިން ތަޢުލީމު ޙާޞިލުކޮށްގެން ތިއްބެވި ގިނަ ޢިލްމުވެރިންތަކެއް މިއަދު ދިވެހިރާއްޖޭގައި އެބަ ތިއްބެވިއެވެ. އަދި އެބޭފުޅުން ދަނީ ދިވެހިންގެ ދީނީ ހޭލުންތެރިކަން އިތުރުކުރެއްވުމަށާއި ދީނުގެ ޞައްޙަ ތަޢުލީމު ދިވެހިންނަށް ފޯރުކޮށްދެއްވުމުގައި ގިނަގުނަ މަސައްކަތްތަކެއް ކުރައްވަމުންނެވެ. އަދި މީގެ އަސަރު ދިވެހިރާއްޖޭގެ އުތުރާއި ދެކުނުން މިދަނީ ފެންނަމުންނެވެ.\nއިސްލާމިކް ޔުނިވާސިޓީގައި މިހާރުވެސް ދިވެހި ފަސްދޮޅޮހެއްހާ ދަރިވަރުން ތަޢުލީމު ޙާޞިލުކުރަމުން ގެންދެއެވެ.


ފުވައްމުލަކި އޮޑިގަނޑި ޚާއްސަ ދަފްތަރޮ – Issey for Mayor\nސިޔާސީ / ފުވައްމުލަކި އޮޑިގަނޑި ޚާއްސަ ދަފްތަރޮ\nމާލޭގެ ގެދޮރު މައްސަލަ ބޮއްސުންލައިގެން ދިޔައީ ރާއްޖޭގެ ހުރިހާ ހިސާބަކުން މީހުން މާލެ ނައިސް ނުވާނޭގޮތަށް ހުރިހާ ސިޔާސަތުތަކެއް ރޭވިގެން ދިއުންކަމަށް އެންމެންވެސް ގަބޫލު ކުރެއެވެ. މާލޭގައި މީހުން ގިނަވުމުގެ ސަބަބުން ގެދޮރުގެ ކަންތަކުގައި އެންމެ އުނދަގޫ ގޮތަކަށް އުޅެން ޖެހުނީ އަދި މިހާރުވެސް ޖެހެނީ އަތޮޅުތަކުން މާލެ އަންނަ ރައްޔިތުންނެވެ. އެކަމަކު ދައުލަތުގެ ބަޖެޓުން ނުވަތަ ދިވެހި ސަރުކާރަށް ބޭރުގެ ފަރާތްތަކުން ދޭ ހިލޭ އެހީއާއި ލޯނުތަކުން އިމާރަތްކުރެވުނު ގެދޮރު ލިބޭގޮތަށް ނިންމީ ހަމައެކަނި މާލޭ ރަށްވެހިންނަށެވެ. މާލޭގައި އެންމެ ދަތިހާލުގައި އުޅެންޖެހޭ މީހުން ނުހިމެނޭ ގޮތަށެވެ. ދެން އެއަށްފަހު ނިންމީ އެހެން ރަށެއްގެ ރަށްވެއްސެއްނަމަ ވަކި ޝަރުތުތަކެއް ހަމަވުމުން މާލޭ މުނިސިޕަލްޓީ ޚާއްސަ ދަފްތަރުގައި ޖެހުމުން މާލެއިން ގެދޮރު ހޯދުމަށް ކުރިމަތިލުމަށް މަގުފަހިވާ ގޮތަށެވެ. މިއަކީ ތާކުންތާކު ޖެހޭގޮތެއް ނޫނެވެ. އެމީހަކީ އެބުނާ ޝަރުތުތަކެއް ފުރިހަމަވާ މީހެއްނަމަ ކޮންމެހެން އޭނާގެ ރައްވެހިކަން ބަދަލު ނުކޮށްވެސް މާލެއިން ގެދޮރު ހޯދުމުގެ ފުރުސަތު އޮންނަން ޖެހޭނެއެވެ.\nމާލެއިން ގެދޮރު ހޯދަން ބޭނުންވާ މީހުން ވަކި ދަފްތަރެއްގައި ހިމަނާ އެބަޔަކު ރައްވެހިވެފައިވާ ރަށްރަށުގެ ރައްވެހިކަމުން ވަކި ކުރުމަކީ ގިނަބަޔެއްގެ ހައްގު ގެއްލޭ ކަމެކެވެ. ދަފްތަރުގައި ޖަހާ މީހަކީ ވަކި ރަށަކަށް ނިސްބަތްވާ މީހަކަށް ނުވެއެވެ. އެޑްރެހަކީ ދަފްތަރު ނަމްބަރެކެވެ. އަދި މާލޭގެ ރަށްވެއްސަކަށް ލިބޭ ހުރިހާ ހައްގުތަކާއި ފަސޭހަތަކެއްވެސް އެމީހަކަށް ކޮންމެހެން ނުލިބެއެވެ. އަދި އެމީހަކު އަސްލު ނިސްބަތްވާ އަތޮޅެއްގެ ރައްޔިތުންނަށްވެސް މިކަމުން ހައްގުތަކެއް ގެއްލެއެވެ. މިހާރު ރައްޔިތުންގެ މަޖްލިސްގައި އަތޮޅަކަށް މެމްބަރުން ކަނޑައަޅަނީ އެއަތޮޅެއްގެ އާބާދީގެ ނިސްބަތުން ކަމަށް ވާއިރު ދަފްތަރުގައި ޖެހުމުގެ ސަބަބުން އެއަތޮޅަކަށް ލިބެންޖެހޭ ގޮނޑީގެ އަދަދު މަދުވުމަކީ އެކަށީގެންވާ ކަމެކެވެ. އަދި މިކަމުގެ ފައިދާ ލިބެނީ މާލެއަށެވެ. މާލެއަށް ލިބޭ ގޮނޑި އިތުރުވުމުގެ ސަބަބުންނެވެ. މިހާރުވެސް ދަފްތަރުގައި ހަތްހާހަށްވުރެ ގިނަމީހުން ތިބިއިރު މިއީ މާލެއަށް ލިބޭ އިތުރު ގޮނޑިއެކެވެ. އަދި އަތޮޅުތަކުން މަދުވާ ގޮނޑި ތަކެކެވެ.\nމާލެއިން ބޯހިޔާވަހިކަން ހޯދުމަށް ޝަރުތުހަމަވާ މީހުންނަށް، އެމީހަކީ ކޮންމެ ރަށެއްގެ ރަށްވެއްސަކަށްވިޔަސް، މާލެއިން ގެދޮރު ހޯދުމުގެ ފުރުސަތު އެމީހަކަށް އޮންނަން ޖެހޭނެއެވެ. މާލެއިން ގެދޮރުހޯދަން ބޭނުންވާ މީހުން މާލޭ މުނިސިޕަލްޓީ ޚާއްސަ ދަފަތަރުގައި ޖެހުމަކީ މިހާރުން މިހާރަށް އުވާލަން ޖެހޭ ކަމެކެވެ. އަދި އެމީހުން އަސްލު ނިސްބަތްވާ ރަށުގެ ރަށްވެހިކަމަށް ބަދަލުކޮށް އެމީހުންނަށް ލިބެންޖެހޭ ހައްގުތައް ހޯދައިދޭން ޖެހޭނެއެވެ. މިގޮތަށް މިކަން ބަދަލު ނުކޮށްފިނަމަ ފުވައްމުލަކު ރަށްވެހިކަމުގައި ނުވާ ބަޔަކު މިރަށުން ގޯތި ހޯދާނަމަ “ފުވައްމުލަކި އޮޑިގަނޑި ޚާއްސަދަފްތަރު” ގައި ޖެއްސުމަށް ހުށަހަޅަމެވެ.\nރާއްޖޭގެ ރަށްތަކުގެ ފެނުގެ ހާލަތު – ބައިލޮޖިކަލް ބޮމެއް (522)


City councilun 30 million rufiyaa nudhee ebaoiy: WAMCO\nވެމްކޯއިން މިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން -- ފޮޓޯ: އަވަސް\nމާލެ ސިޓީ ކައުންސިލުން ވެމްކޯއަށް 30.5 މިލިއަން ރުފިޔާ ލިބެންޖެހޭ ކަމަށާއި އަދި ވަކިވަކި ގޭބިސީތަކުން ޖުމްލަ އަދަދެއްގެ ގޮތުގައި ގާތްގަނޑަކަށް 59 މިލިއަން ރުފިޔާ ލިބެންޖެހޭ ކަމަށް ވެމްކޯ އިން ބުނެފި އެވެ.\nވެމްކޯއިން މިއަދު ބޭއްވި ނޫސްވެރިންގެ ބައްދަލުވުމެއްގައި ޗީޕް ފައިނޭންޝަލް އޮފިސަރު ހަލީމް ވިދާޅުވީ މާލެއިން އެ ކުންފުނީގައި ރަޖިސްޓްރީ ކޮށްފައިވަނީ 16،000 ގޭބިސީ ކަމަށެވެ. މީގެތެރެއިން މި ވޭތުވެދިޔަ އަހަރެއްހާ ދުވަހުގެ ތެރޭގައި 12000 ގޭބިސީއެއްގައި ތިން ބިލަށްވުރެ ގިނަ ބިލަށް ފައިސާ ނުދައްކާ އެބައޮތް ކަމަށެވެ.\nވެމްކޯގެ މެނޭޖިން ޑިރެކްޓަރު އާދަމް މުހައްމަދު ވިދާޅުވީ ކޮވިޑްގެ އެންމެ އުދަނގޫ ދުވަސްތަކުގައި އެ ކުންފުނިން ދިޔައީ ރަޖިސްޓާކޮށްފައިވާ އަދި ނުކޮށް ތިބި ގޭބިސީތަކަށް ވެސް ބަރާބަރަށް ހިދުމަތް ފޯރުކޮށްދެމުން ކަމަށެވެ.\nސިޓީ ކައުންސިލުން އެދިފައިވާ ގޮތަށް ސަރުކާރާއި އަދި އެޗްޕީއޭ އާއި މަޝްވަރާ ކުރުމަށްފަހު މިހާރު ކުނި ގެންދާނީ އެޕާޓްމެންޓްތަކުގެ ދޮރު ކައިރިން ކަމަށް އާދަމް ވިދާޅުވި އެވެ. ރެއިން ފެށިގެން އެގޮތަށް އަމަލުކުރަން ފެށި ނަމަވެސް ގިނަ އަދަދެއްގެ މީހުން ބޭރަށް ކުނި ނެރެފައިވާ ކަމަށާއި އެހެންކަމުން ރަޖިސްޓްރީ ކުރުން މިމަހުގެ ނިޔަލަށް ހުޅުވާލާފައިވާ ކަމަށެވެ. ރަޖިސްޓްރީ ކުރަން އިތުރު ފުރުސަތެއް ދިނީ ވީހާވެސް ގިނަ ގޭބިސީ އަކަށް ފުރުސަތު ދިނުމަށް ކަމަށްވެސް ވިދާޅުވި އެވެ.\n"މިދިޔަ އަހަރުގެ އެޕްރީލް 16 ވަނަ ދުވަހުން ފެށިގެން މި ޕެންޑެމިކް ތެރޭގައި އަޅުގަނޑުމެން މި ގެންދިޔައީ ރަޖިސްޓްރީ ކުރިއަސް ނުކުރިޔަސް އަދި ހިދުމަތަށް ލާރި ދެއްކިޔަސް ނުދެއްކިޔަސް މިދިޔައީ ހިދުމަތް ދެމުން. ވަރަށް ދިގު މުއްދަތަކަށް އެ ފައިސާ ނުދެއްކި ނަމަވެސް މިދިޔައީ ހިދުމަތް ދެމުން،" އާދަމް ވިދާޅުވި އެވެ.\nއާދަމް ވަނީ ސިޓީ ކައުންސިލުން ދައްކަމުން ގެންދާ ބައެއް ވާހަކަތަކަށް ވެސް ރައްދު ދީފަ އެވެ. އެގޮތުން އޭނާ ވިދާޅުވީ މަގުތަކަށް ކުނި ނެރޭތީ ކައުންސިލުން ކަންބޮޑުވުން ފާޅުކުރަމުންދާއިރު އެކުންފުނިން ހުސްކޮށްދޭން އެދިފައިވާ ޕޫލިން ޕޮއިންޓްތައް އަދިވެސް ސިޓީ ކައުންސިލުން ހުސްކޮށްދީފައި ނުވާ ކަމަށެވެ.\nއާދަމް ވިދާޅުވީ ވެމްކޯގެ ވެހިކަލް ކޮންމެ ފަހަރަކު މަޑުކޮށްގެން އޮންނަނީ ޕޭވްމަންޓްގެ އެއްފަޅީގައި ކަމަށާއި އެކަމުގެ ސަބަބުން ހިނގާ މީހުންނަށް ވެސް އުނދަގޫވާ ކަމަށެވެ. ކޮންމެ ދުވަހަކު ހަވީރު 6:00 އިން ރޭގަނޑު 11:00 އަށް މާލޭގެ އެކި ސަރަހައްދުތަކުގައި ވަކި ޕޮއިންޓްތަކެއް ވެމްކޯގެ ވެހިކަލް ބާއްވަން ހުސްކޮށްދޭނެ ކަމަށް ކައުންސިލުން ބުނިނަމަވެސް އެކަން ނުކޮށްދޭ ކަމަށްވެސް ވިދާޅުވި އެވެ.\nރޭގައި އަލުން ގޭގޭގެ ފަންގިފިލާތަކުން ކުނި ނަގަން ފަށާފައިވާއިރު ރަޖިސްޓާ ނުކޮށް ތިބި ގިނަ ބަޔަކު ވަނީ މަގު މައްޗަށް ކުނި ނެރެފަ އެވެ. އެ ކުނިތައް މިއަދު ނަގާފައިވަނީ ސިޓީ ކައުންސިލުންނެވެ. އެ ކުނިތައް ވެމްކޯ ދޮރުމައްޗަށް ކައުންސިލުން އެޅުމުން ފާޑުކިޔުންތަކާ ކުރިމަތިވުމުން ފަހުން ވަނީ މައާފަށް އެދިފަ އެވެ.\n"ގޭބިސީތައް ރަޖިސްޓާކޮށްގެން ކުނި ނެގުމަކީ އެމީހުންނާ ގޭބިސީތަކާ ދެމެދު އޮންނަ ކަމެއް. އަޅުގަނޑުމެން މި ދަންނަވަނީ މާލެ މަގުމައްޗަށް ނެރޭ ކުނިތައް ވެމްކޯއިން ނަގަންވާނެއޭ. ސަބަބަކީ އެގޮތަށް އަޅުގަނޑުމެންނާ ދެމެދު ހެދިފައިވާ އެއްބަސްވުމުގައި އޮތީމަ. މާލޭގެ މަގުތައް ސާފުތާހިރުކޮށް ބޭއްވުމަކީ އެބޭފުޅުންގެ ޒިންމާއެއް. އެ ޒިންމާގެ ދަށުން އެކަން ކުރަންވާނެ،" ސިޓީ ކައުންސިލްގެ ޑެޕިއުޓީ މޭޔަރު އަހްމަދު ނަރީޝް ވިދާޅުވި އެވެ.\nވެމްކޯ ކުނި މެނޭޖް ކުރުން މާލޭ ސިޓީ ކައުންސިލް\nޖަނަވަރީ 15 އިން ފެށިގެން ކުނި ނަގާނީ ރޭގަނޑު\nވެމްކޯއަށް ވެށިފާރަވެރިން ހޯދަނީ


Ye Rishtey Hai Pyar Ke nimmaalanee | Mihaaru\nސިލްސިލާ "ޔޭ ރިޝްތޭ ހޭ ޕިޔާރު ކޭ" މި މަހު ނިންމާލަނީ\n22 ސެޕްޓެމްބަރ 2020 - 08:59\nއެކަން ކަށަވަރުކޮށްދެމުން ސިކްސިލާގެ ޕްރޮޑިއުސަރު ރަޖަން ޝާހީ ބުނީ އޭގެ އެންމެ ފަހު އެޕިސޯޑް ގެނެސްދޭނީ މި މަހުގެ ފަހުކޮޅު ކަމަށެވެ. "ޔޭ ރިޝްތޭ ހޭ ޕިޔާރު ކޭ" ގެނެސްދޭން ފެށީ މިދިޔަ އަހަރުގެ މާޗް މަހުގެ 18 ގަ އެވެ.\nމި ސިލްސިލާ އަކީ ރަޖަން ޕްރޮޑިއުސްކޮށް ގެނެސްދޭ ސްޓާ ޕްލަސް އިން މިހާރު ގެނެސްދޭ އެންމެ ދުވަސްވީ ސިލްސިލާ "ޔޭ ރިޝްތާ ކިޔާ ކެހެލާތާ ހޭ" ގެ ވާހަކައިން ކުރިފަޅުވައިގެން ގެނެސްދޭން ފެށި އެއްޗެކެވެ. މީފެ ލީޑް ތަރިންނަކީ ޝަހީރު ޝެއިހާއި ރިއާ ޝަރުމާ އެވެ.\nމީގެ އިތުރުން "ޔޭ ރިޝްތޭ ހޭ ޕިޔާރު ކޭ" ގެ އެންމެ މުހިއްމު އެއް ތަރި އަކީ ކުރިން ސްޓާ ޕްލަސް އިން ގެނެސްދިން "ސާތު ނިބާބާ ސާތިޔާ" ގައި ކޮކީލާބެން މޯދީގެ ރޯލް ކުޅުނު ރޫޕަލް ޕަޓޭލް އެވެ. "ޔޭ ރިޝްތޭ ހޭ ޕިޔާރު ކޭ" ނިންމައިލަން ހަމަޖެއްސީ އޭނާއާ ވެސް އެކު އެ ސިލްސިލާގެ ދެވަނަ ސީޒަން އަންނަ މަހުގެ ކުރީކޮޅު ދައްކަން ހަމަޖެހިފައި ވަނިކޮށެވެ.\n"ޔޭ ރިޝްތާ ހޭ ޕިޔާރު ކޭ" މި ވަގުތަށް ނިންމައިލަން ހަމަޖެހުނު ނަމަވެސް އެ ސިލްސިލާ އިތުރު ސީޒަނެއްގެ ގޮތުގައި އަދި ބެލުންތެރިންނާ ހަމައަށް އައުމުގެ ފުރުސަތު އޮތް ކަމުގެ އިޝާރާތެއް ވެސް ރަޖަން ދީފައިވެ އެވެ. އޭނާ ބުނީ އެ ސިލްސިލާ އަކީ ބެލުންތެރިންގެ ބޮޑު މަގުބޫލުކަން ލިބުނު އެއްޗަކަށްވެފައި. އޭގެ ވާހަކަ އަދިވެސް އޮތީ ކުރިއަށް ގެންދެވެން ކަމަށެވެ. އެހެންވެ ތަންކޮޅެއް ފަހުން އަދި ޝަހީރާއި ރިއާގެ ޖޯޑު ބެލުންތެރިންނާ ބައްދަލުކުރުމުގެ ފުރުސަތު ބޮޑު ކަމަށް ބުންޏެވެ.\nA post shared by StarPlus (@starplus) on Aug 31, 2020 at 12:04am PDT\nދައްކަން ފެށިތާ ދޮޅު އަހަރެއްހާ ދުވަސް ފަހުން "ޔޭ ރިޝްތޭ ހޭ ޕިޔާރު ކޭ" ނިންމައިލާ އިރު، ސިލްސިލާގެ 340 އަށް ވުރެ ގިނަ އެޕިސޯޑް މިހާތަނަށް ގެނެސްދީފައިވެ އެވެ. މި ސިލްސިލާ ހުއްޓައިލުމާ އެކު އެ ގަޑީގައި ދެން ގެނެސްދޭނީ "ސާތު ނިބާނާ ސާތިޔާ 2" އެވެ.\nސިލްސިލާ ކޮންމެ ހަފުތާއެއްގެ ހޯމަ ދުވަހުގެ ރެއިން ފެށިގެން ހޮނިހިރު ދުވަހުގެ ރެއާ ހަމައަށް ގެނެސްދޭނެ އެވެ.\nބޮލީވުޑް އިންޑިއާ ޓީވީ ސިލްސިލާ


Nazim massalaige aduehun miadhu ves sirru\nނާޒިމް މައްސަލައިގެ މިއަދު އަޑުއެހުން ވެސް ސިއްރު\nކުރީގެ ޑިފެންސް މިނިސްޓަރު މުހައްމަދު ނާޒިމް - އަވަސް ފޮޓޯ\nކުރީގެ ޑިފެންސް މިނިސްޓަރު މުހައްމަދު ނާޒިމްގެ އިސްތިއުނާފު މައްސަލަގެ މިއަދުގެ އަޑުއެހުން ސިއްރުކުރަން ނިންމައިފިއެވެ. އަޑުއެހުން ބާއްވަން ތަވާލުކޮށްފައިވަނީ މިއަދު މެންދުރުފަހު އެކެއް ޖަހާއިރުއެވެ.\nހައިކޯޓުން ނާޒިމްގެ މައްސަލައިގެ މިއަދު އަޑުއެހުން ސިއްރުކޮށްފައިވާއިރު އިއްޔެގެ ބޭއްވި ދެވަނަ އަޑުއެހުމުގެ އެއްބައި ވެސް ވަނީ ސިއްރުކޮށްފައެވެ. އެ އަޑުއެހުން ސިއްރުކުރީ، ދައުލަތުން ހުށަހެޅި ސިއްރު ލިޔުމާ ގުޅޭ ގޮތުން ގޮތެއް ނިންމުމަށެވެ.\nއިއްޔެގެ އަޑުއެހުންތައް ނިންމާލުމަށްފަހު ހައިކޯޓުގެ ބޭރުގައި ނޫސްވެރިންނަށް މައުލޫމާތު ދެއްވަމުން ހުސްނުއްސުއޫދު ވިދާޅުވީ، މިއަދު ނާޒިމްގެ ފަރާތުންނާއި ދައުލަތުގެ ފަރާތުން ހުށަހަޅާފައިވާ ހެކިން ކޯޓަށް ހާޒިރުކުރާނެ ކަމަށެވެ.\nމިއަދުގެ އަޑުއެހުން ސިއްރުކުރި ސަބަބެއް ހައިކޯޓުން ހާމަކޮށްފައެއް ނުވެއެވެ. ޝަރީއަތުގެ ބައެއް ނުވަތަ މުޅި އަޑުއެހުން ސިއްރު ކުރުމުގެ ބާރު ގާނޫނު އަސާސީއާއި ކޯޓް ތަކާއި ބެހޭ ގާނޫނުގެ ދަށުން ފަނޑިޔާރުންނަށް ލިބެއެވެ.\n11 އަހަރަށް ޖަލަށްލުމަށް ކްރިމިނަލް ކޯޓުން ކުރި ހުކުމް ނާޒިމްގެ ފަރާތުން އިސްތިއުނާފު ކުރުމަށް ހައި ކޯޓަށް ހުށަހެޅީ މިދިޔަ އޭޕްރީލް މަހުގެ 12 ވަނަ ދުވަހުއެވެ. އިސްތިއުނާފް ކުރުމަށް ނާޒިމްގެ ފަރާތުން ހުށަހެޅުމުން، އެ މައްސަލަ ހައި ކޯޓުން ބަލައިގަތްފައިވަނީ މޭ މަހުގެ 11 ވަނަ ދުވަހުއެވެ.\n"ވެހިކަލް ދުއްވުން މަނާކުރުމުން ކުދި ވިޔަފާރިތައް ހުއްޓޭނެ"


Loabeege Gothun Gulhigen Ulhey Nama Mi3Kamakee Kuda Kammeh Kamah Hee Nukuraathi - Vaguthu\nލޯބީގެ ގޮތުން ގުޅިގެން އުޅޭ ނަމަ، މި3ކަމަކީ ކުޑަ ކަމެއް ކަަމަށް ހީނުކުރާތި!\nމީހަކާއި ލޯބީގެ ގޮތުން ގުޅުމަށް ފަހު ކޮންމެ މީހަކުވެސް ބަލާނީ ވީހާވެސް ބޮޑަށް އެ މީހަކާއި އެކުގައި ހަމަޖެހިގެން އުޅެވޭތޯއެވެ. އަދި ޒުވާބު ނުކޮށް ހަމަޖެހޭ ދިރިއުޅުމެއް އެކުގައި ވޭތުކުރުމަކީ ކޮންމެ މީހަކުވެސް ކުރަން ބޭނުންވާނެ ކަމެކެވެ. އެހެން ދިރިއުޅުމުގައި ދިމާވާ ކުދިކުދި ކަންކަމަށް އަޅާ ނުލާ ދޫކޮށްލަނީ މައްސަލަ ޖެހެން ބޭނުން ނުވާތީއެވެ. އެހެންނަމަވެސް އާދައިގެ ކަންކަން ކަމަށް ހީކޮށް ދޫކޮށްލެޭ ކަންކަމަކީ ފަހުން ދެ މީހުން ވަކިވާން ޖެހޭ ސަބަބު ކަމަށް ވެދާނެއެވެ.\nކުރިމަގާއި މެދު ވިސްނާއިރު ދެ މީހުންގެ ޚިޔާލު ތަފާތުވާނަމަ އެއީ ވަރަށް ބޮޑަށް ސަމާލުވަން ޖެހޭ ކަމެކެވެ. ދެ މީހުން އެކުގައި އުފާވެރި ހިތްހަމަޖެހޭ ވަގުތުތަކެއް ހޭދަކުރި ކަމުގައި ވީނަމަވެސް އެކުގައި ނޫޅެވިދާނެއެވެ. އެކަމުގެ އެންމެ ބޮޑު ސަބަބަކީ ކުރިމަަގަށް ދެ މީހުން ވިސްނާ ގޮތް ތަފާތު ވުމެވެ. ކުރިމަގަށް ވިސްނާއިރު ދެ މީހުން މާބޮޑަށް ކިޔާލު ތަފާތުވާ ނަމަ އެއީ ގޯހެކެވެ.\nދެވަނަ ކަމަކަށް ހިތްހަމަ ނުޖެހުމުން ދެ މީހުންކުރެ އެކަކުވެސް ވާހަކަނުދެއްކުމެވެ. މިވެސްފަހުން ވަރަށް ގޯސްވެދާނެ މައްސަލައެކެވެ. ސަބަބަކީ ހިތްހަމަ ނުޖެހުމުން ވާހަކަދެއްކުން އެއީ އިންތިހާއަށް މުހިންމު ކަމަކަށް ވުމެވެ. އަދި ވާހަކަ ނުދެެކެވުމަކީ އެތައް މައްސަލަ އެއް ޖެހުމަށް މަގުފަހި ކުރާ ކަމަކަށް ވާތީއެވެެ.\nތިން ވަނަ ކަމަކީ ގޭތެރޭގެ ކަންކަން ހިންގުން އެކަކަކަށް މާބޮޑަށް ބަރޯސާ ވުމެވެ. މިއީ ފަހުން ވަރަށް ބޮޑަށް މައްސަލަ ޖެހިދާނެ ކަމެކެވެ. ގޭތެރެ ސާފުކުރުމާއި ކެއްކުން ފަދަ ކަންކަމުގައި ބައިވެރިޔާގެ އެއްވެސް އެހީީއެއް ނުލިބުމަކީ އެ މަސައްކަތް ކުރާ މީހާ ވަރަށް ބޮޑަށް މާޔޫސްވެ ދެރަކޮށްލާނެ ކަމެކެވެ.\nއެހެންކަމުން މި ކަންކަން ފާހަގަ ވާނަމަ ލަސްނުކޮށް ވާހަކަ ދައްކާށެވެ. އެހެނީ މިކަންކަމަކީ ފަހުން ކަންކަން ގޯހުން ގޯހަށް ދާން މެދުވެރިވެދާނެ ކަންކަމެވެ.\nޖެނުއަރީ 10, 2021 23:30\nއަޅެއް ގޮތައް އުޅުނީމަ އޯކޭވާނެ ދެއްތޯ.\nޖެނުއަރީ 11, 2021 08:11\nއެއީ އަޅަކަށްް ވުމެއްނޫން.. މީހުނާ އިންނަނީ ހަމައެކަނި ބޭނުން ފުއްދާކަށް ނޫން.. މީ ވަރަށް ވާހަކަ.. އަސްލުު މިހާރު ނޫޅޭ ތިގޮތަށް ގޭތެރޭގެ ކަންނަމުގަ އެހީވާ މީހުނެއް.. އަބަދު ބިޒީ ވެފަ ތިބޭ މީހުން.. އަންްހެނުން ވެސް ފިރިހެނުންވެސް.. މިހާރު އުޅޭ މީހުންނަށް ވާގޮތަކީ އަނބިމީހާ ކަމަކު ބުނެލާއިރަށް ވަނީ ވަރަށް ބޮޑުކަމަކަށްް.. އަނބިމީހާޔަށް ކަމެއްކޮށް ދިނުމަކީ ވަރަށް ކަޓު ކަމެއް.. މީހާގެ އަބުރު ވެއްޓޭކަމެއް.. މިހެން ހީކުރާ މީހުން ގިނައީ.. މަދުން އެބަ އުޅޭ ރަނގަޅު މީހުން ވެސް..